Rishwatheh nudhen, hekin nuves dhannan: Yameen | Mihaaru\nކްރިމިނަލް ކޯޓުގެ އަމުރާ އެއްގޮތަށް، ކަރެކްޝަނަލް ސާވިސްގެ އޮފިސަރުންގެ ބެލުމުގެ ދަށުން ޔާމީން މާފުށީ ޖަލަށް ގެންދިއުމަށްޓަކައި މިއަދު ލޯންޗަށް އަރާވަޑައިގަންނަވަނީ.---ފޮޓޯ: ނިޝާން އަލީ/މިހާރު\n18 ފެބުރުއަރީ 2019 - 17:57 72 comments\nކުރީގެ ރައީސް އަބްދުﷲ ޔާމީންގެ މައްޗަށް އުފުލި މަނީ ލޯންޑަރިންގެ މައްސަލައިގައި ހެކި ބަސް ދިން މީހުން އެނގިވަޑައިގެންފައި ނުވާ ކަމަށާއި އެއްވެސް މީހަކަށް ރިޝްވަތު ދެއްވާފައި ނުވާ ކަމަށް ވިދާޅުވެ، ޕްރޮސެކިއުޓާ ޖެނެރަލް (ޕީޖީ) އިން ދެއްކި ވާހަކަތައް އެމަނިކުފާނު މިއަދު ދޮގުކުރައްވައިފި އެވެ.\nނަމަވެސް، މަނީ ލޯންޑަރިންގެ މައްސަލަ އާއި މޯލްޑިވްސް މާކެޓިން އެންޑް ޕަބްލިކް ރިލޭޝަން ކޯޕަރޭޝަން (އެމްއެމްޕީއާރުސީ)ގެ ބޮޑު ޚިޔާނާތުގެ ފައިސާއާ ގުޅިގެން ފުލުހުން ތަހުގީގު ކުރަމުންދާ މައްސަލައިގެ ތެރެއަށް ޔާމީން ނުފޫޒު ފޯރުވާ ކަމަށް ވިދާޅުވެ، ޕީޖީން ވަނީ އެމަނިކުފާނު ޝަރީއަތް ނިމެންދެން ބަންދު ކުރުމުގެ އަމުރަކަށް އެދިވަޑައިގެންފަ އެވެ. އަދި ކްރިމިނަލް ކޯޓުގެ ގާޒީ އަހުމަދު ހައިލަމް ވަނީ ޔާމީން ފާހަގަ ކުރެއްވި ނުކުތާތަކަށް ރިއާޔަތް ނުކުރައްވައި، ޕީޖީގެ ވާހަކަތަކަށް ބުރަވެ، ޝަރީއަތް ނިމެންދެން ޔާމީން ބަންދު ކުރަން އަމުރުކޮށްފަ އެވެ.\nޔާމީންގެ ޝަރީއަތް މިއަދު ކްރިމިނަލް ކޯޓުގައި ކުރިއަށް ގެންދިޔައިރު ކުރީގެ ޑިފެންސް މިނިސްޓަރު އާދަމް ޝަރީފާއި ފޮނަދޫ ދާއިރާގެ މެމްބަރު އަބްދުއްރަހީމް ކޯޓު ދޮށުގައި.---ފޮޓޯ: ނިޝާން އަލީ/މިހާރު\nކްރިމިނަލް ކޯޓުގައި ބޭއްވި މައްސަލައިގެ ފުރަތަމަ ޝަރީއަތުގެ އަޑުއެހުމުގައި ޔާމީން ކޮޅަށް ތެދުވެވަޑައިގެން ހުންނަވައި ވިދާޅުވީ، ޕީޖީން ކޯޓަށް ހުށަހެޅި މައްސަލައަކީ ފައިސާ ލޯންޑަކުރި މައްސަލައެއް ކަމަށްވާ އިރު، ހެކީގެ ގޮތުގައި ހުންނާނީ ބޭންކް ސްޓޭޓްމެންޓްތައް އެކަނި ކަމަށެވެ. އެ ބޭންކް ސްޓޭޓްމެންޓްތަކަކީ އެއްވެސް ހާލެއްގައި ބަދަލު ކުރެވޭނެ ސްޓޭޓްމަންޓްތަކެއް ނޫން ކަމަށް އެމަނިކުފާނު ވިދާޅުވި އެވެ.\n"އެހެންވީމަ، އަޅުގަނޑުގެ ދިފާއުގައި ހުރީ ބޭންކް ޑޮކިއުމަންޓްރީ ހެކި،" ހުދާއި އަޅި ކުލައިގެ ރޮނގު ޖެހި ގަމީހެއް ތުރުކުރައްވައިގެން ވަރަށް އާދައިގެ ގޮތަކަށް ހުންނަވައި ޔާމީން ވިދާޅުވި އެވެ.\nމީގެއިތުރުން، ޕީޖީން މި މައްސަލަ ސާބިތު ކުރަން ހުށަހެޅީ ކޮން ހެކިންނެއްކަން އެނގިވަޑައިގެންފައި ނުވާ ކަމަށް ތަކުރާރުކޮށް ޔާމީން ވިދާޅުވި އެވެ. އަދި ރިޝްވަތު ދެއްވައިގެން، އެއްވެސް ކަމެއް ކުރައްވާފައި ނުވާ ކަމަށް ވިދާޅުވެ، ޔާމީން ވަނީ ޕީޖީގެ ހުރިހާ ވާހަކަތަކެއްހެން ދޮގު ކުރައްވައިފަ އެވެ.\nޔާމީން ވިދާޅުވި ގޮތުގައި އެމަނިކުފާނު އެކައުންޓަށް އެސްއޯއެފްއިން އެއް މިލިއަން ޑޮލަރުގެ ޗެކެއް ޖަމާކުރީ އެމަނިކުފާނަށް އެނގިވަޑައިގެން ނޫން ކަމަށެވެ. ފައިސާ ޖަމާވުމާ ގުޅިގެން އެންޓި ކޮރަޕްޝަން ކޮމިޝަން (އޭސީސީ)ގެ ތަހުގީގަށް އެއްބާރުލުން ދެއްވާފައިވާނެ ކަމަށް ވެސް އެމަނިކުފާނު ވިދާޅުވި އެވެ.\nކްރިމިނަލް ކޯޓުގެ އަމުރާ އެއްގޮތަށް، ކަރެކްޝަނަލް ސާވިސްގެ އޮފިސަރުންގެ ބެލުމުގެ ދަށުން ޔާމީން މާފުށީ ޖަލަށް ގެންދިއުމަށްޓަކައި ލޯންޗަށް އަރާވަޑައިގަންނަވަނީ.---ފޮޓޯ: ނިޝާން އަލީ/މިހާރު\nނަމަވެސް މިހާތަނަށް އައިއިރު، ޖަމާވި ފައިސާއަކީ ހިޔާނާތުގެ ފައިސާކަން ތަހުގީގީ އެއްވެސް އިދާރާއަކުން ހާމަކޮށްފައި ނުވާ ކަމަށް ވެސް ޔާމީން ވިދާޅުވި އެވެ.\n"އަޅުގަނޑުގެ އެކައުންޓުގައި ހުރީ އަޅުގަނޑަށް ނޭނގި މީހަކު ވެއްދި ފައިސާ. އެ ފައިސާއަކީ ހިޔާނާތުގެ ފައިސާތަކެއް ކަމެއް އެއްވެސް އިދާރާއަކުން ނުބުނޭ،" ޔާމީން ވިދާޅުވި އެވެ.\n"އެސްއޯއެފްގެ ފައިސާތަކެއް އަޅުގަނޑުގެ އެކައުންޓަށް ވަނުމަކީ މައްސަލައެއް ނޫން."\nރައީސް ޔާމީން ވިދާޅުވީ އެ ފައިސާއަކީ ކޮރަޕްޝަންގެ ފައިސާ ކަމަށް މިހާތަނަށް ކަނޑައަޅާފައިނުވި ނަމަވެސް އޭސީސީގެ އެދުމުގެ މަތިން އެކްސްރޯ އެކައުންޓެއްގައި އެ ފައިސާ ބަހައްޓާފައިވާ ކަމަށެވެ. އަދި އެ ފައިސާ "ފޮރުވާން" ޖެހޭ ސަބަބެއް ނެތް ކަމަށް ވެސް އެމަނިކުފާނު ވިދާޅުވި އެވެ.\n"އަޅުގަނޑުގެ އެކައުންޓަށް އެ ފައިސާ ވަނުމުގެ ކުރިން ވެސް ފައިސާ ހުންނާނެ އެކައުންޓުގައި. އެސްއޯއެފްގެ ފައިސާއަކީ ދައުލަތަށް ވަންނަންޖެހޭ ފައިސާއެއް ނޫން، ދައުލަތަށް ވަންނަން ޖެހެނީ އެމްއެމްޕީއާރްސީގެ ފައިސާ، އެހެންވެ އެސްއޯއެފްގެ ފައިސާތަކެއް އެކައުންޓަށް ވަނުމަކީ ކުށެއް ނޫން،" ޔާމީން ވިދާޅުވި އެވެ.\nޔާމީން ވިދާޅުވި ގޮތުގައި އެސްކްރޯ އެކައުންޓެއްގައި ފައިސާ ބެހެއްޓީ އެއީ ދައުލަތަށް ލިބެންޖެހޭ ފައިސާއެއް ކަމަށް ކަނޑައެޅިއްޖެ ހާލަތެއްގައި ވެސް އަނބުރާ އެ ފައިސާ ނެގޭނެ ގޮތް ހެދުމަށެވެ.\nޔާމީން ވިދާޅުވީ އެ ފައިސާ ލޯންޑާކުރުމަށް އެއްވެސް ކަމެއް ކުރައްވާފައި ނުވާނެ ކަމަށެވެ. އަދި އެމަނިކުފާނަކީ ރިޝްވަތު ދީގެން އެއްވެސް ކަމެއް ކުރައްވާނެ ބޭފުޅެއް ނޫން ކަމަށާއި ކުރިއަށް އޮތް ތަނުގައި ވެސް އެފަދަ ކަމެއް ނުކުރައްވާނެ ކަމަށް ޔާމީން ވިދާޅުވި އެވެ.\nރައީސް ޔާމީން ވަނީ އެ މައްސަލާގައި ތަހުގީގު ނިންމައި މިހާ ދުވަސް ވަންދެން ދައުވާނުކޮށް ބޭއްވި ސަބަބާމެދު ވެސް ސުވާލު އުފައްދަވައިފަ އެވެ. އެކަމަށް ރައްދު ދެއްވައި ޕީޖީން ބުނީ ޔާމީން ވެރިކަމުގައި ހުންނެވި އިރު ތަހުގީގީ އިދާރާތަކުގެ ވެރިންނަށް ނުފޫޒު ފޯރުވައިގެން އެ މައްސަލަ ހުއްޓުވާފައިވާ ކަމަށެވެ.\nއިތުރު ލިޔުންތައް ކްރިމިނަލް ކޯޓް ކޮރަޕްޝަން ރިޝްވަތު މަނީ ލޯންޑްރިން ރައީސް އަބްދުﷲ ޔާމީން އެމްއެމްޕީއާރްސީގެ ކޮރަޕްޝަން


ދާންދޫ ކައުންސިލްގެ އިދާރާ :: ކައުންސިލުން ދޫކުރާ ހުއްދަތައް ދޫކުރުމާބެހޭ ޤަވާޢިދު\nTue, 20 Aug 2019 10:35:31 +0500\nމައުލޫމާތު > ކައުންސިލުން ފާސްކުރާ އާންމު އުސޫލުތަކާއި ޤަވާއިދުތައް > ކައުންސިލުން ދޫކުރާ ހުއްދަތައް ދޫކުރުމާބެހޭ ޤަވާޢިދު\nތަޢާރުފާއި ނަން 1. (ހ) މިއީ، ޤާނޫނު ނަންބަރު 7/2010 (ދިވެހިރާއްޖޭގެ އިދާރީ ދާއިރާތައް ލާމަރުކަޒީ އުޞޫލުން ހިންގުމުގެ ޤާނޫނު)ގެ 151 ވަނަ މާއްދާގެ (ޖ) ގެ ދަށުން ބާރުލިބިގެން، އެކުލަވާލެވިފައިވާ ކައުންސިލުން ދޫކުރާ ހުއްދަތައް ދޫކުރުމާބެހޭ ޤަވާޢިދެވެ.\n(ށ) މިޤަވާއިދަށް ކިޔާނީ "ކައުންސިލުން ދޫކުރާ ހުއްދަތައް ދޫކުރުމާބެހޭ ޤަވާޢިދު" އެވެ.\nކައުންސިލްތަކުން ދޫކުރާ ހުއްދަ 4. ދިވެހިރާއްޖޭގެ އިދާރީ ދާއިރާތައް ލާމަރުކަޒީ އުޞޫލުން ހިންގުމުގެ ޤާނޫނުގެ ދަށުން ކަނޑައަޅާފައިވާ ކައުންސިލްތައް ޢައްޔަން ކުރެވުމުން މިޤަވާޢިދުގައި ކަނޑައަޅާފައިވާ ގޮތަށް ކައުންސިލްތަކުން އެކައުންސިލަކުން ދޫކުރުމަށް ކަނޑައަޅާފައިވާ ހުއްދަތައް ކައުންސިލުން ކަނޑައަޅާ އުޞޫލެއްގެ ދަށުން ހުއްދައަށް އެދި ހުށަހަޅާފަރާތްތަކަށް ދިވެހިރާއްޖޭގެ ޤާނޫނު އަސާސީއާއި ޤާނޫނާއި ޤަވާޢިދާއި ޚިލާފު ނުވާނެ ގޮތެއްގެ މަތިން ދޫކުރަންވާނެއެވެ.\nކައުންސިލުން ދޫކުރާ ހުއްދަތައް 5. (ހ) ދިވެހިރާއްޖޭގެ އިދާރީ ދާއިރާތައް ލާމަރުކަޒީ އުޞޫލުން ހިންގުމުގެ ޤާނޫނުގެ ދަށުން ކަނޑައަޅާފައިވާ ހުއްދަތައް ކަމާއި ބެހޭ މިނިސްޓްރީއާއި ގުޅިގެން ރައްޔިތުންނަށް ލިބޭނެ ގޮތް ކައުންސިލުން ތަނަވަސް ކޮށްދޭންވާނެއެވެ.\nޢާއްމުތަންތަނުގައި ނުވަތަ ދިވެހިރާއްޖޭގައި ދޫނި ސޫފާ ސޫފި އަދި ޖަނަވާރު ގެންގުޅުމަށްޓަކައި، ރަށުގައި ޖަނަވާރު އަދި ދޫނިސޫފާސޫފި ގެންގުޅުމާބެހޭ ޤަވާޢިދުގެ ދަށުން ހުއްދަ ނަގަން ޖެހޭނެކަމަށް ކަނޑައަޅާފައިވާ ބާވަތްތަކުގެ ޖަނަވާރާއި ދޫނި ސޫފާ ސޫފި ގެންގުޅުމަށް ދޫކުރާ ހުއްދަ.\nޢާއްމުތަންތަނުގައި މުނިފޫހި ފިލުވުމުގެ ޙަރަކާތްތައް ބޭއްވުމަށް އެދޭ ފަރާތްތަކަށް، ރަށުގެ ޢާއްމުތަންތަނުގައި މުނިފޫހި ފިލުވުމުގެ ޙަރަކާތްތައް ބޭއްވުމާއި ބެހޭ ޤަވާޢިދުގެ ދަށުން ދޫކުރަން ޖެހޭ އެންމެހާ ހުއްދަތައް.\nލައުޑް ސްޕީކަރު ބޭނުންކުރުމާއި އަޑުގަދަކޮށް ލަވަޖެހުމާބެހޭ ގަވާއިދުގެ ދަށުން ދޫކުރަން ޖެހޭ ހުއްދަތައް.\nގޯތި ގެދޮރާއި ބިމާއި އިމާރާތް ކުއްޔަށް ދޫކުރުމާބެހޭ ގަވާއިދުގެ ދަށުން ހުއްދަނަގަން ޖެހޭނެ ކަމަށް ކަނޑައަޅާފައިވާ ހުއްދަތައް.\nގޭގޭ ފާރުގައި ކުރަހާފައި ހުންނަ ތަކެއްޗާއި ލިޔެފައި ހުންނަ ތަކެތި ފޮހެ ސާފުކުރުމާބެހޭ ގަވާއިދުގެ ދަށުން ހުއްދަ ނަގައިގެން ކުރެހުމަށް ނުވަތަ ލިޔުމަށް ކަނޑައަޅައިފައިވާ ތަކެތި ކުރެހުމަށް ނުވަތަ ލިޔުމަށް ދޫކުރާ ހުއްދަ.\nމަގުމަތީގައި ގާޑިއާ ނުވަތަ މޭޒުބަހައްޓައިގެން ވިޔަފާރި ކުރުމުގެ ހުއްދަ.\nވަގުތީގޮތުން މަގު ބަންދުކުރުމުގެ ހުއްދަ.\nމަގު ކޮނުމާއި މަގުގައި އެއްޗެތި ވަޅުލުމުގެ ހުއްދަ.\nމަގު ހުރަސްކޮށް ސަޕްލައި ގެންދިއުމާއި މަގު ހުރަހަށް ބެނާފަދަ ތަކެތި ދެމުމުގެ ހުއްދަ.\nރަށާ ގުޅިފައިވާ ކަނޑުގައި ނުވަތަ ރަށުގެ ފަޅުގައި ނުވަތަ ރަށުގެ ޢާންމު ތަންތަނުގައި ފިލްމު ނެގުމުގެ ހުއްދަ.\nމަގު ފާރު އަދި އިންފާރު ތަޅާލުމާބެހޭ ގަވާއިދުގެ ދަށުން ފާރު ތަޅާލުމާއި ރޭނުމުގެ ކުރިން ނަގަންޖެހޭ ހުއްދަ.\nގޯތި ގެދޮރުގައި އިމާރާތްކުރުމަށް ދޫކުރާ ހުއްދަ.\nޢިމާރާތް ކުރުމަށް ކުރެހުން ފާސްކުރިކަމަށްދޫކުރާ ހުއްދަ.\nޢިމާރާތާއި ގޯތީގެ ރަޖިސްޓްރީކުރުމުގެ ކަންތައްތައް ބެލެހެއްޓުމާއި އެކަންކަމަށް ދޫކުރަން ޖެހޭ ހުއްދަ އެކަމަށް ކަނޑައެޅިފައިވާ ޤާނޫނާއި ޤަވާޢިދާ ޚިލާފު ނުވާ ގޮތެއްގެމަތިން ދޫކުރާ ހުއްދަ.\nކިޔަވާދޭ ތަންތަނުގެ ރަޖިސްޓްރީއާއި އެފަދަ ތަންތަނަށް ޤާނޫނު ލާޒިމް ކުރާ ހުއްދަތައް ޤާނޫނު ލާޒިމްކުރާ ގޮތެއްގެ މަތީން ދޫކުރާ ހުއްދަ.\nރެސްޓޯރެންޓާއި ހޮޓާފަދަ ތަންތަން ރަޖިސްޓްރީ ކުރުމާއި ސާފްޠާހިރުކަމާއި ޞިއްޙީ ކަންތައްތައް ބެލެހެއްޓުމާއި އެކަންކަމަށް ކަނޑައަޅާ އުޞޫލުގެ ދަށުން ދޫކުރާ ހުއްދަ.\nޢާއްމު ވިޔަފާރީގެ ހުއްދަ.\nޚާއްޞަ ޙާލަތްތަކުގައި ކުނި އުކުމަށް ދޫކުރާ ހުއްދަ.\nޚާއްޞަ ދުވަސްދުވަހާއި މުނާސަބަތުތަކާއި ގުޅިގެން ދޫކުރާ ހުއްދަތައް.\nތެލާއި ގޭސް ވިއްކުމުގެ ހުއްދަ.\nކަމާބެހޭ އިދާރާގެ އިރުޝާދުގެ މަތިން ބޭހާއި ކެމިކަލް ވިއްކުމަށް ދޫކުރާ ހުއްދަ.\nބިދޭންސީން ގެންގުޅުމުގެ ހުއްދަ.\nހޮޓާ ގެސްޓްހައުސް ހިންގުމުގެ ހުއްދަ.\nކުންފުނި، ޕާރޓްނަރޝިޕް، ލޯކަލް އިންވެސްޓްމެންޓް ރަޖިސްޓްރީ ކުރުން.\nއައިޑީކާރޑާއި ޕާސްޕޯރޓްގެ ޚިދުމަތް ފޯރުކޮށްދިނުން.\nއެއްގަމު ލައިސަންސްއާއި ކަނޑުގެ ލައިސަންސް ދޫކުރުން.\nކަނޑުދަތުރުފަތުރުގެ ސަލާމަތީ ދޫކުރުން.\nބަރުމަރުކާއާއި ކަނޑުދަތުރު ފަތުރުގެ ޤާނޫނާއި ޤަވާޢިދުގެ ދަށުން ނަގަން ޖެހޭނެ ކަމަށް ކަނޑައަޅާފައިވާ ހުއްދަތަކާބެހޭ ކަންތައްތައް ބެލެހެއްޓުން.\n(ށ) މިނަންބަރުގެ (ހ) ގައި ބަޔާންކޮށްފައިވާ ހުއްދަތަކުގެ އިތުރުން ޤާނޫނު ނަންބަރު 7/2010 (ދިވެހިރާއްޖޭގެ އިދާރީ ދާއިރާތައް ލާމަރުކަޒީ އުޞޫލުން ހިންގުމުގެ ޤާނޫނު)ގެ 151 ވަނަ މާއްދާއާއި އަދި ޢާއްމުކޮށް މިޤާނޫނާއި މިޤާނޫނުގެ ދަށުން އެކުލަވާލެވޭ އެންމެހާ ޤަވާޢިދުތަކުގެ ދަށުން ދޫކުރަންޖެހޭ އެންމެހާ ހުއްދަތަކާއި އެހެނިހެން ޤާނޫނުތަކުން ދޫކުރުމަށް ކައުންސިލަށް ލާޒިމް ކުރާ އެންމެހާ ހުއްދަތައް އަތޮޅު ކައުންސިލުގެ މަޝްވަރާގެ މަތިން ދޫކުރުމަކީ، ކައުންސިލުގެ ޒިންމާއެކެވެ.\nހުއްދަ ދޫކުރުމަށް މުއްދަތު ކަނޑައެޅުން 6. މިޤަވާޢިދުގެ5ވަނަ ނަންބަރުގެ (ހ) އާއި (ށ) ގައި ބުނެފައިވާ ހުއްދަތައް ދޫކުރުމަށް ހުށަހަޅަން ޖެހޭ ތަކެއްޗާއި ހުއްދަ ދޫކުރާނޭ މުއްދަތު ކަނޑައަޅާ ޢާއްމު އުޞޫލެއް ކައުންސިލުން ޢާއްމުކޮށް ޝާއިޢު ކުރަންވާނެއެވެ.\nމިޤަވާޢިދުގެ ދަށުން ކަނޑައަޅާ އުޞޫލުތައް 7. މިޤާވާޢިދުގެ6ވަނަ ނަންބަރުގައި ބުނެފައިވާ ހުއްދަތަކުގެ އިތުރުން މިޤަވާޢިދު ނަގަހައްޓައި ހިންގުމަށްޓަކައި އެކައުންސިލެއްގެ އިޚްތިޞާސްތެރޭގައި ހިމެނޭ ސަރަޙައްދުތަކާ ގުޅޭ ގޮތުން އުޞޫލުތައް ކަނޑައަޅަންވާނެއެވެ.\nމާނަ ކުރުން 8. (ހ) ކައުންސިލް: މިޤަވާޢިދުގައި ވަކިތަނެއްގައި ވަކިގޮތަކަށް ބަޔާންކުރެވިފައި ނުވާނަމަ، ކައުންސިލްގެ މާނައިގެ ތެރޭގައި ހިމެނޭނީ ދިވެހިރާއްޖޭގެ އިދާރީ ދާއިރާތައް ލާމަރުކަޒީ އުޞޫލުން ހިންގުމުގެ ޤާނޫނުގެ ދަށުން އުފައްދާ ސިޓީ ކައުންސިލާއި ރަށުކައުންސިލާއި އަތޮޅު ކައުންސިލެވެ.


Covid-19: Oxford Vaccine Furathama Faharah Meehakah Dheefi - Vaguthu\nކޮވިޑް-19: އޮކްސްފޯޑް ވެކްސިން ފުރަތަމަ ފަހަރަށް މީހަކަށް ދީފި\nކޮވިޑް-19 އަށް އިނގިރޭސިވިލާތުގެ އޮކްސްފޯޑް ޔުނިވަސިޓީ އާއި ބޭސް އުފައްދާ ކުންފުނި އެސްޓްރާޒެނެކާ ގުޅިގެން އުފެއްދި ވެކްސިން ފުރަތަމަ ފަހަރަށް މީހަކަށް ދީފިއެވެ.\nމި ވެކްސިން ދީފައިވަނީ ގިނަ އަހަރުތަކެއް ވަންދެން ކިޑްނީގެ ބައްޔަކަށް ޑައިލިސިސް ހަދަމުން އަންނަ އުމުރުން 82 އަހަރުގެ ބްރައިން ޕިންކާ ނަމަކަށް ކިޔާ މީހަކަށެވެ. އޭނާ އަކީ އޮކްސްފޯޑަށް އުފަން އެތަނުގައި ދިރިއުޅުމުން އަންނަ މީހެކެވެ.\nއޭނާ އަށް ވެކްސިން ދީފައިވަނީ ޗާޗިލް ހޮސްޕިޓަލުގައި މަސައްކަތް ކުރަމުން އަންނަ ސޭމަ ފޮސްޓާ ނަމަކަށް ކިޔާ ނަރުހެކެވެ.\nވެކްސިން ޖެހުމާއި އެކީ ޕިންކާ ބުނެފައިވަނީ އޭނާގެ ފަރުވާ އޭނާ ކުރިއަށް ގެންދާއިރު، ސިކުނޑިއަށް ހަމަ ޖެހުން ލިބޭނެ ކަމަށާއި އަންނަ މަހު އޭނާގެ ކައިވެންޏަށް 48 އަހަރު ފުރޭ ދުވަސް ފާހަގަ ކުރުމަށް ކެށް މަދުވެފައިވާ ކަމަށެވެ.\nވެކްސިން ޖެހިކަން އޭނާ ވަނީ ފަހުރުވެރި ކަމާއި އެކީ ބުނެފައެވެ.\nއޭނާ އަކީ ކޮވިޑް-19ގެ އެންމެ ފަހުގެ ވެކްސިން ދުނިޔެއިންވެސް އެންމެ ފުރަތަމަ ދީފައިވާ މީހައެވެ.\nއޮކްސްފޯޑް ޔުނިވާސިޓީ ހޮސްޕިޓަލްސްގެ ޗީފް ނާސިން އޮފިސާ ފޮސްޓާ ބުނެފައިވަނީ ޗާޗިލް ހޮސްޕިޓަލުގައި އެ ވެކްސިން ދެވުމުން އެކަމާއި ފަހުރުވެރިވާ ކަމަށެވެ. އެ ހޮސްޕިޓަލަކީ އަސްލު ވެކްސިން އުފެއްދިތަނާއި މާ ދުރުގައި ހުންނަ ހޮސްޕިޓަލެއް ނޫނެވެ.\n"ކުރިއަށް އޮތްތަނުގައި ބަލި މީހުންނާއި ސިއްހީ ތަޖުރިބާކާރުންނަށް ވެކްސިން ދެވޭތޯ މިއަންނަނީ ބަލަމުން. އަންނަ ހަފްތާގައި އެކަން ފެށޭނެ ކަމަށް ބެލެވޭ. އެކަން އެގޮތަށް ކުރެވިއްޖެނަމަ، ވަރަށް ބޮޑު ތަފާތެއް ފެނިގެން ދާނެ ކަމަށް ބެލެވޭ" ފޮސްޓާ ބުންޏެވެ.\nއޮކްސްފޯޑް އާއި އެސްޓްރާޒެނެކާ ގުޅިގެން އުފެއްދި ވެކްސިނަކީ ގިނަ ބައެއްގެ އުއްމީދާއި ގުޅިފައިވާ ވެކްސިނެކެވެ. މީގެ ކުރިން ހުއްދަ ދީފައިވާ މޮޑާނާ އާއި ބައޯއެންޓެކްގެ ވެކްސިނަށްވުރެ އޮކްސްފޯޑް އާއި އެސްޓްރާޒެނެކާގެ ވެކްސިން ރައްކާކޮށްފައި ބަހައްޓަންށާއި އެއްތަނުން އަނެއްތަނަށް އުފުލަން ފަސޭހަ ވާނެއެވެ. އަދި މިވެކްސިނަކީ މޮޑާނާ އާއި ބައޯއެންޓެކްގެ ވެކްސިނަށްވުރެ އަގުހެޔޮ ވެކްސިނެކެވެ.


Maamunagaa hulhuvan booking ah hulhuvaalaifi\nމާމުނަގާ ހުޅުވަން ބުކިންއަށް ހުޅުވާލައިފި\nއިންޓަކޮންޓިނެންޓަލް ގްރޫޕުން ރާއްޖޭގައި ހުޅުވާ މާމުނަގާ ރިސޯޓް އަންނަ ސެޕްޓެމެބްރު މަހު ހުޅުވުމުގެ ގޮތުން، ރިސޯޓަށް އަންނަ ޓޫރިސްޓުންގެ ބުކިންއަށް ހުޅުވާލައިފި އެވެ.\nއިންޓަކޮންޓިނެންޓަލް ބްރޭންޑުން މެނޭޖުކޮށް ބަހަލައްޓާ ރ. މާމުނާގަ ސޮފްޓް އޯޕަނިން އޮތީ މި އަހަރުގެ ސެޕްޓެމްބަރު މަހު އެވެ. އެ ރިސޯޓު ހުޅުވުމުގެ ގޮތުން މާޗު މަހު ވަނީ ގިނަ އަދަދެއްގެ މުވައްޒަފުން ވެސް ނަގާފަ އެވެ.\nއިންޓަކޮންޓިނެންޓަލްގެ އާ މި ރިސޯޓް ރާއްޖޭގައި ހުޅުވަނީ އެކި ފެންވަރުގެ 81 ވިލާއާއެކުގަ އެވެ. މި ރިސޯޓުގައި ބީޗް ވިލާތަކާއި ލެގޫން ވިލާ އަދި އޯވަ ވޯޓާ ވިލާތަކުގެ އިތުރުން ރާއްޖޭގެ ގުދުރަތީ ރީތިކަން ފެންނަ ގޮތަށް ހަދާފައި ހުންނަ ރެޒިޑެންސް ވިލާވެސް ހުރެ އެވެ. އަދި ހާއްސަ ސްޕާތަކާއި ސުވިމިން ޕޫލް އަދި ކުޑަކުދިން ކުޅޭނެ ހާއްސަ ސަރަހައްދު ވެސް ހުރެ އެވެ.\nވެލާނާ އިންޓަނޭޝަނަލް އެއާޕޯޓުން ފުރައިގެން 35 މިނެޓުން ދެވޭ ރާސްތާގައި ހުޅުވާ މި ރިސޯޓު ހިންގާ އިންޓަކޮންޓިނެންޓަލް ކުންފުނިން ރާއްޖޭގައި ފަސް ރިސޯޓު ހިންގަ އެވެ.އެ ރިސޯޓު ތަކަކީ ފޯ ސީޒަންސް ކުޑަ ހުރާ އާއި ލަނޑާ ގިރާވަރު އަދި ގިލި ލަންކަންފުށީގެ އިތުރުން ސިކްސް ސެންސަސް ލާމު އަދި ހޮލިޑޭ އިން ކަނޑޫމާ އެވެ.\nދުނިޔޭގައި ޓޫރިޒަމްގައި ފުޅާ ދާއިރާއެއްގައި ހަރަކާތްތެރިވާ މި އިނގިރޭސިވިލާތުގެ މި ބްރޭންޑުން ދުނިޔޭގެ 100 ގައުމެއްގައި 5000 އަށްވުރެ ގިނަ ހޮޓަލާއި ރިސޯޓު ހިންގަ އެވެ.\nމާމުނަގާ ޓޫރިޒަމް ރިސޯޓް


Samaalukan Hoadhan Faahanathasheegai Dhoo Li Meehaa Ah Covid-19 Jehijje - Vaguthu\nސަމާލުކަން ހޯދަން ފާހަނަތަށީގައި ދޫ ލި މީހާ އަށް ކޮވިޑް-19 ޖެހިއްޖެ\nކެލިފޯނިއާއަށް ނިސްބަތްވާ މީސް މީީޑިއާގައި ތަފާތު މަޖާ ވީޑިއޯތައް ނެގުމުގައި އުޅެމުންދިޔަ ޒުވާނަކު ފާހަނަ ތަށީގައި ދޫލާ މަންޒަރު ފެންނަ ވީޑިއޯއެއްް ލިތާ މާ ގިނަ ދުވަހެއް ނުވަނީސް އޭނާއަށް ކޮވިޑް-19 ޖެހިފައިވާކަން ހާމަކޮށްފިއެވެ.\nޓިކްޓޮކްގައި ގިނަބަޔަކު ދަންނަ ލާރޒް ވަނީ މިދިޔަ އާދީއްތަ ދުވަހު އޭނާ ހޮސްޕިޓަލްގެ އެނދުމަތީގައި ނަގާފައިވާ ވީޑިއޯއެއް ހިއްސާ ކޮށްފައެވެ.\nއެ ވީޑިއޯ ހިއްސާ ކުރި އުމުރުން 21 އަހަރުގެ އެ ޒުވާނާ ޓްވިޓާ މެދުވެރިކޮށް ބުނެފައިވާކަމަށް ޑެއިލީ މެއިލްގައި ބުނެފައިވަނީ، އޭނާ ކޮވިޑް-19 އަށް ފައްސި (ޕޮޒިޓިވް) ވެފައިވާ ކަމަށެވެ. ފަހުން އޭނާ ވަނީ އެ ޓްވީޓް ޑިލިޓްކޮށްފައެވެ.\nލާރޒްއަށް ކޮވިޑް-19 ޖެހުނީ އެ ތަށީގައި ދޫލައިގެންކަން އަދި ކަށަވަރުވެފައިނުވާއިރު، ފާހަނަތަށީގައި ދޫ ލާ ވީޑިއޯތަކަކީ އެ މީހުން ޗެލެންޖެއް ގޮތަށް ކުރިއަށްގެންދާ ކަމެއް ކަމަށް ވެއެވެ. އެ ޗެލެންްޖުގައި ޓިކްޓޮކްގައި އުޅޭ އެހެން އަންހެނަކުވެސް ބައިވެރިވެ ވީޑިއޯ ލާފައި ވެއެވެ.\nކޮރޯނާ ވައިރަސް ޗެލެންޖްގެ ނަމުގައި ކުރިއަށްގެންދާ އެ ޗެލެންޖަކީ މި ވައިރަސްއަށް ޖޯކު ޖެހުމުގެ ގޮތުން ކުރިއަށްގެންދާ ޗެލެންޖެކެވެ.\nއެ ވީޑީއޯ ދައުރުވާން ފެށުމާއެކު އޭނާ ދެކެ ރުޅި އައިސްގެން އެތައް ބަޔަކު ދިޔައީ މީސް މީޑިއާގައި އެއްޗެހިކިޔަމުންނެވެ. ބައެއް މީހުން ވަނީ އޭނާ ޖަލަށް ލުމަށްވެސް ގޮވާލާފައެވެ.\nގިނަބަޔަކު ދަނީ އެ ޗެލެންޖްގައި ބައިވެރިނުވުމަށް ނަސޭހަތްތެރިވަމުންނެވެ. އަދި ކޮވިޑް-19 އަކީ ޖޯކެއް ނޫން ކަމަށް ގިނަބަޔަކު ދަނީ ބުނަމުންނެވެ.\nމާޗް 26, 2020 17:34\nމިގައުމުގެ އިސްކަނބަލުން ރަސްމީއައްޒަތުގަ ކޮނޑިކޮޅުގަ ތިއްބަވައިގެން މިނުރައްކާތެރި ބަލިމަޑުކަމަށް ޖޯކުޖައްސަވާ މަންޒަރު ފެންނަ ވީޑިއޯވެސް ދައުރުވޭ. ޓިކުޓޮކަށް ވީވަރު ނުވެއްޖެއްޔާ ކިތަންމެހާވެސް ރަގަޅު.


MAI Cup 2019: United Youth adhi NVK Team Semiah | Thiladhun\nއަޙްމަދު އަސްފާން ޑިސެމްބަރ 15, 2019\nމައި ކަޕް 2019ގެ ސެމީ ފައިނަލަށް ޔުނައިޓެޑް ޔޫތު އަދި އެންވީކޭ ޓީމް ދަތުރުކޮށްފިއެވެ. ޔުނައިޓެޑް ޔޫތުއިން ސެމީގެ ފުރަތަމަ ޖާގަ ކަށަވަރުކުރީ އިއްޔެ ހަވީރު ކުޅުނު ކުއާޓާފައިނަލްގެ ފުރަތަމަ މެޗްގައި 5-4 އިން ގަބީލާ ބަލިކޮށްގެނެނެވެ.\nމެޗްގެ ފުރިހަމަ ވަގުތު ހަމަވި އިރުވެސް އެއްވެސް ޓީމަކަށް ގޯލެއް ކާމިޔާބުކުރެވިފައި ނެތުމުގެ ސަބަބުން ނަތީޖާ ނެރެފައިވަނީ ޕެނެލްޓީ ޖަހައިގެންނެވެ. ޔުނައިޓެޑް ޔޫތު އަދި ގަބީލާއިންވެސް ޖެހި ފުރަތަމަ ހަތަރު ޕެނެލްޓީ ވަނީ ކާމިޔާބުކޮށްފައެވެ. ގަބީލާ ޓީމްގެ ފަސްވަނަ ޕެނެލްޓީ ވަނީ ޔުނައިޓެޑް ޔޫތުގެ ކީޕަރ ދިފާއުކޮށްފައެވެ. ޔުނައިޓެޑް ޔޫތު ސެމީފައިނަލްގެ ޖާގަ ކަށަވަރުވީ މިމެޗްގެ މޮޅު ކުޅުންތެރިއަކަށްވެސް ހޮވުނު ފާރިސް ފޮނުވާލި ޕެނެލްޓީ ކާމިޔާބުކުރުމާއިއެކުއެވެ.\nކުއާޓާފައިނަލްގެ ދެވަނަ މެޗް ރޭ ކުޅެފައިވާއިރު އެންވީކޭ ޓީމް އިން ގަބީލާގެ މައްޗަށް 2-0 އިން ކުރިހޯދާ ސެމީފައިނަލްގެ ދެވަނަ ޖާގަ ކަށަވަރުކޮށްފައެވެ. އެންވީކޭ ޓީމްގެ ފުރަތަމަ ގޯލް މެޗްގެ 12 ވަނަ މިނިޓްގައި ކާމިޔާބުކޮށްދިނީ ޖާޒީ ނަންބަރ 11 އަށް ކުޅެމުން އަންނަ ހުނަރުވެރި ޒުވާން ކުޅުންތެރިއެއް ކަމުގައިވާ ހުސައިން ނާޝިދްއެވެ. އޭގެ ހަމިނިޓް ފަހުން މެޗްގެ ދެވަނަ ގޯލް 18 ވަނަ މިނިޓްގައި ކާމިޔާބުކޮށްދިނީ އެންވީކޭ ޖާޒީ ނަންބަރ 7، މުހައްމަދު މަދީހުއެވެ. މިމެޗްގެ މޮޅު ކުޅުންތެރިއަކަށް ހޮވިފައިވަނީ އެންވީކޭ ޖާޒީ ނަންބަރ 10، އިބްރާހިމް ހާމިދުއެވެ.\nޔުނައިޓެޑް ޔޫތު އަދި އެންވީކޭ ޓީމް ބައްދަލުކުރާ މައި ކަޕް 2019ގެ ސެމީ ފައިނަލްގެ ފުރަތަމަ މެޗް އޮންނާނީ މިހިނގާ ޑިސެމްބަރ މަހުގެ 17 ވާ އަންގާރަ ދުވަހުގެ ހަވީރު 4:00 ގައެވެ. އަދި މުބާރާތުގެ ފޯރިގަދަ ފައިނަލް މެޗް ކުޅުމަށް ހަމަޖެހިފައިވަނީ ޑިސެމްބަރ 19 ވާ ބުރާސްފަތި ދުވަހުގެ ރޭ 8:00 ގައެވެ.


SunOnline: އައިއެމްއެފުން ރާއްޖެ ސަސްޕެންޑް ކުރިކަން އަންގާފައި ނުވާ ކަމަށް ސަރުކާރުން ބުނެފި\nގުފުތަގު އަޖީރު 07 Nov 2010, 09:16\nއިންޓަނޭޝަނަލް މަނިޓަރީ ފަންޑް (އައި.އެމް.އެފް) އިން ދިވެހި ރާއްޖެ ސަސްޕެންޑް ކުރިކަން ސަރުކާރަށް އަނގާފައި ނުވާކަމަށް ފިނޭންސް މިނިސްޓްރީން ބުނެފި އެވެ.\nމިއަދު ސަން އޮންލައިނަށް މައުލޫމާތު ދެއްވަމުން ވިދާޅުވީ "އެއްވެސް ސިފައެއްގައި" އައިއެފްއެމުން ދިވެހި ރާއްޖެ ސަސްޕެންޑް ކުރިކަން އަންގާފައި ނުވާކަމަށެވެ.\n"ސަސްޕެންޑް ކުރިކަމެއް އަޅުގަނޑުމެންނަކަށް އެއްވެސް ސިފައެއްގައި ނާންގާ. މާލިއްޔަތު ކޮމެޓީން ވިދާޅުވާ އެއްޗަކާ މެދު އަޅުގަނޑަށް އެއްޗެކޭ ބުނާކަށް ނޭނގޭ. އެއީ ރައްޔިތުންގެ މަޖިލީހުގެ ކޮމެޓީއެއް،" އައްސަދު ވިދާޅުވި އެވެ.\nއިއްޔެ ސަން އޮންލައިނަށް ދެއްވި އިންޓަވިއުއެގައްގައި ރައްޔިތުން މަޖިލީހުގެ މާލިއްޔަތު ކޮމެޓީގެ މުގައްރިރު އަހުމަދު ނާޒިމް ވިދާޅުވެފައި ވަނީ އައިއެމްއެފުން ދިވެހި ރާއްޖެ ސަސްޕެންޑު ކުރީ އެ ފަންޑާއި ދިވެހި ރާއްޖެ އާ ދެމެދުވެފައިވާ އެއްބަސްވުންތަކުގައި ސަރުކާރުގެ ޕޮލިސީ ލެވެލުގައި ނިންމަން ހުރި ބައެއް ކަންތައްތައް ނުނިމި ހުރުމުގެ ސަބަބުން ކަމަށެވެ. އަދި ރައްޔިތުން މަޖިލީހުން ކުރަން ޖެހޭ ކަންތައްތައް އެ މަޖިލީހުން ކުރަމުން އަންނަ ކަމަށް ވެސް ނާޒިމް ވިދާޅުވި އެވެ.\n"ރައްޔިތުން މަޖިލީހުގެ ފަރާތުން ކުރަން ޖެހޭ ކަންތަތައް އަޅުގަނޑުމެން މިދަނީ ކުރަމުން. މަޖިލީހުން ޖީއެސްޓީގެ ބިލުތައް ވެސް ވަނީ ފާސްކޮށްދީފައި. ބިޒްނަސް ޓެކްސްގެ ބިލު ވެސް ނިމުންވަރަށް ގާތުގައި ވަނީ. ބޭންކިން ބިލު ވެސް އެންމެ ޖަލްސާއެއް ކުރެވުނަސް ނިންމާލެވޭނެ. މަޖިލީހާ ދެކޮޅަށް ބޯޅަ އައިސްފައި އޮތް ކަމެއްވެއްޖިއްޔާ އެކަން އެ ވަނީ ނިމިފައި ނޫނީ ނިމުމާ ވަރަށް ގާތުގައި ވަނީ. ސަރުކާރުގެ ޕޮލިސީން ނިންމަންވާ ބައެއްކަންތައްތައް ނުނިމި ހުރުމުން ވީކަމެކޭ އަޅުގަނޑު ދަންނަވާނީ،" ނާޒިމު ވިދާޅުވި އެވެ.\nއެމްޑީޕީގެ ޕާލިމެންޓަރީ ގުރޫޕުގެ ލީޑަރު މޫސާ މަނިކު މިއަދު ވިދާޅުވީ އައިއެމްއެފުން ދިވެހި ރާއްޖެ ސަސްޕެންޑު ކުރިކަމަށް ބުނުމުގެ އެއްވެސް ހައިސިއްޔަތެއް މާލިއްޔަތު ކޮމެޓީގެ މުޤައްރިރަށް ނޯންނާނެ ކަމަށެވެ. އަދި ދިވެހި ރާއްޖެ ސަސްޕެންޑު ކޮށްފި ނަމަ އެކަން ރަސްމީކޮށް އައިއެމްއެފުން އިއުލާނު ކުރާނެ ކަމަށް ވެސް އޭނާ ވިދާޅުވި އެވެ.\n"ރައްޔިތުން މަޖިލީހުގެ ގަވާއިދު ބުނާ ގޮތުން އައިއެމްއެފުން ދިވެހި ރާއްޖެ ސަސްޕެންޑު ކުރިކަމަށް ބުނުމުގެ އެއްވެސް ހައިސިއްޔަތެއް މާލިއްޔަތު ކޮމެޓީގެ މުގައްރިރަކަށް ނޯންނާނެ. އައިއެމްއެފުން ދިވެހި ރާއްޖެ ސަސްޕެންޑު ކުރި ނަމަ އެ މީހުން އެކަން ރަސްމީކޮށް އިއުލާނު ކުރާނެ. އައި އެމްއެފުން ސަސްޕެންޑް ކުރި ކަމަށް ބުނުމުގެ އެއްވެސް ޖާގައެއްނެތް،" މޫސާ ވިދާޅުވި އެވެ.\nޑީއާރުޕީގެ ނައިބު ރައީސް އުމަރު ނަސީރު ވިދާޅުވީ އައިއެމްފް އިން ދިވެހި ރާއްޖެ ސަސްޕެންޑް ކުރީ ރައީސް ނަޝީދުގެ ނާގާބިލުކަމުން ކަމަށެވެ. އޭނާ ވިދާޅުވީ ރައްޔިތުން މަޖިލީސް އޮތީ ވެރިކަން ކުރާ އެމްޑީޕީގެ ބާރުދަށުގައި ނޫންކަން ސަރުކާރަށް އެނގެން ޖެހޭނެ ކަމަށެވެ. އެހެންކަމުން ސަރުކާރުން މަސައްކަތްކުރަން ޖެހޭނީ އިދިކޮޅު ޕާޓީތަކުގެ އަތުގައި މަޖިލިސް އޮންނަ އިރު މަސައްކަތްކުރާ ގޮތަށް ކަމަށެވެ. އެމްއެފްއިން ދިވެހި ރާއްޖެ ސަންޕެންޑް ކުރި ކުރުމަކީ ރައްޔިތުން މަޖިލުގެ ސަބަބުންވީ ކަމެއް ކަމަށް ނޫން ކަމަށާއި ސަސްޕެންޑް ވީ ރައީސުލް ޖުމްހޫރިއްޔާ މުހައްމަދު ނަޝީދުގެ ސަބަބުން ކަމަށެވެ.\n"މި ސަރުކާރަށް އެނގެން ޖެހޭނެ މަޖިލިސް އޮތީ އެ ޕާޓީ (އެމްޑީޕީ) އަތުގައި ނޫންކަން. އެހެން ޕާޓީއެއް އަތުގައިކަން. އެހެންވީމާ އެމީހުން ސިޔާސީ ގޮތުން މަސައްކަތް ކުރަން ޖެހޭނީ އިދިކޮޅު ޕާޓީ އަތުގައި މަޖިލިސް އޮންނަ އިރު މަސައްކަތްކުރާ ގޮތަށް. އައިއެމްއެފުން ސަސްޕެންޑު ކުރި ކުރުން އެއީ މަޖިލީހާ ގުޅޭކަމެއް ނޫން. އެއީ މުހައްމަދު ނަޝީދަށް އެކަން ކުރަން ނޭނގިގެން އެހެން އެވީ،" އުމަރު ވިދާޅުވި އެވެ.


Bingaraas konegen oabiveriyaa gaathah!\nބިންގަރާސް ކޮނެގެން ލޯބިވެރިޔާ ގާތަށް!\nއަލްބާޓޯގެ ގެއިން ޕަމޭލާގެ ގެއަށް ދާން ކޮނެފައިވާ ބިންގަރާސް މަގު\nލޯބިވެރިންނާ ބައްދަލު ކުރަން ބައެއް މީހުން ކޮންމެ ފަދަ ކަމެއް ވެސް ކުރާކަށް ފަހެއް ނުޖެހެ އެވެ. މެކްސިކޯގެ މި ފިރިހެން މީހާއަކީ މީގެ މިސާލެކެވެ. އަލްބާޓޯ ނަމަކަށް ކިޔާ މި މީހާ އަކީ ކޮންސްޓްރަކްޝަން މަސައްކަތް ކުރާ މީހެކެވެ. އޭނާގެ ލޯބިވެރިޔާ ޕަމޭލާ އާ ބައްދަލު ކުރެވޭނެ ގޮތެއް ނެތިގެން އޭނާ އެންމެ ފަހުން އޭނާގެ ގެއާއި ޕަމޭލާގެ ގެއާ ދެމެދު ބިމު އަޑިން ވަރަށް ދިގު ބިންގަރާސް މަގެއް ކޮނުނެވެ.\nޕަމޭލާގެ ފިރިމީހާ ޖޯގޭ އަކީ ތަނެއްގައި ސެކިއުރިޓީ ބެލެހެއްޓުމުގެ މަސައްކަތް ކުރާ މީހެކެވެ. އަލްބަޓޯ ބިމު އަޑިން މަގު ކޮންގެން ޕަމޭލާގެ ގެއަށް ގޮސް އޭނާ އާ ބައްދަލު ކުރަނީ އޭނާ ފިރިމީހާ ވަޒީފާގައި އުޅޭ ގަޑިގަޑީގަ އެވެ.\nއެއް ދުވަހަކު އާއްމުކޮށް ގެއަށް އަންނަ ގަޑިއަށް ވުރެ ތަންކޮޅެއް އަވަހަށް ޕަމޭލާގެ ފިރިމީހާއަށް ގެއަށް އާދެވުނުއިރު އަލްބާޓޯ އާއި ޕަމޭލާ އެކުގައި ތިއްބާ ފެނި އެ މީހުންގެ ސިއްރު ލޯބި ފަޅާ އެރީ އެވެ.\nޖޯގޭ ގެއަށް ވަން އަޑު އިވިގެން ޕަމޭލާގެ އަލްބާޓޯ ސޯފާއެއްގެ ދަށަށް ވަދެ ފިލި ނަމަވެސް އޭނާ އެތަނުގައި އޮއްވާ ޖޯގޭ އަށް ފެނުނެވެ.\nބިންގަރާހުގެ ވަޅުގަނޑު އިނީ ވެސް ސޯފާ ދަށުގައި ކަމުން ބިމު އަޑިން ކޮނެފައިވާ މަގު ވެސް އެ ވަގުތު ޖޯގޭ އަށް ފެނި މި މީހުން ކުރި ހުރިހާ ކަމެއް ފަޅާ އެރީ އެވެ.\nއެ ވަޅުގަނޑަށް ޖޯގޭ ފައިބައިގެން އެ މަގުން ގޮސް ނުކުމެވުނީ އަލްބާޓޯގެ ގޭތެރެއަށެވެ. އެހެންކަމުން އެ ދެ ގޭގެ ދެމެދުގައި ބިމު އަޑިން މަގެއް ކޮނެގެން އަލްބާޓޯ އާއި ޕަމޭލާ ބައްދަލުކުރާކަން ޕަމޭލާގެ ފިރިމީހާއަށް ވަނީ ޔަގީން ކުރެވިފަ އެވެ.\nޖޯގޭ އެގެއަށް ވަނުމުން އެ ގޭން އަވަހަށް ދާން އަލްބާޓޯ ވަރަށް އާދޭސް ކުރި ކަމަށް މި ޚަބަރުގައި ބުނެފައި ވެއެވެ. ސަބަބަކީ އަލްބާޓޯ މިކަން ކުރަނީ އޭނާގެ އަންހެނުންނަށް ވެސް ސިއްރުން ކަމަށް ވެސް ޖޯގޭ އަޑު ގަދަ ކުރަން ފަށައިފިނަމަ އަލްބާޓޯގެ އަންހެނުންނަށް ވެސް އޭނާ އާއި ޕަމޭލާގެ ގުޅުން ފަޅާ އަރާނެތީ އެވެ.\nނަމަވެސް ޖޯގޭ ހުރީ ވަރަށް ރުޅިގަދަވެފައި ކަމުން ދެ މީހުންގެ މެދުގައި ވަރުގަދަ ތަޅާފޮޅުމެއް ފެށި އެކަން ހުއްޓުވަން ޖެހުނީ ފުލުހުން ގެނެސްގެންނެވެ.\nއަލްބާޓޯ ކޮނުނު ބިންގަރާސް މަގުގެ ފޮޓޯތައް މިހާރު އިންޓަނެޓުގައި ވަނީ ވައިރަލް ވެފަ އެވެ. އަދި ވަރަށް ގިނަ ބަޔަކު މިއީ ވަރަށް މަޖާ ކަމަކަށް ވެގެން ތަފާތު މަޖާ ކޮމެންޓުތައް ދަނީ ކުރަމުންނެވެ.


German VISA dhookuraa center eh anna aharu rajjeygai hulhuvanee | Mihaaru\nފޮރިން މިނިސްޓަރު އަބްދުﷲ ޝާހިދު (ކ) އާއި ޖަރުމަނުން ރާއްޖެ އާއި ލަންކާ އަށް ކަނޑައަޅާފައިވާ ސަފީރު ޔޯން ރޯޑަ ނޫސްވެރިންނާ މިއަދު ވާހަކަ ދައްކަވަނީ.--- ފޮޓޯ: ފޮރިިން މިނިސްޓަރު\nޖަރުމަން ވީސާ ދޫކުރާ ސެންޓަރެއް އަންނަ އަހަރު ރާއްޖޭގައި ހުޅުވަނީ\n16 ޑިސެމްބަރ 2019 - 13:12 1 comment\nރާއްޖޭގެ ފޮރިން މިނިސްޓަރު އަބްދުﷲ ޝާހިދާއި ޖަރުމަނުން ރާއްޖެ އާއި ސްރީ ލަންކާ އަށް ކަނޑައަޅާފައިވާ ސަފީރު ޔޯން ރޯޑަ މިއަދު ބޭއްވި ނިއުސް ކޮންފަރެންސެއްގައި ސަފީރު ވިދާޅުވީ، ޖަރުމަން ވިސާ އެޕްލިކޭޝަން ސެންޓަރު އަންނަ މާޗު މަހުގެ ދެވަނަ ދުވަހު ރާއްޖޭގައި ހުޅުވާނެ ކަމަށެވެ.\n"Maldivian passport with its strong security and biometric features, is also considered the strongest passport within the South Asian region". pic.twitter.com/HEtlF3MmIO\n— Ministry of Foreign Affairs 🇲🇻 (@MoFAmv) December 16, 2019\nމި ސެންޓަރު ހުޅުވުމުން، ޖަރުމަނަށް ދަތުރުކުރަން ބޭނުންވާ ދިވެހިންނަށް ރާއްޖޭގައި ތިބެގެން ޖަރުމަނު ވިސާ ނެގޭނެ އެވެ.\nދިވެހިންނަށް މިހާރު ޖަރުމަނު ވިސާ ދޫކުރަނީ ލަންކާގައި ހުންނަ ޖަރުމަނުގެ އެމްބަސީންނެވެ.\nޝެންގަން ވިސާ އަކީ ޔޫރަޕްގެ 26 ގައުމަކަށް ދަތުރުކުރުމުގެ ހުއްދަ ދޭ ވިސާ އެކެވެ. ރާއްޖެ އިން ދޫކުރަން ނިންމާފައިވާ ޖަރުމަން-ޝެންގަން ވިސާ ނެގޭނީ، އެ މީހެއްގެ ދަތުރުގެ ގިނަ ދުވަސް ޖަރުމަނުގައި ހޭދަކުރާ ނަމަ އެވެ. ނުވަތަ އެ ވިސާގެ ދަށުން ދަތުރުކުރާ ފުރަތަމަ މަންޒިލަކީ ޖަރުމަނަށް ވާ ނަމަ އެވެ. ޖަރުމަނަށް ދިއުމަށް ފަހު، އެ ވިސާގެ ދަށުން އެހެން ގައުމުތަކަށް ދަތުރު ކުރެވޭނެ އެވެ.\nޖަރުމަނު ސަފީރު ވިދާޅުވި ގޮތުގައި، އަންނަ މާޗު މަހު ޖަރުމަނުގައި ބާއްވާ އިންޓަނޭޝަނަލް ޓޫރިޒަމް ފެއާ (އައިޓީބީ) އަށް ދަތުރުކުރަން ބޭނުންވާ ދިވެހިންނަށް ފަސޭހައިން ވީސާ ދޫކުރަން ޚާއްސަ ކްލިނިކެއް އަންނަ ފެބްރުއަރީ މަހު ހުޅުވާނެ އެވެ. މި ކްލިނިކް ހުޅުވަން ނިންމާފައި ވަނީ ފެބްރުއަރީ މަހުގެ 2-5 އާ ހަމައަށެވެ.\nއައިޓީބީ ފެއާއަށް ދިޔަ ދިވެހިންނަށް އަމާޒުކޮށް ޝެންގަން ވިސާ ކްލިނިކެއް މި އަހަރުގެ ޖެނުއަރީ މަހު ވެސް ފޮރިން މިނިސްޓްރީން ހުޅުވި އެވެ. އެ ކްލިނިކުން 130 އަށް ވުރެ ގިނަ ދިވެހިންނަށް ޝެންގަން ވިސާ ދޫކުރި ކަމަށް ޖަރުމަން ސަފީރު ވިދާޅުވި އެވެ.\nމިއަދުގެ ނިއުސް ބްރީފިންގައި ފޮރިން މިނިސްޓަރު އަބްދުﷲ ޝާހިދު ވިދާޅުވީ ރާއްޖޭގައި ތިބެގެން ވިސާ ނެގުމުގެ ފުރުސަތު މިވަގުތަށް ހުޅުވާލަނީ ޖަރުމަނަށް އެކަނި ކަމަށެވެ.\nނަމަވެސް ޔޫރަޕިއަން ޔޫނިއަން (އީޔޫ) ގައި ހިމެނޭ އެހެން ގައުމުތަކަށް މި ފުރުސަތު ދިނުމަށްޓަކައި މަސައްކަތް ކުރަމުން އަންނަ ކަމަށް އޭނާ ވިދާޅުވި އެވެ. އަދި އީޔޫގައި ހިމެނޭ ގައުމުތަކުން އޮން-އެރައިވަލް ވިސާ ނެގޭނެ މަގު ފަހި ކުރުމަށްޓަކައި މަޝްވަރާ ކުރައްވަމުން ގެންދަވާ ކަމަށް ޝާހިދު ވިދާޅުވި އެވެ.\nމިނިސްޓަރު ވިދާޅުވި ގޮތުގައި، ދިވެހި ޕާސްޕޯޓަކީ ދެކުނު އޭޝިއާގެ ގައުމުތަކުގެ ތެރޭގައި ހިމެނޭ އެންމެ ވަރުގަދަ ޕާސްޕޯޓު ކަމަށެވެ.\nވިސާއާ ނުލައި 84 ގައުމަކަށް ދިވެހިންނަށް މިހާރު ވެސް ދަތުރުކުރެވޭ ކަން ފާހަގަކުރައްވަމުން، ރަޝިޔާ އާއި މޮރޮކޯ އަދި ޔޫއޭއީ އަށް ވެސް ވިސާ ނުނަގައި ދަތުރުކުރެވޭ ގޮތަށް މި އަހަރު ބަދަލު ކޮށްފައިވާ ކަމަށް ވިދާޅުވި އެވެ. އަދި މިކަމުގެ ސަބަބުން އެހެން ގައުމުތަކުން ވެސް ރާއްޖެ އަށް މި ފުރުސަތު ދިނުމަށް ޝައުގުވެރިކަން ފާޅުކުރި ކަމަށް މިނިސްޓަރު ވިދާޅުވި އެވެ.\nއިތުރު ލިޔުންތައް އީޔޫ ޖަރުމަން އަބްދުﷲ ޝާހިދު، ފޮރިން މިނިސްޓަރު ވީސާ ފޮރިން މިނިސްޓްރީ ރާއްޖެ-ޖަރުމަން ރާއްޖެ-އީޔޫ\nރާއްޖެ-އީޔޫ ޕޮލިސީ ޑައިލޮގް ބައްދަލުވުން ބާއްވައިފި


Ihuge noohun: Radio gengulhen license nagaifintha?\nއިހުގެ ނޫހުން: ރޭޑިއޯ ހުއްދަ ނެގިންތަ؟\n1971 ވަނަ އަހަރު މޫންލައިޓް ނޫހުގައި ސަރުކާރުގެ ފަރާތުން ޝާއިރުކޮށްފައިވާ އިއުލާނެއް: ލައިސަންސްނެތި ރޭޑިއޯ ބޭނުން ކުރުމަކީ މަނާ ކަމެއްގެ ގޮތުގައި އޭރު އޮތީ ކަނޑައަޅާފައި\nމިވާހަކަ ކުރިން އަޑު ނީވޭ މީހަކަށް ގަބޫލު ކުރަން ވަރަށް ދަތިވެދާނެ އެވެ. މިހާރުގެ މި ދުނިޔެއަށް ނޭވާލައި، ޓެކްނޮލޮޖީއާ ނުލާ ދިރި ނޫޅެވޭނެ ކަމަށް ބުނާ ޖީލަށް މިކަން ގަބޫލު ކުރަން ދަތިވެދާނެ އެވެ. މިއަދު ރޭޑިއޯ އަޑު އިވޭނީ އަރާ ޓެކްސީއަކުންނެވެ. މުޅި ދުނިޔެ މުށުތެރެއަށް ލައިގެން އަބަދުވެސް އޭގައި "ކޮށްޓަކޮށްޓާ" ތިބޭ ބަޔަކަށް ރޭޑިއޯއަކީ އެހާ މުހިންމު އެއްޗަކަށް ނުވެދާނެ އެވެ. އެކަމަކު ރޭޑިއޯއަކީ ހަޔާތުގެ ވަރަށް މުހިންމު އެއްޗެއްކަން ދެނަގަނެގެން އުޅުނު ޖީލެއްވެސް ވެއްޖެ އެވެ.\nނަވާރަސަތޭކަ ނުވަދިހައިގެ އަހަރު ތަކުގައިވެސް، ހުރިހާ ރަށެއްގެ ހުރިހާ ގެއެއްގައި ވެސް ރޭޑިއޯއެއް ހުންނާނެ އެވެ. ޒޯން މުބާރާތްތަކުގެ ކޮމެންޓްރީ އާއި، ހަބަރާއި މައުލޫމާތުގެ އިތުރުން، މުނިފޫހި ފިލުވުމުގެ އެންމެ މުހިންމު ބައިވެރިއަކަށް އޭރުވެސް ވެފައި އޮތީ ރޭޑިއޯ އެވެ. ހާއްސަކޮށް ދިވެހިރާއްޖޭގެ އަޑަކީ އޭގެ އެންމެ މުހިންމު އަދި ބޮޑު ދައުރެއް އަދާކުރި އެއްތަނެވެ. އެ ޒަމާނުގެ "ފޮށި ޓީވީ" ތައް ރާއްޖޭގެ ބައެއް ހިސާބުތަކުގައި ބޭނުން ކުރަމުންގެންދިޔަ ނަމަވެސް، އެއިރު، އެއިން މިޒަމާނުގެ ޗެނަލް ތަކެއް ނުލިބެ އެވެ. ބޭނުން ކުރާނީ ކެސެޓް ލައްވާ "ވީސީއާރެ" ވެ. އެހެން ކަމުން އެއިރުގެ "އިންފޯޓެއިންމެންޓް" އަށް ގެންގުޅޭވެން އޮތް ހަމަ އެކަނި ބައިވެރިއަކީ ރޭޑިއޯ އެވެ.\nމާޗު 29، 1971 ސަރުކާރުން އޭރުގެ މޫން ލައިޓްގައި މުހިންމު އިއުލާނެއް ޖެހިއެވެ. ފަލަސުރުހީއެއްގެ ދަށު ރޮނގުދަމައިފައި އޮތީ "ލައިސަންސް ނެތް ރޭޑިޔޯ ބޭނުން ކުރުން" މިހެނެވެ. އެހެން ކަމުން އެ ދުވަސްވަރު އާމުންނަށް ރޭޑިއޯ ބޭނުން ކުރުމުގެ ހުއްދައެއް ނުވަތަ ލައިސަންސެއް ނަގަން ޖެހޭކަން އެނގެ އެވެ. ލިބިފައިވާ މައުލޫމާތަށް ބަލާއިރު، އެންމެ ކުރީކޮޅުގައި ރޭޑިއޯގައި އިންނަ "ގޮބު" އަނބުރާ ޓިއުން ކުރަނީ ވެސް އޭރު ސަރުކާރުގެ ފަރާތުން ވަޑައިގަންނަވާ ބޭފުޅެކެވެ.\nލައިސަންސްނެތި ރޭޑިއޯ ބޭނުން ކުރުމަކީ އޭރު މަނާކަމެކެވެ. އޭރުގެ ސަރުކާރުން އެކަމަށްޓަކައި ހަދާފައިވާ ގަވައިދާއި ހިލާފުވާ މީހުން 25 ރުފިޔާއިން ޖޫރިމަނާ ކުރި އެވެ. އަދި 1971 ވަނަ އަހަރަށް ބަލާއިރު، 25 ރުފިޔާއަކީ ވެސް ވަރަށް ބޮޑު އަދަދެކެވެ.\nއެ އިއުލާން ބުނާ ގޮތުން ލައިސަންސް ލިބެނީ އަހަރު ދުވަހަށެވެ. ކޮންމެ އަހަރެއްގެ ވެސް ފެބްރުއަރީ މަހުގެ ނިޔަލަށް ލައިސަންސް އާ ނުކޮށްފި ނަމަ، ބެލެވެނީ އެއީ ލައިސަންސް ނުނަގަނީ ކަމަށެވެ. އެހެން ކަމުން އެމީހަކު ސަރުކާރުން ޖޫރިމަނާ ކުރެއެވެ.\nރޭޑިއޯއަކީ އަދިވެސް ބައެއް ދިވެހިން އާނމު ދިރިއުޅުމުގައި ބޭނުން ކުރަމުން އަންނަ ވަސީލަތެކެވެ. ހާއްސަކޮށް، ވަރަށް ބުރަކޮށް އުޅުއްވާ ޓެކްސީ ޑްރައިވަރުންނާއި، ރޯދަ މަހު ބަދިގޭގައި އުޅުއްވާ އަންހެންވެރިންނަށް ރޭޑިއޯ އެއީ ވަރަށް މުހިންމު އެއްޗެކެވެ. މިއަދުގެ ހާލަތަށް ބަލާއިރު، ޖަލުގައި ތިބޭ މީހުންނަށް ވެސް ގޮޅިން ބޭރުގައި ހިނގާ ކަންކަން އިނގޭ ހަމަ އެކަނި ވަސީލަތަކީ ރޭޑިއޯ އެވެ. ކުށްވެރިނަށް ކުޑަ ރޭޑިއޯއެއް ގެންގުޅުމުގެ ހުއްދަ އޮވެއެވެ. އޭރުގައި ނަގަމުން އައި ލައިސަންސް ކުއްލި އަކަށް މިއަދު ނަގަން ސަރުކާރުން ހިތައް އަރުވައިފިއްޔާ އެކަން ސީރިއަސްކޮށް ނަގާނެ ބަޔަކު ތިބޭނެ ކަމަކަށް ނުބެލެވެއެވެ. އެކަން ވާނީ ޖޯކަކަށެވެ. އެހެން ނަމަވެސް އެއީވެސް ބައެއް ދިވެހިން ދެކެފައިވާ ދުވަހެކެވެ.\nރޯދަ މަހާ ރޯއްޖާ ތާރީހު


BREAKING: India In Dhin Covid-19 Vaccine Jahan Varah Beynun: Raees Nasheed - Vaguthu\nއިންޑިއާ އިން ދިން ކޮވިޑް-19 ވެކްސިން ޖަހަން ވަރަށް ބޭނުން: ރައީސް ނަޝީދު\nރައީސް ނަޝީދު. --- ވަގުތު އިމޭޖަސް: މުހައްމަދު އަފްޒަލް\nދުނިޔޭގައި ފެތުރެމުން އަންނަ ނުރައްކާތެރި ކޮވިޑް-19 އިން ރައްކާތެރިވުމަށް އިންޑިއާ އިން ރާއްޖެ އަށް ފޯރުކޮށްދިން ވެކްސިން ވީހާވެސް އަވަހަށް ޖައްސަވަން ވަރަށް ބޭނުންފުޅުވާ ކަމަށް ކުރީގެ ރައީސް އަދި ރައްޔިތުންގެ މަޖިލިހުގެ ރައީސް މުހައްމަދު ނަޝީދު މިއަދު ވިދާޅުވެއްޖެއެވެ.\nއިންޑިއާ އިން ވަނީ މި ވެކްސިން އަވަށްޓެރި ގައުމުތަކަށާއި ބޮޑެތި ގައުމުތަކަށް ވެސް ފޮނުވަން ފަށައިފައެވެ. އޭގެ ތެރޭގައި ބްރެޒިލް، މޮރޮކޯ، ދެކުނު އެފްރިކާ، ސްރީ ލަންކާ، ބަންގްލަދޭޝް، ނޭޕާލް، ބޫޓާން، މިޔަންމާ، ސީޝެލްސް، މޮރިޝަސް ފަދަ ގައުމުތައް ހިމެނެއެވެ. އަދި އިންޑިއާ އިން ކުރިއަށް އޮތް ހަފްތާއެއް ނޫނީ ދިހަ ދުވަހުގެ ތެރޭގައި ކޮވިޝީލްޑް ވެކްސިންގެ ތިން މިލިއަން ޑޯޒް، ސައުދީ އަރަބިއްޔާ އަށް ފޮނުވަން ވަނީ ނިންމައިފައެވެ.\nއިންޑިއާގެ ވެކްސިނާ ގުޅޭ އަޑުތައް ވަރަށް ބޮޑަށް ގަދަވެފައި ވަނިކޮށް، ނަޝީދު ކުރެއްވި ޓުވީޓެއްގައި ވިދާޅުވީ ރާއްޖެ އަށް މިހާރު ލިބިފައި ހުރި ކޮވިޑް އެސްޓްރާޒެނެކާ ވެކްސިން ޖަހަން ބޭނުންފުޅުވާ ކަމަށެވެ. ނަޝީދު އެ އިޝާރާތް ކުރެއްވީ ކޮވިޝީލްޑްގެ ވެކްސިނަށެވެ.\nAlhugandu varah beynun mihaaru libifahuri COVID AstraZeneca vaccine jahan. Alhugadu edhenee veehaaves avahakah alhugandah vaccine libi, alhuganduge faraathunves evves meehakah bali nujehi, alhugaduves rakkaatherive, enmen mikamun salaamaiyvun\n— Mohamed Nasheed (@MohamedNasheed) January 28, 2021\nނަޝީދު ވިދާޅުވި ގޮތުގައި އެމަނިކުފާނު ބޭނުންފުޅު ވަނީ ވީހާވެސް އަވަހަށް ވެކްސިން ލިބިވަޑައިގަތުމަށެވެ.\nކޮވިޝީލްޑްއަކީ އިންޓްރާ-މަސްކިއުލާ އިންޖެކްޝަންގެ ދެ ޑޯޒް ޖަހަން ޖެހޭ ވެކްސިންއެކެވެ. ދެވަނަ ޑޯޒް ޖަހަން ޖެހޭނީ ފުރަތަމަ ޑޯޒް ޖެހުމުގެ 4-12 ހަފްތާ ފަހުންނެވެ. އަދި 18 އަހަރުން ދަށުގެ ކުޑަކުދިންނާއި މާބަނޑު އަންހެނުން، އަދި ގާތުން ކިރުދޭ މައިންނަށް މި ވެކްސިން ދިނުމުގެ ކުރިން ހާއްސަ ސިއްހީ ތަހުލީލުތަށް ކުރަންޖެހެއެވެ. ވެކްސިން ގުދަންކުރާ އިރު ފިނިހޫނުމިން ހުންނަންވާނީ ދޭއް އަދި އަށް ސެންޓިގްރޭޑްގެ ދެމެދުގައެވެ.\nއިންޑިއާއަކީ ދުނިޔޭގައި ވިއްކޭ ހުރިހާ ވެކްސިނެއްގެ 60 އިންސައްތަ އުފައްދާ ގައުމެވެ. ކޮވިޝީލްޑް އަދި ކޮވެކްސިންގެ އިތުރުން، ނޮވެކްސިން އަދި ސްޕަޓްނިކް ހިމެނޭހެން ތިން ވެކްސިންއެއްގެ ކްލިނިކަލް ޓްރައިލް މަރުހަލާ މިހާރުވެސް އިންޑިއާގައި ކުރިއަށް އެބަ ދެއެވެ. ދުނިޔޭގެ މާހިރުން ގަބޫލުކުރައްވާ ގޮތުގައި އިންޑިއާގެ ވެކްސިން އުފެއްދުމުގެ ގާބިލިއްޔަތާއި، ހެޔޮ އަގުގައި ގިނަ އަދަދެއްގެ ވެކްސިން އެއްފަހަރާ އުފެއްދުމުގެ ކުޅަދާނަކަމުގެ ސަބަބުން ކޮވިޑް-19 ބަލިމަޑުކަމާއި ދެކޮޅަށް ކުރެވޭ މަސައްކަތުގައި ބޮޑެތި ކާމިޔާބީތަކެއް ލިބުމަށް މަގުފަހިވެގެންދާނެއެވެ.\nކޮވިޑް-19 އާ ގުޅިގެެން ވެކްސިން ޖަހަން ރަޖިސްޓްރީ ކުރި މީހުންގެެ އަދަދު 20،000 އަށް ވުރެ އިތުރުވެެފައިވާ ކަމަށް ހެލްތު ޕްރޮޓެކްޝަން އެޖެެންސީ (އެޗްޕީއޭ) އިން އިއްޔެ ވަނީ ހާމަކޮށްފައެވެ. ކޮވިޑް-19 އާ ގުޅިގެން ވެކްްސިން ޖެހުމަށް ހުޅުވާލާފައި ވަނީ މިދިޔަ މަހުގެ ތެރޭގައެެވެ.\nމި ވެކްސިން ޖެހުމަށް ވަކި ތާރީހެއް އެޗްއީއޯސީން އަދި އިއުލާންކޮށްފައެއް ނުވެއެވެ. އެކަމަކު، ރައީސް އޮފީހުގެ ތަރުޖަމާނު މުހައްމަދު މަބްރޫކް އަޒީޒް ދާދި ފަހުން ވިދާޅުވީ ޑަބްލިއުއެޗްއޯ އިން ވެކްސިނަށް ހުއްދަ ލިބޭ އިރަށް ރާއްޖޭގައި ވެކްސިން ޖަހަން ފަށާނެ ކަމަށެވެ.\nމިޝްކާގެ މަރު: މިފަހަރު ގޯސްވީ އެޗްޕީއޭގެ ސިސްޓަމް!\nޖެނުއަރީ 28, 2021 14:01\nއަވަސް ކުރޭ ފެން އިންޖެކްސަނެއް ޖައްސަވާ\nޖެނުއަރީ 28, 2021 14:04\nކަލޭ ޖަހާ އަހަރުމެން ގެން ގުޅާ ބުޅަލައްވެސް ތިޔާ ވެކްސިން ދޭން ބޭނުމެއް ނޫން.!\nޖެނުއަރީ 28, 2021 18:06\nޖެނުއަރީ 28, 2021 14:15\nކުންފުންޏެއްގެ އިޝްތިހާރުގެ ދައުރު އަދާކުުރަން. މީނަ ރަގަޅުވާނެ.\nޖެނުއަރީ 28, 2021 14:20\nދެން އަވަހަށް ޖަހަންވީނު. ކަލޮޔަކީ ބަހާ ޢަމަލާ ދިމާނުވާ ސުންޕާ އެއްކަން ދިވެހިންނަށް އެގެންފަށައިފި.\nޖެނުއަރީ 28, 2021 14:29\nމީނަ ގަޔަށް ތިޔަ އެއްލައްކަ ޑޯޒު ޖަހާލާ އަވަހަށް.\nޖެނުއަރީ 28, 2021 14:34\nތިޖަހާނެ މީހުން މަދުވެގެން މީނަ މި ޕްރޮމޯޓްވެސް ކުރަންވެސް ފެށީތާ\nޖެނުއަރީ 28, 2021 14:39\nތިވާހަކަ ދހަކަނެެ ކީއްކުރަން ނަސިދާއި ނަސިދުގެ އަުވާނުންނަށް ޖަހައިގެން ޓެސްޓް ކޮށްލީމަ ނިމިނީ ދޯ.\nއެޖެންޑާ ނުފެންނަ ފަރާތް\nޖެނުއަރީ 28, 2021 14:46\nޖެނުއަރީ 28, 2021 14:48\nކޮއް މެ ހެންވެސް ރައީސް ނަޝީދު ތިވެކުސިން އެއް މެނަށް ފެންނަ ގޮތަށް އަވަހަށް ޖައްސަވާ ސަޅި ވާނެ\nޖެނުއަރީ 28, 2021 14:59\nއާން..! ތިޔަ ޖީޖީ (ގެރިގރު) ވެކްސިން އެންމެ ފުރަތަމަ ޖަހަންވީ މީހަކީ ހަމަ ކަލޭ..! ކަލޭ ެ ޖަހައިގެން "މޮޔަގރި" ބަލި ނުޖެހުނިއްޔާ އަހަރެމެން ޖަހާނީ..!\nޖެނުއަރީ 28, 2021 15:07\nއާން..! ތިޔަ ޖީޖީ (ގެރިގރު) ވެކްސިން އެންމެ ފުރަތަމަ ޖަހަންވީ މީހަކީ ހަމަ ކަލޭ..! ކަލޭ އެޖަހައިގެން "މޮޔަގރި" ބަލި ނުޖެހުނިއްޔާ އަހަރެމެން ތިކަމާ ވިސްނާލާނީވެސް..!\nޖެނުއަރީ 28, 2021 15:13\nހެޔޮނުވާނެ މީނަ ގަޔަށް އަވަހަށް ވެކްސިން ޖަހާ. 😂\nޖެނުއަރީ 28, 2021 15:16\nބަލަ އަހަރެމެން މިކިޔަނީ ތިޔަހެން ކަލޭމެން ކުރީގާ ތިޔަވެކުސިން ޖަހާށޭ އެއިގެފަހުން ދެންތިބިމީހުން ވެކުސިން ޖަހާނެޔޭ އަވަހައްޖަހާ\nޖެނުއަރީ 28, 2021 15:18\nތިވެކުސިން އަހަރެންގެންގުޅޭ ބުޅަލަށްވެސްނުދޭނަން މީކާކު\nޖެނުއަރީ 28, 2021 15:27\nކުށްކުރީމާ މަޢާފް ކޮށްލާ އެއިރުން ޕީޖީ އޮފީސްގެ ބޭނުމެއް ކޯޓުގެ ބޭނުމެއް ނެއް ޖެހެނީ އެތަންތަން އުވާލަން ޕީޖީއާ ޤާޟީން ގެއަށް\nޖެނުއަރީ 28, 2021 15:28\nޢަވަހަށް މީނާ ގަޔަށް ޖަޙާ\nޖެނުއަރީ 28, 2021 15:47\nކަލޭ ޖަހާބަލަ ކަލޭތީ ބޭނުން ކަ މެއް ކުރާ މީހެއްނު\nޖެނުއަރީ 28, 2021 16:31\nއިންޑިޔާގެ ބައެއް ޕޮލިޓީޝަނުންވެސް ޑްރާމާއެއް ކުޅުއްވި! އެވީޑީއޯއިންވެސް ފެނޭ އިޗެކްޝަން ޖައްސައިގެން ހުއްޓާ އެކަމަކު ވެކްސިން ގަޔަށް ޖަހާތަނެއް ނުފެނޭ! އެކަހަލަ ޑްރާމާއެއްވެސް ކުޅެވިދާނެ! ނޫނީ އެހެން ވެކްސިނެއްވެސް ޖަހާލެވިދާނެ!!!\nޖެނުއަރީ 28, 2021 17:24\nއަވަހަށް ޖަހާ.އިންޑިއާ ގެ ސިޔާސީ ވަގުން ހެދިހެން ކެމެރާ ކުރިމަތީގައި އެކްޓު ކުރާނީއެއްނުން.\nޖެނުއަރީ 28, 2021 17:52\nކާކުތަ ބުނީ ނުޖަހާށޭ، ޖަހައިގެން ވެސް ބެއްޔާ ރުއްސޭތޯ ބަލާ\nޖެނުއަރީ 28, 2021 17:56\nކާކުތަ ކަލޭ ވެކްސިންޖެހިޔަނުދޭން އުޅެނީ! ކަލޭގެ އަތުގައި ހުރި އެއްޗެއްނު! ދުޅަވަންދެން ޖަހާ! ތި އަނގަޔަށްވެސް ޖަހާތި!\nޖެނުއަރީ 28, 2021 18:17\nމީނަ އެންމެފަހުން ޔޫކޭއަށް ދިޔަ ދަތުރުގަ ވެކްސިން ޖަހައިގެން އައީ. ދެން މިހާރު މިކިޔަނީ ކީކޭ؟\nޖެނުއަރީ 28, 2021 18:29\nގެނައި އެއްލައްކަ ޑޯޒް އެއްފަހަ ރާ މަނިކްފާނު ޖަހާލާ!\nޖެނުއަރީ 28, 2021 18:32\nމުޅި ރާއްޖެ ހަލާކޮއްލައިފި މީނާގެ ސަބަބުން\nޖެނުއަރީ 28, 2021 19:02\nތިހެންބުނެފިއްޔާ އެއްވެސް ތަނެއްގެ ވެކްސިންނެއް މީނަ ނުޖަހާނެ.\nޖެނުއަރީ 28, 2021 19:30\nއަވަހަށް ޖަހާ. މަށެށް ނުޖަހާނަން.\nޖެނުއަރީ 28, 2021 19:37\nތި ޖައްސަވައިގެން ދެ ފައި ކޮޅަށް ޖެހިވަޑައިގެން އޮންނަވާ...! އަހަރުމެން ނޫޅެން ޑަބްލިޔޫއެޗްއޯ އިން ހުއްދަ ނުދީ ހުރި ވެކްސިނެއް ޖަހާކަށް. އަދިވެސް އެންމެ ކަމުދަނީ "ފާއިޒާ" ވެކްސިން. ގަނޑު ފެންނުގައި ގެންގުޅެން ޖެހުނު ނަމަވެސް އެވަރެއްނެތް. އަދި އިންޑިއާ މީހުނަށް އިތުބާރު ކުރަންވެސް ވަރަށް އުނދަގު. މާދަމާ ނޫންކަންނޭންގެ ތިޔެއް ޖަހައިގެން އަހަރުމެން ޒޮމްބީ ތަކަކަށް ވެފައިތިބޭނި.\nޖެނުއަރީ 28, 2021 20:25\nވެކްސިން މަޝްހޫރު ކަމުންދޯ ޑަބްލިޔޫ އެޗް އޯގެ ހުއްދަ އަދިވެސް ނުލިބެނީ.\nޖެނުއަރީ 28, 2021 21:03\nއިންޑިއާގަ ހުރިހާ އުފެއްދުމެއް ވެސް ކަލޭބޭނުން ކޮއްބަލާ އެތާ އުފައްދާ ހުރިހާ ވެކްސިންތަށް ކަލޭގެގަޔަށް ޖަހާ އަދި އިންޑިއާގަ އުފައްދާ ހުރިހާ ބެސްތަކެއްވެސް ކަލޭކައި އަދި އުފައްދާ ގެރިގުއިތަށްވެސް ގިރައިގެންބޯއިގެންވެސް އަހަރުމެންގެ މިގައުމު އަހަރުމެންނަށް ދުކޮއްލަބަލާ ހެޔޮނުވަނެ!\nޖެނުއަރީ 28, 2021 21:31\nޖަހާބަލަ، މީހަކު އެބަހުއްޓުވާތަ.\nޖެނުއަރީ 29, 2021 14:04\nކުއްލި ހަބަރު....؟ ،😒


ޕެންޝަން އޮފީހުގެ ހުރިހާ ޚިދުމަތެއް އެއް ތަނަކުން ލިބޭގޮތަށް ކޮށާރު ޕޯޓަލް ތަޢާރަފްކޮށްފި\n1 ޑިސެމްބަރު 2021\nމޯލްޑިވްސް ޕެންޝަން އެޑްމިނިސްޓްރޭޝަން އޮފީސް (އެމްޕީއޭއޯ)ގެ ފަރާތުން ފޯރުކޮށްދޭ ޚިދުމަތްތައް، އޮންލައިންކޮށް އެއްތަނަކުން ލިބޭގޮތަށް ފަރުމާކޮށްފައިވާ ޕޯޓަލެއް ތަޢާރަފްކޮށްފިއެވެ.\nކޮށާރުގެ ނަމުގައި ތަޢާރަފްކުރި މި ޕޯޓަލް ރަސްމީކޮށް އިފްތިތާހުކޮށްފައިވަނީ މިއަދު ހެނދުނު އޮތް ރަސްމިއްޔާތެއްގައި މިނިސްޓަރ އޮފް އިކޮނޮމިކް ޑިވެލޮޕްމެންޓް އަލްއުސްތާޛު ފައްޔާޟް އިސްމާޢީލެވެ. މި ރަސްމިއްޔާތުގައި ވާހަކަދައްކަވަމުން މިނިސްޓަރ ފައްޔާޟް ވަނީ މިފަދަ ޕޯޓަލެއް ތަޢާރަފްކުރުމުގެ މުހިންމުކަމުގެ މައްޗަށް އަލިއަޅުވާލައްވައި ވާހަކަ ދައްކަވާފައެވެ.\nމި ޕޯޓަލްގެ އެހީގައި ޕެންޝަން އޮފީހުގެ ހުރިހާ ޚިދުމަތްތައް އޮންލައިން ކުރެވި، ދުނިޔޭގެ ކޮންމެ ތަނަކުން، 24 ގަޑިއިރު މެދުނުކެނޑި ޚިދުމަތް ހޯދޭނެ މަގު ފަހިވެގެން ދާނެއެވެ.\nއެގޮތުން ވަޒީފާއަދާކުރާ ފަރާތެއްނަމަ އެފަރާތްތަކުން މޯލްޑިވްސް ރިޓަޔަރމަންޓް ޕެންޝަން ސްކީމުގައި ރަޖިސްޓްރީ ވުމާ ހަމައިން، އެމީހަކަށް ބޭނުންވާ ޚިދުމަތްތައް ކަމަށްވާ ޕެންޝަން އެކައުންޓުގެ ތަފްސީލު ބެލުމާއި، ޕޯރޓްފޯލިއޯ ބަދަލު ކުރުމާއި، އެމީހަކަށް ސްކީމުން ލިބޭ ބެނެފިޓްސްތަކުގެ ތަފްސީލު ބެލުމާއި، ޕެންޝަން ޕްލޭން ކުރުމަށް ބޭނުން ކުރާނެ ކަލްކިއުލޭޓަރ ފަަދަ ޓޫލްސްތައް މި ޕޯޓަލްގައި ހިމެނޭނެއެވެ. މިކަމުގެ ސަބަބުން ޒުވާން އުމުރުގައި ޕެންޝަން ޕްލޭން ކުރުމަށް އެހީތެރިކަން ލިބިގެންދާނެއެވެ.\nއަދި ޕެންޝަނަރެއްނަމަ ކިއުގައިޖެހި ކަރުދާސް ފޯމު ޕްރިންޓްކޮށް ފިންގަރ ޕްރިންޓް ޖަހައި، ސްކޭން ކޮށް ފޯމު ހުށަހެޅުމުގެ ބަދަލުގައި ފަސޭހައިން އޮންލައިންކޮށް ޕެންޝަނަށް އެދި ހުށަހެޅުމުގެ އިތުރުން އެމީހެއްގެ ޕެންޝަން ޖަމާވާ ބޭންކު އެކައުންޓާއި އެނޫންވެސް މަޢުލޫމާތު ވަގުތުންވަގުތަށް ބަދަލު ކުރެވޭނެއެވެ. މީގެ އިތުރުންވެސް ވަޒީފާދޭ ފަރާތްތަކަށްވެސް ބޭނުންވާނެފަދަ މުހިންމު ފީޗަރތަކެއް މި ޕޯޓަލްގައި ހިމެނެއެވެ.\nޕެންޝަން އޮފީހުގެ ފަރާތުން މި ސިސްޓަމް ފަރުމާކުރުމުގައި، ބޭނުން ކުރަން ފަސޭހަ، އެއަށް ބަރޯސާވެ ކޮންމެ ވަގުތަކުވެސް ޚިދުމަތް ހޯދޭނެ ފަދަ ސިސްޓަމަކަށް މިސިސްޓަމް ހަދަން މަސައްކަތް ކޮށްފައިވާއިރު ޑޭޓާގެ ރައްކާތެރިކަމަށް ވިސްނާފައިވާނެއެވެ.\nމި އޮފީހުން އުއްމީދުކުރަނީ ޚިދުމަތްތައް އޮންލައިން ވުމާ އެކުއެކީ، މޯބައިލް ޑިވައިސްތައް ބޭނުންކޮށްގެން ޚިދުމަތް ހޯދޭނެ މަގު ތަނަވަސްވެގެން ދިއުމީ މޯބައިލް ޑިވައިސްތައް ބޭނުންކުރުން އިންތިހާއަށް މަތިވަމުން ދާ މިޒަމާނުގައި، ޚިދުމަތް ހޯދާފަރާތްތަކުން ވަކިން ހާއްސަކޮށް ޒުވާނުން މިސިސްޓަމް ބަލައިގަތުމަށް ލިބޭނެ ހިތްވަރަކަށް ވާނޭކަމަށެވެ. އަދި ގިނަބަޔަކު އަބަދުމެ އަަވަދިނެތި އުޅެންޖެހިފައިވާ މިޒަމާނުގައި ޕެންޝަން އޮފީހުގެ ކްލަޔަންޓުންނަށް ހޯދައި ދެވުނު މިފަސޭހައިގެ ސަބަބުން އެތައް ބައެއްގެ ފައިސާއާއި ވަގުތު ސަލާމަތްވެ، އަގުނުކުރެވޭހާ ފައިދާ މުޅި މުޖުތަމައަށްވެސް ލިބިގެންދާނެކަމަށެވެ.\nމިސިސްޓަމް ވެގެން ދާނީ ރާއްޖޭގައި ޖިޑިޓަލްކޮށް އޮފީހެއްގެ ހުރިހާ ޚިދުމަތްތަކެއް، ޚިދުމަތް ހޯދާ ފަރާތާ ހަމަޔަށް ގެނެސްދޭ ފުރަތަމަ ޕޯރޓަލްއަށެވެ.


Campaign Jalsa Ga MP Hassante Ge Beyadhabee Baheh! - Vaguthu\nކެމްޕޭން ޖަލްސާގައި މެންބަރު ހަސަންޓޭ ވާހަކަދައްކަވަނީ- ފޮޓޯ: އެމްޑީޕީ\nރައްޔިތުންގެ މަޖިލީހުގެ ކޮމަންޑޫ ދާއިރާގެ ބައި އިލެކްޝަންގައި ވެރިކަން ކުރާ މައި ޕާޓީ އެމްޑީޕީގެ ފަރާތުން ވާދަކުރައްވާ މުހައްމަދު ރާޝިދުއަށް ތާއީދު ހޯދުމަށް ބޭއްވި ހާއްސަ ކެމްޕޭން ޖަލްސާއެއްގައި ރައްޔިތުންގެ މަޖިލީހުގެ އިނގުރައިދޫ ދާއިރާގެ މެންބަރު ހަސަން އަހުމަދު (ހަސަންޓޭ) ބޭއަދަބީ ބަހުން މުހާތަބު ކުރައްވައިފިއެވެ.\nނައިބު ރައީސް ފައިސަލް ނަސީމްއާ އެކު ށ. ކޮމަންޑޫގައި ރޭ ބޭއްވި ހާއްސަ ޖަލްސާގައި އެމްޑީޕީގެ ޗެއާޕާސަން ހަސަން ލަތީފްގެ އިތުރުން ބައެއް މަޖިލިސް މެންބަރުންނާއި ސަރުކާރުގެ އިސްވެރިން ބައިވެރިވެވަޑައިގަތެވެ. ރޭގެ ޖަލްސާގައި ހަސަންޓޭ ވިދާޅުވީ މި ސަރުކާރުން ވައުދުވި ކަންކަން މިހާރު ފުއްދަމުންދާ ކަމަށެވެ.\nއެގޮތުން، ކޮމަންޑޫ ރައްޔިތުންގެ އެންމެ ދުވަސްވީ އުންމީދު ކަމުގައިވާ ދެ ކޮމަންޑޫ ގުޅާލުމުގެ މަސައްކަތް މި ސަރުކާރުން މިހާރު ފަށައިގެން ކުރިއަށް ގެންދާ ކަމަށާއި އަދި އެ ރަށުގައި ފުޓުބޯޅަ ދަނޑު އެޅުމުގެ މަސައްކަތް ވެސް ކުރަން ފަށާފައިވާ ކަމަށް ހަސަންޓޭގެ ވާހަކައިގައި ފާހަގަ ކުރެއްވިއެވެ.\nއެކަންކަން ސަރުކާރުން ކޮށްދޭތީ ކޮމަންޑޫގެ ރައްޔިތުން ވޯޓު ދޭންވީ އެމްޑީޕީ ފިޔަވައި އިތުރު ޕާޓީއެއް ނޯންނާނެކަން ފާހަގަ ކުރައްވާ ވަރަށް ޖޯޝާއެކުގައި ވާހަކަ ދައްކަވަމުން ހަސަންޓޭ ވިދާޅުވީ ރައީސް ޔާމީން ކޮމަންޑޫ ދާއިރާއަށް ކުރައްވަމުންގެންދަވާ ދަތުރުފުޅުގައި ކޮމަންޑޫ ކައިރީގައި އޮންނަ ދިގުވެލިދޫގައި އެއާޕޯޓު ތަރައްގީކޮށްދެއްވާނެ ކަމަށް ވައުދުވެވަޑައިގަތުމުން އަޖައިބުވާ ކަމަށެވެ. އެއަށްފަހުގައި އޭނާ ވަނީ ބޭއަދަބީ ބަހުން މުހާތަބު ކުރައްވާފައެވެ.\nހަސަންޓެ ވިދާޅުވި ގޮތުގައި އެޅޭނީ އެއާޕޯޓެއް ނޫނެވެ. އަދި ޔާމީނަށް "އަމާ އެޅޭނީ" ކަމަށް ވިދާޅުވުމާއެކު، ޖަލްސާގައި ތިބި ބައެއް މީހުން ވަނީ ތަރުހީބު ވެސް ދީފައެވެ.\nހަސަންޓޭ ވަނީ ރުޅި އަރުވާކަމުގައި ވާނަމަ ނުބުނާން ހުންނަ އެއްޗެހި ވެސް ވިދާޅުވެވޭނެ ކަން ފާހަގަ ކުރައްވައިފައެވެ. ރައީސް ޔާމީން މިހާރު ކޮމަންޑޫ ދާއިރާއަށް ކުރައްވާ ދަތުރުފުޅުގައި ވަނީ ދިގުވެލިދޫގައި އެއާޕޯޓެއް އަޅުއްވާނެ ކަމަށް ވައުދުވެވަޑައިގެންފައެވެ. އަދި ރައްޔިތުންގެ ކަންކަން ފުދިގެންދާނީ ޕީޕީއެމްގެ ވެރިކަމެއްގައި ކަމަށް އެމަނިކުފާނު ގެންދަވަނީ ތަކުރާރުކޮށް ވިދާޅުވަމުންނެވެ.\nރައްޔިތުންގެ މަޖިލީހުގެ ކޮމަންޑޫ ދާއިރާގެ ބައި އިލެކްޝަން އަންނަ މަހުގެ ފަސް ވަނަ ދުވަހު ބޭއްވުމަށް އިލެކްޝަން ކޮމިޝަނުން ނިންމާފައިވަނީ ރައްޔިތުންގެ މަޖިލީހުގެ ކޮމަންޑޫ ދާއިރާގެ މެންބަރު ހުސެއިން ވަހީދު އަވަހާރަވުމާ ގުޅިގެންނެވެ.\nޖެނުއަރީ 16, 2022 13:25\nމީހުންގެ މައިންނަށް ބޭއަދަބީ ބަސް ބޭނުންކުރާ ބަޔަކައް ވޯޓުދޭން ހެޔޮނުވާނެ\nޖެނުއަރީ 16, 2022 13:27\nދެން މެމްބަރަކުވީމަ ވިދާޅުވާނީ ހަމަ އަމައޭ. ކީއްކުރާނީ މަޖްލިސްގައިވެސް ހުސް ވަކަރުގޭ އިއްޒަތްތެރިން.\nމިފެންނަނީ މިމީހުންގެ އަސްލު ސިފަ.\nޖެނުއަރީ 16, 2022 13:44\nހަސަންޓޭއަކީ އަމާ ނެތި އުފަންވެފައިވާ މިހެއްތަ؟ ކަލޯ ކަލޯގެވެސް އަމާހުންނާނެދޯ މިހެންމިބުނީ ބަފާ ކަށަވަރު ނުވާ މީހުންގެވެސް އަމާ ކަށަވަރުވާތީ!! އަދަބާޚިލާފު ބަހުރުވައިން ވާހަކަ ދައްކާން ނޭންގޭނެ މިހެއް ނުހުންނާނެ އެކަމަކު އެންމެންނަކި ހަސަންޓޭމެންފަދަ އަދި އެމްޑީޕީގެ ގިނަ މެންބަރުންހެން ލަދުޙަޔާތް ކުޑަވެގެން އުޅޭ މީހުންނެއްނޫން.\nއެއާޕޯޓް ހަދާނީވެސް އަދި އެއާޕޯޓް ތަރައްގީ ކުރީވެސް ޔާމީނު އެމްޑީޕީ ވެރިކަމުގައި އަބަދުވެސް ބަލާނީ އެހެންގައުމަކަށް ފައިދާވާގޮތަށް އެއާޕޯޓް ކުޑަކުޑަ އަގަކަށް ވިއްކާލެވޭތޯ އަދި މީގެއިތުރުން ފަޅުތަކާއި، ރަށްތައްވެސް އެހެންގައުމަކަށް ދެވޭތޯ އަހެންވީމާ އިންޑިއާ އައުޓް ކިޔަނީވެސް އިންޑިއާ އައުޓް އިންޑިއާ އައުޓް އިންޑިއާ އައުޓް އިންޑިއާ އައުޓް\nއިންޑިއާ އައުޓް އިންޑިއާ އައުޓް އިންޑިއާ އައުޓް އިންޑިއާ އައުޓް އިންޑިއާ އައުޓް\nޖެނުއަރީ 16, 2022 13:53\nއަމާ ކައިރިން ތަރުބިއްޔަތެއް ލިބުމަކީ ވަރަށް މުހިއްމުކަމެއް. ތިކިޔާ ހަސަންޓޭއަށް އެފަދަ ތަރުބިއްޔތެއް ލިބިފައިނެތްކަން އެބަ ފާހަގަވޭ. އެހެންވެގެންކަންނޭގޭ ވަކަރުގޭ ސޮރިރަކަށް ވެފައި އެހުރީ\nޖެނުއަރީ 16, 2022 13:57\nކޮމަންޑޫ ދާއިރާއިން މިފަހަރު އެމްޑީޕީއަށް ލިބޭނި %20 ވޯޓު މަނަމަވެސް ރުޅިގަދަވާނެ ދޯ !!\nހަސަންޓޭ މީރައްޔިތުންގެ ފަހަރު އަދި ކީއްކުރާނީ އެމްޑީޕީގަ ހަސަންޓޭމެންކަހަލަ ބޮލުރޮދި ކެޑިފާ ތިބިމީހުން ވިއްޔަ ގިނައީ އެހެންނުވާނީ ވެރިކަމުގާހުރީވެސް ބޮލުރޮދި ކެޑިފާހުރި މީހެއް !!!!!!\nޖެނުއަރީ 16, 2022 14:00\nއެހެން ވާނީ ނުކިޔަވާތިބޭ ވަކަރުގެ މީހުން މަޤާމް ތަކައް ހޮވީމާ ތިބޭނީވެސް ހަމަހޭގައެއްނޫން ދެބަންދިހާރުވެފަ އެބުނާއެތި ބުނެވުނީމަ ރޭކާވެސްލާނީ ދެންހުންނާނެ ކައިރިކުރަންވެސް ނުކެރިފަ ފިތިދާނެތީ މީމިހުންގެ ހާލަކީ\nހަސަންޓޭ އައުޓް އިންޑިއާ އައުޓް ހަސަންޓޭ އައުޓް އިންޑިއާ އައުޓް ހަސަންޓޭ އައުޓް އިންޑިއާ އައުޓް ހަސަންޓޭ އައުޓް އިންޑިއާ އައުޓް ހަސަންޓޭ އައުޓް އިންޑިއާ އައުޓް ހަސަންޓޭ އައުޓް އިންޑިއާ އައުޓް ހަސަންޓޭ އައުޓް އިންޑިއާ އައުޓް ހަސަންޓޭ އައުޓް އިންޑިއާ އައުޓް ހަސަންޓޭ އައުޓް އިންޑިއާ އައުޓް ހަސަންޓޭ އައުޓް އިންޑިއާ އައުޓް ހަސަންޓޭ އައުޓް އިންޑިއާ އައުޓް ހަސަންޓޭ އައުޓް އިންޑިއާ އައުޓް ހަސަންޓޭ އައުޓް އިންޑިއާ އައުޓް ހަސަންޓޭ އައުޓް އިންޑިއާ އައުޓް ހަސަންޓޭ އައުޓް އިންޑިއާ އައުޓް ހަސަންޓޭ އައުޓް އިންޑިއާ އައުޓް ހަސަންޓޭ އައުޓް އިންޑިއާ އައުޓް ހަސަންޓޭ އައުޓް އިންޑިއާ އައުޓް ހަސަންޓޭ އައުޓް އިންޑިއާ އައުޓް\nޖެނުއަރީ 16, 2022 14:21\nސިކުނޑިއެއް ހުރި ގައުމީ ލޯތްބެއް އުފެދިފައިވާ ކޮންމެ މީހަކު ޕީޕީއެމް އަށް ސަޕޯރޓް ދޭންޖެހޭ ސަބަބު މިސަރުކާރުގަ ވޭތުވަމުންދާ ރިޔާސީ ދައުރުގެ ނިމުނު3އަހަރާއި ހިގާ އަހަރުން އެބަ އެގޭ. ގައުމުގެ އިސްލާމްވަންތަކަން ގެއްލި ގައުމިއްޔަތު ގެއްލި އިޖްތިމާޢީ ފޭރާން ވީދި ކުދިކުދިވުން ނުން ކަމެއް މިސަރުކާރުން ނުފެނޭ.\nޖެނުއަރީ 16, 2022 14:32\nތީ އެމްޑީޕީ އަސްލު ކޮލެޓީ!! ވަކަރު ވައްތަރު\nޖެނުއަރީ 16, 2022 14:50\nގޮތެއް ފެތެއްނެތް ބަޔަކަށް މަގާމުތައް ދިނީމައި ވާނެހާ\nއެއްޗެއް މިދަނީ ވަމުންނެވެ. ގައުމުގެ ކަންކަން ހަމައަކަށް\nއެޅޭނީ ޣައްދާ ރުން ވެ ރިކަމުން ދު ރުކޮށްގެންނެވެ.\nޖެނުއަރީ 16, 2022 15:02\nހަސަންޓޭއާއި އޭނާގެ އާއިލާ މީހުން އަދި އޭނަގެގެ އަމަޔަށް ޔާމީން އަޅާދީފައި އޮތް ބްރިޖް ނުފެންނަނީތަ.\nޖެނުއަރީ 16, 2022 15:36\nކަލޭ ރުޅި އައީއޭ ކިޔާފަ ހިތަށް ހުރި ފާޑަށް ނޫޅޭތި\nޖެނުއަރީ 16, 2022 15:49\nމިއުޅޭ ޕީ ޕީ އެމް ކުދިން ހާދަވަރެއް މިއަރަނީ މީ ކަލޭމެން އެކަނި ގައުމެއްތަ .ޔާމީން ގައުމުގެ ހަޒާނާއިން ވައްކަން ނުކުރާ ކަމަކައް ނުވާނެ\nޖެނުއަރީ 16, 2022 16:59\nމީ ކަލޭމެން ރީނދޫ ބައިގަނޑުގެ ތަރިކަ މުދާގަނޑެއްތަ އިންޑިއާއަށްވިއްކާލން\nޖެނުއަރީ 16, 2022 22:05\nވަރަށް ފުރިހަމަ. މިހާރު އެގޮލާ ހިތަށް އަރާނެ ކޮމެންޓް ނުކުރެވުނު ނަމައޭ\nޖެނުއަރީ 16, 2022 16:04\nލާދީނީ އެމް ޑީ ޕީ ބައިގނޑު އަތް ޖަހާނެ ﷲ ތަޢާލާއާއި ނަބިއްޔާޞައްލަﷲ ޢަލައިހި ވަސައްލަމް އަށް ބަދު ބަސް ބުނިކަމުގައި ވިޔަސް\nޖެނުއަރީ 16, 2022 16:22\nއެމީހެއްގެ ގައިގަ ހުރި އެއްޗެއް ދޯ ނިކުންނާނީ.ހަސަންޓޭ ކަލޭގެ ލަދު ކޮބާ؟/\nޖެނުއަރީ 16, 2022 17:39\nޞުކިޔަވާ ގަމާރުން ތަންތަނަށް ލީމަ ވާގިތް\nބޯހަލާކު މިކަން ވެސް ދެން މިދިޔައީ ފުލުން ނުލާހިކު ހޭލުން ތެރި މުޖުތަމައެއްގައި މިކުރިކަމަކުން މަލަދުން މަރު މަނމަޔާ ކޮށްކޮވެސް ކައިރީ ހުއްޓަ ނުރުހުނަސް ކިޔާނެ ކިޔޭނެ އެއްޗިހިހުންނާނެ ހަމައެފަދައިން ނުކިޔޭނެ އެއްޗިހިހުންނަން ވާނެ ކަން ދަސް ކުރަންވީ އެރެއަށްފަހު މަނުދަން އެހިސާބައްވެސް\nޖެނުއަރީ 16, 2022 18:48\nއޭނާގެ ފަތަށް އިތުރުކޮށްލީ\nއެންމެން ވެސް ހިސާބު ބެލޭ ދުވަހަށް އެފަތް ރަނގަޅު ހެޔޮބަސްތަކާއި ހެޔޮޢަމަލުތަކުން ފުރާލަމާ\nޖެނުއަރީ 16, 2022 19:24\nދެން މި ވަރު މީހުން ލަދުހަޔާތް ކެނޑިގެން މި އަންނަނި އަހަރެމެން ކައިރިއަށް ވޯޓު ހޯދަން؟ ނުކިޔަބަ *ޖޭ\nޖެނުއަރީ 16, 2022 19:39\nހަސަންޓޭ އަށާ އެމްޑީޕީ މީހުންނަށް ގޮވޭނީ އަވަގުރާނަ . ޔާމީން ކޮށްފަ ހުރި ކަންކަން ބަލައިފިއްޔާ އަދިވެސް އެމްޑީޕީގެ މި ސަރުކާރަށް އެއާ ހަމަ ނުކުރެވެ . އަމ އެޅިގެން މި އުޅެނީ ކޮން ބަޔަކަށް. އަމިއްލައަށް ވިސްނާލަބަލަ\nޖެނުއަރީ 16, 2022 22:07\nތިޔަ ހަސަންޓެ މެން ،ރީނދޫ ބައިގަނޑަށް ވޯޓް ދެނީވެސް ހުސް ތިކަހަލަ މީހުން. ވަގުން، ހަޔާތްކުޑަ، ވަކަރުގޭ ،ލާދީނީ މީހުން\nޖެނުއަރީ 16, 2022 23:10\nއަލިފުށި މީހުނަކީ ގޮތެއް ފޮތެއް ހަޔާތެއް އަގަލެއް ތިބޭ ބައެއް ނޫން. އަނގަ ހަޑި ވާނެ އިންތިހާއަށް. އެމީހުންގެ ދޫމަތީ ބަސްތައް ތީ.\nޖެނުއަރީ 16, 2022 23:15\nއެސޮރުދަންނަނީ ބޭއަދަބީބަހޭ އެސޮރުކިޔެވި އެއްޗެއް ކިޔެވީ އެމްޑީޕީހަރުގެތެރެއިން އެސޮރަށް ބަލާއިރު ތިވަރުކުޑަ!!!\nޖެނުއަރީ 17, 2022 01:03\nކޮންމެ ގޮތެއް ހަދާފަވެސް ވަގުހަދައިގެން ނަމަވެސް އެމްޑީޕީ ތިޔަކަން ކާމިޔާބުކުރާނެ. ވަލު ޖަނަވާރެއް ތިމަގާމަށް ކުރިމަތިލިޔަސް މަކަރު ހަދައިގެން ހޮވާނެ. ރައްޔިތުންގެ ބާރުނެތް ފައިސާވެރިންގެ ބާރުގަ ހިނގާ ގައުމެއްމީ\nޖެނުއަރީ 17, 2022 04:40\nދާއިރާގެ ރައްޔިތުން ވޯޓްދީފައި ހުރި މީހާގެގޮތް ފެންނައިރު ލަދުންވެސް އެމްަޑީޕީއަށް ވޯޓުނުދޭނެ // ޣޮތްކުޑަ މީހުން އަދިވެސް ހޮވާ //


Kuni manage kurumuge ehbasvumegai MACL in Parley Maldives aaeku soikohfi - One Online\n12 އެޕްރީލް 2022، މޯލްޑިވްސް އެއާޕޯޓް ކޮމްޕެނީ ލިމިޓެޑް (އެމްއޭސީއެލް)އިން ޕާލޭ މޯލްޑިވްސްއާއެކު އެއްބަސްވުމުގައި ސޮއިކުރުމަށް ބޭއްވި ރަސްމިއްޔާތުގެ ތެރެއިން ---- ފޮޓޯ: އެމްއޭސީއެލް\nކުނި މެނޭޖްކުރުމުގެ އެއްބަސްވުމެއްގައި އެމްއޭސީއެލްއިން ޕާލޭ މޯލްޑިވްސްއާއެކު ސޮއިކޮށްފި\nކުނި މެނޭޖްކުރުމުގެ އެއްބަސްވުމެއްގައި މޯލްޑިވްސް އެއާޕޯޓް ކޮމްޕެނީ ލިމިޓެޑް (އެމްއޭސީއެލް)އިން ޕާލޭ މޯލްޑިވްސްއާއެކު ސޮއިކޮށްފިއެވެ.\nއެމްއޭސީއެލްގެ ފަރާތުން އެ އެއްބަސްވުމުގައި ސޮއިކުރެއްވީ އެ ކުންފުނީގެ ޑެޕިއުޓީ މެނޭޖިން ޑިރެކްޓާ ތޯހާ އިބްރާހީމްއެވެ. ޕާލޭ މޯލްޑިވްސްގެ ފަރާތުން ސޮއިކުރީ އެ ޖަމިއްޔާގެ ޑިރެކްޓާ ޝަހީނާ އަލީ އެވެ.\nއެމްއޭސީއެލްއިން މިރޭ ބުނީ، އެކުންފުނީގެ ތިމާވެއްޓާ ރަށްޓެހި ސިޔާސަތުގެ ދަށުން ވެވުނު އެ އެއްބަސްވުމުގެ ދަށުން ވެލާނާ އިންޓަނޭޝަނަލް އެއާޕޯޓް (ވީއައިއޭ)ގެ ވޭސްޓް ސްޓްރީމްގައި ހުންނަ ޕްލާސްޓިކްގެ ބާވަތްތައް ކަނޑަށް އެޅިގެން ދިޔުން ހުއްޓުވުމަށް މަސައްކަތްކުރާނެ ކަމަށެވެ. އަދި ވީއައިއޭގައި ހުންނަ އެހެނިހެން ބާވަތްތަކުގެ ކުނިވެސް ރައްކާތެރިކަމާއެކު ނައްތާލުމަށް މަސައްކަތްކުރާނެ ކަމަށެވެ.\nއެއްބަސްވުމުގެ ދަށުން ކުނި މެނޭޖްކުރުމުގެ ކަންތައް ކުރިއަށް ގެންދާނީ "އެއާ ސްޓްރެޓެޖީ"ގެ ދަށުންނެވެ. އެ ސްޓްރެޓެޖީ ހިމެނެނީ ޕްލާސްޓިކް ބާވަތްތައް މަދުކުރުމާއި، ޕްލާސްޓިކްގެ ބާވަތްތަކުން ދުރުހެލިކުރުމާއި ޕްލާސްޓިކް ކުނި އުފެދޭ ނިޒާމްތައް ރީޑިޒައިން ކުރުމެވެ.\nޕާލޭ މޯލްޑިވްސްއަކީ ކަނޑުތަކަށް އެޅޭ ޕްލާސްޓިކާ ދެކޮޅަށް މީހުން ހޭލުންތެރިކުރުމަށް މަސައްކަތްކުރާ ޖަމިއްޔާއެކެވެ. އެ ޖަމިއްޔާއިން ވަނީ މީގެ ކުރިން ވެސް ސަރުކާރުގެ ބައެއް ކުންފުނިތަކާ ގުޅިގެން އެފަދަ ޕްރޮގްރާމްތައް ހިންގައިފައެވެ.\nގުޅޭ ޓެގު ވެލާނާ އިންޓަރނޭޝިނަލް އެއަރޕޯޓް ތިމާވެށި މޯލްޑިވްސް އެއާޕޯޓްސް ކޮމްޕެނީ ލިމިޓެޑް ޕާލޭ ފޯ ދި އޯޝަންސް ކުނީގެ މައްސަލަ


Molhu Dhivehi keeper in neh nei! Mahsala akee kobaa?\nއިމްރާނު ފެންވަރުގެ ކީޕަރަކު އަދި ނުއުފެދޭ\nކްލަބްތަކުގައި ގިނައީ ބޭރުގެ ކީޕަރުން\nދިވެހި ކީޕަރުންގެ މުސާރަ އިންތިހާއަށް ބޮޑު\n(ކ-ވ) ޓީސީގެ ކީޕަރު މުހައްމަދު އިމްރާން އާއި މާޒިޔާގެ ކީޕަރު އިމްރާން އަދި ވިކްޓަރީގެ އިފްރާހު އާއި ވެލެންސިއާގެ ފައިސަލް: ފޮޓޯ މޯލްޑިވްސް ސޮކާ\nދެހާހުގެ ފުރަތަމަ ދިހައިގެ މެދަކާ ހަމައަށް ދިޔައިރު ރާއްޖޭގައި މޮޅު ދިވެހި ކީޕަރުން ތިއްބެވެ. ވިކްޓަރީގައި އިސްމާއީލް ޒަރިޔަންދާއި އިމްރާނު މުހައްމަދެވެ. ވެލެންސިއާގައި އަސްލަމް އަބުދުއްރަހީމާއި ހުސައިން ހަބީބެވެ. ނިއުރޭޑިއަންޓްގައި ހަސަން ރަމީޒް (ޓިމޯ) އާއި ކެލަމާ ހަސަން ރަޝީދެވެ. އައިއެފްސީގައި ހުރާގެ ކީޕަރު އިސްހާގް އީސާ އެވެ. މާޒިޔާގައި މުހައްމަދު ޝިނާނެވެ. އޭގެ ކުރިއަށް ބަލާއިރު ވިކްޓަރީގެ މައުރޫފް އަހުމަދު (މާއްޓޭ) އާއި ވެލެންސިއާގެ މުހައްމަދު އިގްބާލް އާއި ނިއުގެ ރެޖީނާ އިބްރާހީމް ރަޝީދާއި ލެގޫންސްގެ މުހައްމަދު ރަޝީދު (މަބޫ) އަކީ ރާއްޖެ ދެކެފައިވާ މޮޅު ކީޕަރުންނެވެ.\nނަމަވެސް މިއަދު ރާއްޖެ މި ވަނީ މޮޅު ދިވެހި ކީޕަރުންނަށް ޖެހިފަ އެވެ. ފާއިތުވެދިޔަ 17 އަހަރު ގައުމީ ކީޕަރުކަންކުރި އިމްރާނުގެ އުމުރު 40 އާ ކައިރިވަމުންދާއިރު އަދިވެސް އޭނާއާ ނުލައިވާކަށް ނޯވެ އެވެ.\nކްލަބްތަކަށް ބިދޭސީ ކީޕަރުން\nފުރަތަމަ ޑިވިޝަނުގެ އަށް ކުލަބުގެ ތެރެެއިން ފަސް ކުލަބެއްގައި ބިދޭސީ ކީޕަރުން އެބަތިއްބެވެ. އެއީ ނިއު އާއި އީގަލްސް އަދި ޔުނައިޓެޑް ވިކްޓަރީ އާއި ބީޖީގެ އިތުރުން މާޒިޔާގެ ގޯލު ބަލަހައްޓަނީ މުޅިން ވެސް ބިދޭސީ ކީޕަރުންނެވެ. ނަމަވެސް މާޒިޔާގެ އެއްވަނަ ކީޕަރަކީ އިމްރާނެވެ. އެ ޓީމަށް ލަންކާ ކީޕަރެއް ގެނައީ އިމްރާނަށް ނުކުޅެވޭވަރުގެ ކަމެއް ދިމާވެއްޖެނަމަ ކުޅުވާގޮތަށެވެ. ވެލެންސިއާ އާއި ޓީސީ އަދި ވިކްޓަރީގައި ތިބީ ދިވެހި ކީޕަރުންނެވެ.\nބީޖީގެ ޕާކިސްތާން ކީޕަރު ސާގިބް ހަނީފް\nޓީމު މޮޅުކޮށްދެނީ ބިދޭސީ ކީޕަރުން\nމި ސީޒަނުގައި ޓީމު މޮޅުކޮށްދެމުންދަނީ ބިދޭސީ ކީޕަރުންނެވެ. އުރީދޫ ދިވެހި ޕްރެމިއާ ލީގުގައި ކުޅުނު ފުރަތަމަ މެޗުގައި ވެލެންސިއާ އަތުން ބީޖީ 3-0 އިން ބަލިވިއިރު އެ ޓީމުގެ ޕާކިސްތާން ގައުމީ ކީޕަރުގެ ސާގިބް ހަނީފްގެ ފަރާތުން ބޮޑެތި ގޯސްތަކެއް ފެނުނެވެ. މެޗަށް ފަހު ކޯޗު މުހައްމަދު ޝާޒްލީ ބުނީ ޓީމަށާއި ދިވެހި މާހައުލަށް ހޭނެން ކީޕަރަށް ވަގުތުކޮޅެއް ބޭނުންވާ ކަމަށެވެ. އެވާހަކަ ރަނގަޅެވެ. ވަރަށް އާދައިގެ ޓީމެއް އޮތް ބީޖީ ދެ ވަނަ ބުރުގައި ކުޅުނު ފުރަތަމަ މެޗުގައި ވަރުގަދަ ވެލެންސިއާ ލަނޑެއް ޖެހިޔަނުދީ ހިފަހައްޓާލީ ކީޕަރުގެ މޮޅު ސޭވްތަކާއެކުގަ އެވެ. މެޗުގެ މޮޅު ކުޅުންތެރިއަކީ ވެސް އޭނާ އެވެ. ފުރަތަމަ ތިން މެޗަށް ފަހު ރަނގަޅު ކުޅުމެއް ދައްކަމުން އަންނަ ކީޕަރު ވެލެންސިއާ މެޗަށް ފަހު ބުނީ މިހެންނެވެ.\n"އަހަރެން އަަޒުމް ކަނޑައެޅިން އަހަރެންގެ ފޯވަޑުން ލަނޑު ނުޖެހިޔަސް އަހަރެން ކޮޅަށް ގޯލެއް ވަނަނުދޭން،" ސާގިބް ބުންޏެވެ.\nއޭނާގެ މޮޅު ކުޅުމުގެ ސަބަބުން ދެ ވަނަ ސީޒަނެއްގައި ކީޕަރު ބަހައްޓަން ބީޖީން މިހާރު ބޭނުންވެ އެވެ.\nޔުނައިޓެޑް ވިކްޓަރީގެ ކީޕަރު ހިލޭޖެހުމަކަށް ތައްޔާރުވަނީ\nމި ސީޒަނުގައި އެވްރެޖް ޓީމެއް އޮތަސް ޔުނައިޓެޑް ވިކްޓަރީ ދަނީ އެހެން ހުރިހާ ޓީމަކަށް ވަރުގަދަ ފައިޓެއް ދެމުންނެވެ. ފުރަތަމަ ބުރު ނިމުނުއިރު އެމީހުން އޮތީ ތިން ވަނާގަ އެވެ. މި ނަތީޖާތަކުގައި ޓީމުގައި ތިބި ބިދޭސީ މޮޅު ކުޅުންތެރިން ވަނީ މުހިންމު ރޯލެއް ކުޅެފަ އެވެ. މީގެ ތެރެއިން އެންމެ މޮޅު ކުޅުންތެރިއަކީ އެ ޓީމުގެ ސީރިއާ ކީޕަރު މުހައްމަދު އަލީ ޔޫސުފެވެ.\nބީޖީގެ ކޯޗު މުހައްމަދު ޝާޒްލީ ވެސް ބުނީ މިވަގުތު ހުރި އެންމެ މޮޅު ކީޕަރަކީ އެއީ ކަމަށެވެ.\n"އޭނާ ވަރަށް ތަފާތު. އޭނާ އެ ޓީމު މޮޅުކޮށްދޭ ވަރަށް ގިނަ ފަހަރު. ޖުމުލަކޮށް ބިދޭސީ ހަތަރު ކުޅުންތެރިން އެމީހުންގެ މޮޅު. އޭގެ ތެރެއިން ކީޕަރު އެއީ ތަފާތު މީހެއް،" ޝާޒްލީ ބުންޏެވެ.\nސުޖަން އަށް އަސްލަމް (ވ) ފަރިތަކޮށްދެނީ\nއީގަލްސްގެ ގޯލު ބަލަހައްޓަނީ ލަންކާގެ ގައުމީ ކީޕަރު ސުޖަން ޕެރޭރޭ އެވެ. މިދިޔަ އަހަރު އޭނާ އީގަލްސް އަށް އައިއިރަށްވުރެ ސީޒަން ނިމުނުއިރު ސުޖަން ހުރީ މާބޮޑަށް ވެސް މޮޅުވެފަ އެވެ. އެކަމާ އެ ޓީމުގެ ކޯޗު އިހުސާން އަބުދުލްގަނީ (ސާންތީ) ކަންބޮޑުވުން ފާޅުކުރި އެވެ.\nއޭނާ ފާހަގަކުރީ ދިވެހި ކީޕަރުން ސީރިއަސްވާންވެއްޖެ ކަމެވެ. ސާންތީ ބުނީ ދިވެހި ގައުމީ ޓީމުގެ ގޯލްކީޕަރު ޓްރޭނަރުގެ އެހީ ލިބިގެން ރާއްޖެއާ އެންމެ ވާދަވެރި ލަންކާގެ ކީޕަރު ތަފާތުބޮޑުކޮށް މޮޅުވަމުން ދިއުމަކީ ރާއްޖޭގެ ފުޓްބޯޅަ އާއިލާ ވިސްނަންޖެހޭ ކަމެއް ކަމަށެވެ. މި އަހަރު ވެސް ސުޖަން ދަނީ ރަނގަޅު ކުޅުމެއް ދައްކަމުންނެވެ.\nނިއުގެ ކީޕަރު ސުލައިމާން ކުޅުންތެރިންނާއެކު:\nބިދޭސީ ކީޕަރުންގެ ތެރެއިން މި އަހަރު އެންމެ ގިނަ ބަޔަކު އަޅައިގަތީ ނިއުގެ ނައިޖީރިއާ ކީޕަރު އަބޫ ސުލައިމާނަށެވެ. އޭއެފްސީ ކަޕާއި ލީގުގައި ވެސް އޭނާ ވަނީ ވަރަށް މޮޅު ކުޅުމެއް ދައްކައިފަ އެވެ. އާދައިގެ ޓީމެއް އޮތް ނިއުގެ ކުޅުންތެރިންނަށް ލިބިފައިވާ އެންމެ ބޮޑު އިތުބާރަކީ ވެސް ސުލައިމާން އެވެ. އޭނާ ހުއްޓާ ފަސޭހަ ފަސޭހައިން ގޯލެއް ނުވަންނާނެކަމުގެ ޔަގީންކަން ކުޅުންތެރިންނަށް އޮވެ އެވެ. އެއްފެންވަރެއްގައި ގިނަ މެޗުތައް ކުޅެ އެވެ. ނަމަވެސް މި ސީޒަނުގެ ބާކީދެން އޮތްބައިގައި ސުލައިމާން ނިއުއިން ނުފެންނާނެ އެވެ. އެ ޓީމުން އޭނާ ދޫކޮށްލީ ޓީމަށް ގެނެސްފައިވާ ކޮސޯވޯގެ ފޯވަޑަކަށް ޖާގަ ދިނުމަށް ބިދޭސީ ހަތަރު ކުޅުންތެރިންގެ ތެރެއިން އެކަކު ބާކީ ކުރަން ޖެހޭތީ އެނޫން ގޮތެއް ނެތިގެންނެވެ. ނިއުގެ ކޯޗު ބަލްގޭރިޔާގެ ޔޮރްދާން ސްޓޮއިކޯފް އިވަނޯފް ބުނީ މޮޅަށް ކުޅެކުޅެ ހުރި ކީޕަރަކު ދޫކޮށްލަން ޖެހުމަކީ ބޮޑު ގެއްލުމެއް ކަމަށާއި ނަމަވެސް މިނޫން ގޮތެއް ނެތީ ކަމަށެވެ.\n(ކ) ޓީސީގެ ކީޕަރު މުހައްމަދު އިމްރާން އާއި މަޒިޔާގެ ކީޕަރު އިމްރާން މުހައްމަދު އަދި ވިކްޓަރީގެ ކީޕަރު އިފްރާހް: ފޮޓޯ މޯލްޑިވްސޮކާ\nދިވެހި ކީޕަރުންގެ ތެރެއިން މާޒިޔާގެ ކީޕަރު އިމްރާނާމެދު ސުވާލެއްވެސްނެތެވެ. މިދިޔަ އަހަރުގެ ކުރީކޮޅުން ފެށިގެން ބޮޑު އަނިޔާއެއްގައި ހުރުމުގެ ސަބަބުން ފިޓްނަސް ދަށްވުމުން ސާފް ޗެމްޕިއަންޝިޕުގައި ވަރަށް ދަށްކޮށް ކުޅުނު ނަމަވެސް މި ސީޒަނުގައި އިމްރާން ވަނީ އަނެއްކާ ވެސް ތަފާތު ދައްކަން ފަށައިފަ އެވެ.\nމީގެ އެއް މިސާލު ފެންނަން އޮތީ ދެ ވަނަ ބުރުގައި ކުޅުނު ޓީސީ އާއި މާޒިޔާގެ މެޗުންނެވެ. އިމްރާނާ ދެކޮޅަށް ޓީސީގެ ގޯލުގައި ހުރީ ގައުމީ ޓީމުގެ ބަދަލު ކީޕަރު މުހައްމަދު އިމްރާނެވެ. މި މެޗުގައި ޓީސީ އިންތިހާ އަށް މޮޅަށް ކުޅުނެވެ. މެޗު ޑޮމިނޭޓްކުރި އެވެ. އެކަމަކު މެޗުން ޓީސީ މޮޅުނުވި އެންމެ މުހިންމު ސަބަބަކީ އެ ޓީމުން ފޮނުވާލި ނުރައްކާތެރި ހަމަލާތައް މާޒިޔާގެ ކީޕަރު އިމްރާން ދިފާއު ކުރުމެވެ.\nމިއާ ހިލާފަށް މާޒިޔާއިން ނުރައްކާތެރި ގޮތެއްގައި ޓީސީގެ ގޯލަށް ފޮނުވާލީ ދެ ހަމަލާ އެވެ. ދެ ބޯޅަ ވެސް ނެރެން ޖެހުނީ ގޯލް ތެރެއިންނެވެ. މެޗުގައި ޓީސީ އެހާމޮޅަށް ކުޅުނުއިރު ވެސް އެ ޓީމުގެ ކީޕަރު މުހައްމަދު އިމްރާނުގެ ފަރާތުން މެޗު ވިނިން ސޭވެއް ނުފެނެ އެވެ. ޓީސީ އެއްވަރުކުރިތާ ދެތިން މިނިޓް ފަހުން މާޒިޔާގެ މުހައްމަދު އުމޭރު ފޮނުވާލި ބާރެއް ނެތް ހިލޭ ޖެހުމަކީ ގިނަ ބަޔަކު ދެކޭގޮތުގައި ދިފާއު ކުރެވޭނެ ބޯޅައެކެވެ. ޓީސީ މޮޅަށް ކުޅެމުންދާތީއާ ވެސް އެކު މާޒިޔާގެ ކީޕަރު އިމްރާން ދޭތެރެދޭތެރެއިން ކުޅުންތެރިން ހަމައަަކަށް އަޅުވަން މެޗު "ލަސްކޮށްލުން" ފަދަ އުކުޅުތަކުން ޓީމަށް ފައިދާ ހޯދައިދެ އެވެ. އެކަމަކު ޓީސީގެ ކޯޗު މުހައްމަދު ނިޒާމް ބެންޗުގައި ހުރެ އޭނާ ކީޕަރު ހަމަޖެހިގެން ކުޅެން ތަކުރާރުކޮށް އިރުޝާދުދެމުންދިޔަ އެވެ.\nވެލެންސިއާގެ ކީޕަރު ފައިސަލް ބައެއް ކުޅުންތެރިންނާއެކު މަޑުކޮށްލައިގެން\nއިމްރާނަށް ފަހު ގައުމީ ކީޕަރުކަން ކުރާނެ ކަމަށް އެންމެ ގިނަ ބަޔަކު ބުނަމުންދިޔަ ކީޕަރަކީ ވެލެންސިއާގެ ކީޕަރު މުހައްމަދު ފައިސަލެވެ. އެކަމަކު މި ސީޒަނުގައި އަދި ފައިސަލަށް އޭނާގެ އަސްލު މޮޅު ކުޅުން ނުދެއްކެ އެވެ. ޔުނައިޓެޑް ވިކްޓަރީ އަތުން ވެލެންސިއާ ބަލިވީ ފައިސަލް ގޯލް ދޫކޮށް ޕެނަލްޓީ އޭރިޔާގެ ބޭރަށް ނުކުތް ވަގުތު އޭނާގެ ބޯމަތިން ގޯލަށް ފޮނުވާލި ބޯޅައިންނެވެ. ނިއުރޭޑިއަންޓް އަތުން ވެލެންސިއާ އެއްވަރުވި މެޗުގައި ވެސް ފައިސަލް އަތުން ގޯލެއް ވަނީ ވެލެންސިއާ މެޗު ޑޮމިނޭޓްކުރަމުންދަނިކޮށް ފަހަތަށް އައި އެންމެ ބޯޅަައަކުންނެވެ. މީގެ އިތުރުން ވެސް ހިފަން އުޅޭ ބޯޅަތައް ރަނގަޅަށް ނުހިފި އަތުން ދޫވެގެން ދިއުން ފަދަ "ފަރުވާކުޑަ" އަމަލުތައް ފެނިފައި އެބަހުއްޓެވެ.\nވިކްޓަރީ އަށް ބަލާއިރު ކޯޗު މުހައްމަދު ނަޒީހު އެންމެ ފުރަތަމަ ފުރުސަތު ދިނީ ކީޕަރު އިބްރާހީމް އިފްރާހު އަރީފަށެވެ. އެކަމަކު މާޒިޔާ މެޗަށް ފަހު އިފްރާހު ބެންޗަށް ބަދަލުކޮށް އެއްވަނަ ކީޕަރުކަން ދިނީ ތޮލާލް ހަސަން އަށެވެ. ނަޒީހު ގަބޫލުކުރި ގޮތުގައި އިފްރާހު ހުއްޓައި ވަދެގެންނުވާނެ ބޯޅަ، ގޯލަށް ވަދެފައި އެބަހުއްޓެވެ. އަދި ތޮލާލް ފުރަތަމަ 11ގައި ކުޅެން ފެށުމުން ކުރިއަށްވުރެ ކީޕަރާމެދު ކުޅުންތެރިންގެ އިތުބާރު ވެސް ބޮޑުވެއްޖެ ކަމަށް އޭނާ ގަބޫލުކުރި އެވެ.\nދިވެހި ކީޕަރުންގެ އަގުބޮޑު\nރާއްޖޭގެ ފުޓްބޯޅަ ކުލަބުގެ ގިނަ ކޯޗުންނާ ބުނަނީ، ދިވެހި ކީޕަރުންގެ ފަރާތުން މޮޅު ކުޅުމެއް ނުފެނުނަސް ނިސްބަތުން އެއީ އަގުބޮޑު ބައެއް ކަމަށެވެ. މީގެ ސަބަބަކަށް ވަނީ ކީޕަރުންގެ އަދަދު މަދުވުމުން އެމީހުންގެ ޑިމާންޑްތައް ވެސް ބޮޑުވުމެވެ. ހުނަރާއި ނުބައްދަލު އަގެއް އެ މީހުން ކިޔަނީ އެވެ.\n"ކީޕަރުން ވަރަށް މަދު ރާއްޖޭގައި. އެހެންވީމަ އެމީހުންގެ މުސާރަތައް މިހުންނަނީ ވަރަށް ބޮޑުކޮށް. މިސާލަކަށް ބަލާ ބެންޗުގައި އިންނަ ކީޕަރުގެ މުސާރަ ވެސް ޓީމުގައި ފުލްކޮށް ކުޅޭ ކުޅުންތެރިންނަށްވުރެ ބޮޑު. އެކަމަކު އަޅުގަނޑު ފާހަގަ ކުރާނީ ކީޕަރުންގެ ފަރާތުން ނުފެނެއޭ ކޮމިޓްމަންޓް. ގިނަ ފަހަރު ބެންޗުގައި އިންނަ ކީޕަރު މަސައްކަތް ކޮށްނުލާނެ ޓީމަށް އަރަން. އެހެންވީމަ ވާދަވެރިކަމެއް ވެސްނެތް. މިއީ އަސްލު ވަރަށް ބޮޑު މައްސަލައެއް. މިހާރު (ދިވެހި ކީޕަރުން) ލައިގެން މިކަމެއްނުވާނެ. އިމްރާނާއި ބިދޭސީ ކީޕަރުން އެ ދައްކައިދަނީ ދިވެހި ކީޕަރުން ތިބި ހިސާބު،" ފުރަތަމަ ޑިވިޝަނުގެ ޓީމެއްގެ ކޯޗަކު ބުންޏެވެ.\nއެފްއޭއެމް ދިވެހި ޕްރެމިއާ ލީގް ވެލެންސިއާ + ނިއުރޭޑިއަންޓް ވިކްޓަރީ ޓީސީ ބީޖީ ޔުނައިޓެޑް ވިކްޓަރީ އީގަލްސް


vnews - MMC in midhiya aharuge enme molhu noosverin hovaa award dheefi\nއެމްއެމްސީން މިދިޔަ އަހަރުގެ އެންމެ މޮޅު ނޫސްވެރިން ހޮވާ އެވޯޑް ދީފި\n12 އޮކްޓޯބަރ 2017\nއެމްއެމްސީގެ އެންމެ މޮޅު ނޫސްވެރިންގެ އެވޯޑް ހާސިލްކުރި ނޫސްވެރިން ފޮޓޯއަކަށް މަޑުކޮށްލައިގެން -- ވީފޮޓޯ: އަބްދުﷲ ޝާމް (މުއްތު)\nނޫސްވެރިންގެ އަގުވަޒަންކޮށް ނޫސްވެރިންނަށް ހިތްވަރުދިނުމުގެ ގޮތުން މޯލްޑިވްސް މީޑިއާ ކައުންސިލް (އެމްއެމްސީ) ދޭ ނޫސްވެރިކަމުގެ ޝަރަފްވެރި އިނާމު ދިނުމުގެ ރަސްމިއްޔާތު ރޭ ބާއްވައިފި އެވެ.\nއެމްއެމްސީން ދޭ ނޫސްވެރިންގެ އެވޯޑުގައި މިދިޔަ އަހަރުގެ އެންމެ މޮޅު ވީޑިއޯ ޖާނަލިސްޓަކަށް ހޮވުނީ ވީމީޑިއާގެ އާމިނަތު އަމީނާ (އަނާ) އެވެ. އަދި މިދިޔަ އަހަރުގެ އެންމެ މޮޅު ފޮޓޯގްރާފަރަކަށް ހޮވުނީ ސަން އޮންލައިންގެ ފަޔާޒު މޫސާ އެވެ.\nއިޖުތިމާއީ ދާއިރާއިން މިހާރު ނޫހުގެ އާސިޔާތު މުހައްމަދު ސައީދަށް އެވޯޑު ލިބުނުއިރު، ވިޔަފާރިއާ އިގްތިސޯދުގެ ދާއިރާއިން އެވޯޑް ހޯދީ ސަން އޮންލައިންގެ އިބްރާހިމް މާހިލް މުހައްމަދެވެ. މި ދެ ނޫސްވެރިން މިވަގުތު ދިރިއުޅުއްވަނީ ރާއްޖެއިން ބޭރުގައި ކަމަށްވާތީ މި ދެ ނޫސްވެރިންގެ އެވޯޑާ ހަވާލުވީ ބަދަލުގައި ވަޑައިގެންނެވި ބޭފުޅުންނެވެ.\nޝަރުއީ އަދި ގާނޫނީ ދާއިރާއިން މިހާރު ނޫހުގެ މުއިއްޒު އިބްރާހީމަށް އެވޯޑް ލިބުނުއިރު، ކުޅިވަރުގެ ދާއިރާއިން އެވޯޑް ލިބުނީ މިހާރު ނޫހުގެ އައްޒާމް އަލިފުޅަށެވެ.\nއެމްއެމްސީން ދެމުންގެންދާ ލައިފްޓައިމް އެޗީވްމަންޓް އެވޯޑް އައްބާސް އިބްރާހީމާ ހަވާލުކޮށްދެއްވަނީ -- ވީފޮޓޯ: އަބްދުﷲ ޝާމް (މުއްތު)\nސިޔާސީ ދާއިރާއިން މިދިޔަ އަހަރުގެ އެންމެ މޮޅު ނޫސްވެރިޔަކަށް ހޮވިފައި ވަނީ މިހާރު ނޫހުގެ އަލީ ނާފިޒު އެވެ. މި އަހަރު އަލަށް ތައާރަފުކުރި އެންމެ މޮޅު ފީޗާގެ އެވޯޑް ލިބުނީ މިހާރު ނޫހުގެ ނިއުމަތުﷲ އިދުރީސްއަށެވެ. އެންމެ އުއްމީދީ ނޫސްވެރިޔާގެ އެވޯޑް ލިބުނީ އަވަސް އޮންލައިންގެ މޫސާ ރަޝީދަށެވެ.\nއެމްއެމްސީ ދެމުންގެންދާ ލައިފްޓައިމް އެޗީވްމަންޓް އެވޯޑް ލިބިވަޑައިގެންނެވީ ކުރީގެ ނޫސްވެރިޔާ އަދި ކުރީގެ ވަޒީރު ނިޝާން އިއްޒުއްދީނުގެ އިއްޒަތުގެ ވެރިޔާ އައްބާސް އިބްރާހިމަށެވެ. އޭނާ އަކީ މަޝްހޫރު ނޫސް އާފަތިހުގެ މަސްއޫލުވެރިޔާ އެވެ.\nމިފަހަރު އަށް ދާއިރާއަކުން އިނާމު ދިންއިރު، އެކި ދާއިރާތަކުން ޖުމްލަ 45 ނޫސްވެރިއަކު ކުރިމަތިލާފައިވާ ކަމަށް މީޑިއާ ކައުންސިލުން ވަނީ ބުނެފަ އެވެ.\nއެމްއެމްސީގެ އެވޯޑް ހަފްލާ ހުށަހަޅައިދިނީ ވީމީޑިއާ އެންމެ މަޝްހޫރު ޕްރެޒެންޓަރު އަހްމަދު ހަމީދު އާދަމާއި، ޕީއެސްއެމްގެ ޕްރެޒެންޓަރު ސައުދާ ސަލީމެވެ.\nދެވަނަ ސޫރައެއް ބޭނުމެއް ނޫން، ރައްޔިތުންގެ ސައިޒު ދައްކާނެ: އައިޝާ\nބައެއް ރެފިއުޖީންނަށް ރަށްވެހިކަން ދޭން ޕާކިސްތާނުގެ ބޮޑުވަޒީރު ނިންމަވައިފި\nއިސްރާއީލުން ފަލަސްތީނު ދެމީހުން ޝަހީދުކޮށްލައިފި\nމާމިގިލިން ގިނަ އަދަދެއްގެ ޒުވާނުން ޖުމްހޫރީ ޕާޓީއާ ގުޅިއްޖެ\nކޮންމެ މަންޒަރެއް ދެއްކިޔަސް ރައްޔިތުން ތިބީ އަނިޔާވެރިކަމާ ދެކޮޅަށް: އައިޝާ\nގާފަރު ފަޅުގައިވެސް ރިސޯޓެއް ތަރައްގީ ކޮށްދޭނަން: ފައިސަލް\nއިންތިޚާބު ނުބާއްވައި ދައުރު ދަންމާލަނީ!\nމާފުށި ޖަލު ކުއްލި ހާލަތަކަށް ގެނެސް ގައިދީންތަކެއްގެ ވަކީލު ބައްދަލުވުންތައް ކެންސަލްކޮށްފި\nފާރިސްގެ އަނބިކަނބަލުން ފުރަތަމަ ފަހަރަށް އިބޫގެ ކެމްޕޭންގައި ބައިވެރިވެވަޑައިގެންފި\nއަބުދުﷲ ރިޔާޒު ހުކުމް ތަންފީޒުކުރެއްވުމުންވެސް މިނިވަންނުކޮށް ރިމާންޑް ޖަލަށް!


ARUTHA Recreation Club ah Srilanka ge Kulhuntheriaka Trainer ehgenesfi | Ungoofaaru\nބަނޑޭރިގަނޑު/ޙަބަރު/އަރުތަ ރެކްރިއޭޝަން ކްލަބަށް ލަންކާ ކުޅުންތެރިއަކާއި ޓްރެއިނަރެއް\nއަރުތަ ރެކްރިއޭޝަން ކްލަބަށް ލަންކާ ކުޅުންތެރިއަކާއި ޓްރެއިނަރެއް\nއިބްރާހީމް ޒަޔާން9ނޮވެމްބަރ 2017\n1 725 މިނެޓެއް ނުވަނިސް ކިޔާލެވޭ\nސައިފް ގޯލްޑަން ޖުބުލީ ވޮލީބޯޅަ މުބާރާތަށް ތައްޔާރުވަމުންދާ ރ އަތޮޅު ކައުންސިލް އިދާރާގެ އަރުތަ ރެކްރިއޭޝަން ކްލަބަށް އަވަށްޓެރި ސްރިލަންކާގެ ކުޅުންތެރިއަކާއި ޓްރެއިނަރެއް ގެނެސްފިއެވެ. މިކުޅުންތެރިޔާ އަށް އިފުރު އެއަރޕޯޓުން ނާއި އަދި އުނގޫފާރަށް އައުމުން އަރުތަ ރެކްރިއޭޝަން ކްލަބުން ވަނީ ހޫނު މަރުހަބާއެއް ކިޔާފައެވެ.\nއަރުތަ ރެކްރިއޭޝަން އަށް ގެނެސްފައިވާ މިކުޅުންތެރިއަކީ ސްރީލަންކާގެ ޔުނިވަރސިޓީ ލެވެލްގައި ކުޅެފައިވާ ލަންކާގެ އުއްމީދީ ކުޅުންތެރިއަށްކަމަށް މައުލޫމާތު ލިބެއެވެ. މިއީ އުމުރުން 24 އަހަރުގެ ޕަރަމޮޑި މަޑުޝަނި ރާއްޖޭގައި ކުޅޭ ފުރަތަމަ މުބާރާތެވެ.\nއަރުތަ ރެކްރިއޭޝަން އަށް ގެނައި ޓްރެއިނަރ ޗައްނަރ އަކީ ރާއްޖޭގެ ރިސޯރޓް މުބާރާތްތަކަށް ވަރަށްގިނަފަހަރު އައިސްފައިވާ މީހެކެވެ. އަދި އުނގޫފާރު ސްކޫލް މަންހަޖު ޓީމްގެ ކޯޗް އަކުރަމްގެ ގާތް އެކުވެރިއެކެވެ.\nރ. މާކުރަތުގައި ވިލާކޮލެޖުގެ އިތުރު ކޯސްތަކެއް ފެށުމަށް ހަމަޖައްސައިފި\nކޮންކްރީޓް މެޝިނެއްގައި އަތް ތާށިވެ ބިދޭސީ އަކަށް ވަރަށް ބޮޑަށް އަނިޔާވެއްޖެ\nއަތޮޅުވެހި އިމާރާތުގެ ބިޑް ގަތީ 8 ފަރާތަކުން\n1 Comment on "އަރުތަ ރެކްރިއޭޝަން ކްލަބަށް ލަންކާ ކުޅުންތެރިއަކާއި ޓްރެއިނަރެއް"\nUngoofaaru schoolan genaa kulhuntheriyaage vaahaka ungoofaaru .com gai liyelan hin nuru heneetho..


Story: Dhekilan Edheythy - EP13 - One Online\n''އަހަރެން ކަމެއް އެބަ ކުރަންތަ؟، ތިކުއްޖާއެއްނު ގޮތް ބޮޑުވެގެން އުޅެނީ...'' ހައިރާންކަން މޫނުމައްޗަށް ވެރިކުރުވަމުން މާކިން ބުނެލިއެވެ. އެދެލޮލުން ފެންނަނީ މުޅިން ތަފާތު ވިދުވަރެކެވެ. ސިއްރުވެރިކަން އެކުލެވިފައި ވިއެވެ.\n''ކިތައް ފަހަރު ބުނާނީ އަހަންނަށް ކިޔަނީ ތިކުއްޖާއެއް ނޫނޭ!... އަހަރެންގެ ނަމަކީ އީވާ... އީވާ!!!'' ދަތްކުނޑިވިކައިގަންނަމުން އީވާ ހަޅޭއްލަވައިގަތެވެ.\nފަރުވާކުޑަކަމާއެކު މާކިން ކޮނޑު އަރުވާލިއެވެ.\n''ހަނދާންވޭތަ ތިކުއްޖާ ކުރީ ދުވަހު އަހަންނާ ދިމާއަށް ބުނި ވާހަކަ؟، އަހަންނާ ވާހަކަދައްކަން ބޭނުމެއް ނުވެޔޯ، ދެން މިހާރު ކޮންކަމެއްތަ ތިކުރަނީ؟...'' ޖެއްސުމުގެ ރާގަކަށް މާކިން ބުންޏެވެ. ވަކި ދުވަހެއް އީވާއަށް ހަނދާންކޮށްދޭން މާކިން އުޅޭ ކަހަލައެވެ. ވަގުތުން އީވާ މޫނު އަނބުރާލިއެވެ. ދުވަން ދިޔަ ދުވަހުގެ ހަނދާންތައް އާލާކުރަނީ އޭނަ ލަދުގަންނަވާލަން ނޫން އިތުރު އެއްވެސް މަޤުސަދެއްގައެއް ނޫނެވެ.\n''ޔޫ އޯ މީ އޭން އެޕޮލޮޖީ ފޯރ ޔޯރ ވައިލްޑް ތޯޓްސް!، ޑޯން ޓް ޔޫ؟...'' މަލާމާތުގެ ރާގަކަށް މާކިން ބުނެލިއެވެ.\nމާކިން އޭނައަށް ޖެއްސުންކުރާހެން ހީވުމުން އީވާގެ ދެލޮލުން އަލިފާން ކަނި ބުރާލިއެވެ. އެއީ އޭނަގެ ހިތުގައި އަނދަމުން ދިޔަ ރުޅިވެރިކަން ރަމްޒުކޮށްދިން ނިޝާނެކެވެ. އުނގުތެރޭގައި އޮތް އަތްތިލައަށް އޭނައަށް ބާރުކޮށްލެވުނީ ހެދުމުގެ ފަސްބަޔާއެކުގައެވެ. ލޮލުގެ ހިމަކޮޅުން އޭނަ މާކިންއަށް ބަލައިލިއެވެ. މާކިން އިނީ ނިކަން ހަމަޖެހިލައިގެންނެވެ. އީވާއަށް ފުރައްސާރައެއް ކޮށްލެވިއްޖެކަމުގެ ހިތްހަމަޖެހުން އެމޫނުމަތިން އީވާއަށް ފާހަގަ ކުރެވުނެވެ. އިތުރަށް ރުޅިގަދަވެގެން ދިޔައީ އެސަބަބާ ހުރެއެވެ. ކެކިކެކި ހުރި އަލިފާންފަރުބަދައަކާ އެއްފަދައެވެ. އުމުރު ދުވަހު ވެސް އެހާ ރުޅިއައި ހަނދާނެއް އީވާ ނުވެއެވެ. މާކިންގެ ތުންފަތުގައިވި މަލާމާތުގެ ހިނިތުންވުން ޖަހައިގަންނަން ވެސް ހިތަށް އެރިއެވެ. ނަމަވެސް އޭނަ ނަފުސު ކޮންޓްރޯލް ކުރިއެވެ. ހަމަނުޖެހުމެއް ހިނގުމުގެ ފުރުސަތެއް ދެވެން ނެތީތީއެވެ.\nމާކިންގެ މަޤުސަދަކީ ކޮބައިކަން ލިބިފައިވި ތޫނުފިލިކަމުން އީވާއަށް ނަގައިގަނެވުނެވެ. އޭނަ ރުޅިއަރުވާލުން ނޫން އިތުރު ނިޔަތެއް މާކިންގެ ނެތެވެ. އޭނަ ހަޅޭއްލަވައިގަތުމުން ވެސް ދުރަށް ނުގޮސް އެއިނީ އެސަބަބާ ހުރެއެވެ. އެތުންފަތުގައިވި މަކަރުވެރި ހިނިތުންވުމުން އެކަން ރަމްޒުކޮށްދިނެވެ.\nފުންނޭވާއެއް ދޫކޮށްލަމުން އިހުސާސްތަކުގެ މައްޗަށް ކުރި ހޯދަން އީވާ މަސައްކަތްކުރިއެވެ. މަކަރުވެރިކަމާއެކު މާކިން ފަތުރާލާފައި އޮތް ދަންތުރައިގައި ނުޖެހޭނެ ކަމަށް އަމިއްލަ ނަފުސަށް ވަޢުދު ވިއެވެ. ބަހާއި އަމަލުން އޭނަ ވެސް ބަލި ޤަބޫލުކުރާކަށް ބޭނުމެއް ނުވިއެވެ. މާކިން ބޭނުން ވަނީ އޭނަގެ ހިތުގެ ހަމަޖެހުން ނަގާލާށެވެ. ރުޅި އަރުވާލާށެވެ. ހިތުގައި އަނދަމުން ދިޔަ ނަފުރަތުގެ މައްޗަށް އަމަލު ކުރެވުމުން ހިތްހަމަޖެހުން ލިބޭނީ ވެސް މާކިން އަށެވެ. އެފަދަ ނިޢުމަތެއް މާކިންއަށް ލިބުމުގެ ފުރުސަތެއް ހަމަހިލާ އޭނަ ނުދޭނެއެވެ. މާކިން ހީކުރީ އެމަކަރުވެރިކަން އޭނައަށް ނުފެންނާނެ ކަމަށް ހެއްޔެވެ؟ އޭނައަކީ މޮޔައެއްކަމަށް ހެއްޔެވެ؟\n''ހުއް، އަހަރެން ގާތަށް ޖެހިލީ ރުޅި އައިސް ދުރަށް ފޮނުވަންވެގެންނު، މީހާގެ އެހުރި ނަޖިސް ތުނބުޅިއަކާ ހެދި އަހަރެން ފަކުރު ގަންނަކަން އެނގޭތީ ގަސްދުގަ ރުޅިއަރުވަން އެއައީ، ނުލަފާ މީހެކޭ، އަދި އެބަ އިނދެއެއްނު!... ޑެވިލް...'' ތުންއަނބުރާލަމުން އީވާ ބުނެލިއެވެ. އެންމެ ތަންފުކެއް ވެސް މާކިންއަށް ދޫދޭން އޭނަ ބޭނުމެއް ނުވިއެވެ. ހިތާހިތުން މާކިންއާ ދިމާއަށް ކުދިކިޔަމުން ދިޔައެވެ. ތުންފަތުގައި ބާރަށް ދައިގަނެވުމުން ތަދު ވެސް ވެއްޖެއެވެ.\nދުވަސް ނިމިގެން ދިޔައީ އެފަދަ ހާލެއްގައެވެ. އިތުރަށް މާކިންއާ ޖަދަލުކުރުމުގެ ފިކުރު އީވާ ދޫކޮށްލިއެވެ. އެކަމުން މާކިންއަށް އިތުރު ހިތްވަރެއް ލިބިދާނެތީއެވެ. ފުސްމޫނު ހަދައިގެން އިނދެފައި ފަހު ގަޑި ނިމުމާއެކު ފުލުގައި ކައްޓެއް ހުރި އުސޫލުން އޭނަ ގޮނޑިން ތެދުވެއްޖެއެވެ. އަދި މާކިންއަށް ކަޅިއަޅާލަމުން ކޮނޑުގައި އަތްދަބަސް އަޅުވާލިއެވެ. އެއަށްފަހު ދެފަޔަށް ލެވުނުހާ ބާރެއްލާފައި ނިކުންނަން މިސްރަބު ޖެހިއެވެ. އީވާއަށް ސަމާލުވެގެން އިން ރައުހާ ވެސް ތެޅެމުންފޮޅެމުން ނިކުންނަން ދިޔައެވެ.\n''އީވް...''' ބޭރަށް ނިކުންނަމުން ރައުހާ ގޮވާލިއެވެ. ލިފްޓާ ދިމާއަށް ދިޔަ އީވާއަށް ހުއްޓެވުނެވެ. އޭރު ރައުހާ ގޮސް އީވާއާއި އަރާހަމަކުރަނީއެވެ.\n''މާކިން ކީކޭތަ ބުނީ؟...'' ޝައުޤުވެރިކަން ފާޅުކުރަމުން ރައުހާ އެހިއެވެ. އީވާއާއި މާކިންއާ ދެމެދު ދެކެވުނު ވާހަކައަކަށް ފަހު އީވާގެ ގާތުގައި މާކިން އިށީނީއްސުރެން ފެށިގެން ރައުހާގެ ހިތުގައި އޮތީ ސުވާލު އުފެދިފައެވެ. ހައިރާންކަން ވެސް އެހިތުގައި ވިއެވެ.\n''އޭނަ އުޅުނީ އަހަރެން ރުޅި އަރުވާލަން ވެގެން، އަހަންނަށް އޭނަގެ މަޤުސަދު އެބަ ފެނޭ، އޭނަ ކިތަންމެ މަސައްކަތެއް ކުރިޔަސް އަހަރެން އަޅައެއް ނުލާނަން...'' އީވާ ބުންޏެވެ. އީވާއަށް ފަރުވާތެރިކަމާއެކު ރައުހާ ބަލައިލިއެވެ. ރުޅިވެރިކަން އެމޫނުމަތިން ރަމްޒުކޮށްދެއެވެ.\n''ރަނގަޅު ކަމެއް، އީވް ދެން އެވަރަށް އެކަމާ މެދު ނުވިސްނަބަލަ، ތިހާ ރުޅިގަދަ ވަންޏާ އަވަހަށް މުސްކުޅި ވެދާނެ، މިހާރު ވެސް ތިރީތި މޫނުގައި ރޫތައް ގިނަވާން ފަށައިފި...'' ސަމާސާ ރާގަކަށް ރައުހާ ބުނެލިއެވެ. ''ހިނގާ މިއަދު މޭރީއާ ބައްދަލުކޮށްލަން ދާން، ބޭބީ ވެސް ބަލައިލެވޭނެއެއްނު، އީވް އައިކަން އެނގިގެން ބުންޏޭ އަހަރެން ކައިރީގައި ގޮވައިގެން އަންނާށޭ، މިހާރު މާފިހާރަ ވެސް ވަރަށް ބޮޑުކޮށްލައިފި، ދެތިން އިތުރު ތަނެއްގަ ވެސް ހިންގާ...''\nރައުހާގެ ޚިޔާލު އީވާއަށް ކަމުދިޔައެވެ. ރައުހާއަށް ބަލައިލަމުން އީވާ ހިނިތުންވެލިއެވެ. އަދި ބޯޖަހާލިއެވެ. މާހައުލު ބަދަލުކޮށްލަން އޭނަ ގަސްދުކުރިއެވެ.\n''ޕާޓްޓައިމް ޖޮބެއް ބަލައިފިންތަ؟... ކްލިނިކަކަށް ދިއުން ކިހިނެއް ވާނެތަ؟، އެތެރެހަށީގެ ޑޮކްޓަރުންނަށް ވަރަށް ޑިމާންޑް އޮތްނާނެ ކްލިނިކްތަކުގައި، ފުރުސަތެއް އޮތްތޯ ބަލައިދެންތަ؟...'' ރައުހާ ބޭނުންވީ މަސައްކަތުގެ މާހައުލުގައި އީވާގެ ސިކުނޑި ބިޒީކޮށްލާށެވެ. އޭރުން ފަހަރެއްގައި މިހާރު އެލިބޭ ނުތަނަވަސްކަމަށް ހައްލެއް ލިބިދާނެއެވެ.\n''ނޫން!، ކްލިނިކަކަށް ނުދެވޭނެ، އޭރުވެސް ބުނީމެއްނު ތަފާތު ތަނަކަށޭ ދާން ބޭނުންވަނީ، ދުވަހަކު ނުކުރާ ކަމެކޭ ކުރަން ބޭނުންވަނީ...'' ލިފްޓަށް އަރަމުން އީވާ ބުންޏެވެ. އެވަގުތު ލިފްޓްގައި ތިބީ ހަމައެކަނި ރައުހާއާއި އީވާ އެވެ. ހިފްޓްގެ ދޮރު ލެއްޕެން އުޅުނު ވަގުތު އެދިމާއަށް އައި މާކިން ފެނުމާއެކު، އަވަސްއަވަހަށް ލިފްޓްގެ ދޮރު ލެއްޕޭ ބަޓަނަށް ފިތަން އީވާ ފެށިއެވެ. ހުއްޓުމެއް ނެތިއެވެ. ދެފަރާތަށް ބޯހޫރާލަމުން އެމަންޒަރު ބަލަން ރައުހާ ހުއްޓެވެ.\nމާކިންއަށް އާދެވުމުން ކުރިން ލިފްޓްގެ ދޮރު ލެއްޕިއްޖެއެވެ. އެއާއެކު އީވާގެ ތުންފަތަށް ވެރިވީ ކާމިޔާބީގެ ހިނިތުންވުމެކެވެ. ހިތަށް ފިނިކަމެއް ވެސް ލިބިއްޖެއެވެ.\n''ސާބަސް!، ދެން އޭނަ ބަދަލު ނުހިފައިފިއްޔާ ދެރައެއްނު، އަހަންނަކަށް ނުވިސްނޭ އީވް އޭނަ ދެކެ ތިހާ ރުޅިއަންނަނީ ކީއްވެގެން ކަމެއް ވެސް... އޭނަ މަޢާފަށް ނޭދިގެންތަ ރުޅިއަންނަނީ؟...'' ލިފްޓް ތިރިއަށް ދާން ފެށުމާއެކު ރައުހާއަށް އަހާލެވުނެވެ.\n''ނޭނގިގެންތަ ތިސުވާލު ތިކުރަނީ؟... އޭނަގެ ނުލަފާކަމުން، އެއީ ތާކު ހުރި ބޮޑު ޑެވިލްއެއް... ދުވަހަކު އެކަހަލަ ނުބައި މީހަކާ އަދި ދިމާ ނުވޭ...'' އީވާ ބުނެލިއެވެ. ''އޭނަ ކަމެއް ކޮށްފިއްޔާ އެކަމާ ވިއްދާފައި އަހަރެން ވެސް ބަދަލު ހިފާނަން، އެހާ ފަސޭހައިން އަހަރެން ދުލެއް ނުދޭނަން!...''\n''އެކަމަކު ދެންމެ ބުނީމެއްނު އޭނަ ބޭނުންވަނީ ރުޅިއަރުވަންށޭ، އެކަމަށް ހިތްވަރެއް ނުދޭނަމޭ... މިހާ އަވަހަށް ޚިޔާލު ބަދަލުވީތަ؟... އެންމެފަހުން ޓޮމް އެންޑް ޖެރީއަށް ނުވައްޗޭ...'' ބަދަލުވަމުން ދިޔަ އީވާގެ ޚިޔާލުތަކާ ހުރެ ރައުހާ ހުރީ އޮޅުންބޮޅުންގަނޑެއްގެ ތެރޭގައެވެ. އީވާގެ ފަރާތުން އޭނައަށް މިހާރު ފެންނަ ބަދަލުތަކުން އޭނަ ހައިރާން ވެއެވެ. އެއީ ކުރީގެ އީވާއެއް ނޫނޭ ވެސް ހިތަށް އަރާފަހަރު މަދެއް ނޫނެވެ.\nއިވާއާއި މާކިންގެ ވާދަވެރި މިޒާޖުގެ ސަބަބުން ދެމީހުންނަށް އެކުގައި މަސައްކަތްކުރުންވީ އުނދަގޫ ކަމަކަށެވެ. އެކަކު އަނެކަކުގެ ޚިޔާލާ ފުށު އަރައެވެ. ނިންމާ ގޮތް ކަމަކު ނުދެއެވެ. ދެން އެފެށުނީ ޒުވާބު ކުރާށެވެ. އެޒުވާބުގައި ދެން ކުލަޖެހިގެން ދަނީ ރުޅިވެރިކަމެވެ. އެއްބަސްވުމަކަށް އައުން ވަނީ ދަތި ކަމަކަށެވެ. މާކިންގެ ބޯހަރުކަމެވެ. އީވާގެ ވާދަވެރިކަމެވެ. އެއްގަލަކަށް އަހަން ދެޒުވާނުން ވެސް ބޭނުމެއް ނުވިއެވެ.\nކްލާހުގައި ސުވާލެއްކޮށްފިނަމަ ޖަވާބު ދޭން އެހާ ވާދަވެރިއެވެ. ދެމީހުންނަށް އަތް މައްޗަށް ނެގެނީ ވެސް އެކީއެއްފަހަރާއެވެ. އަތް އުފުލުމަށް ފަހު ދޫދޭކަށް ދެމީހުންކުރެން އެކަކު ވެސް ބޭނުމެއް ނުވެއެވެ. ފަހުންފަހުން އައިސް ޕުރޮފެސަރު ވެސް ދެޒުވާނުންނަށް ސަމާލުކަން ދިނުން ހުއްޓާލިއެވެ. ''ބްލެކްލިސްޓް'' ވެއްޖެއެވެ. ކްލާހުގެ އިތުރު ފަރާތަކަށް ޖަވާބު ނޭނގުނަސް އީވާއާއި މާކިންއަށް ފުރުސަތެއް ނުދެއެވެ. އެކަމާ ހުރެ ވެސް މާކިން ދެކެ އީވާ އަންނަނީ އަމަށަކު ރުޅިއެއް ނޫނެވެ.\n''އަހަންނަށް ކާމިޔާބެއް ލިބިދާނެތީ އުޅޭ ފިރިހިނެއް އެއީ!... ހާދަ ފޫއްސެއްވެޔޭ!!!...'' ކޮލެޖާ ކައިރީގައި ހުންނަ ކޮފީޝޮޕެއްގައި އީވާއާއި ރައުހާ ތިބީ ކޮފީއަށް އިންސާފުކުރާށެވެ. ޖާގައިގެ ގޮތުން އެއީ ވަރަށް ކުޑަ ތަނެކެވެ. ނަމަވެސް މާހައުލު ވަރަށް ހިތްގައިމެވެ. އިހުޒަމާނުގެ ކުލަވަރު ފެންނާތީ އެކަމާ އީވާ ވަރަށް ގަޔާވިއެވެ. އަދި ކޮފީގެ ލުއި މީރުވަހާއި އިވެމުން ދިޔަ ލުއިލުއި މިޔުޒިކުގެ އަޑުން ހިތަށް ފިނިކަމެއް ގެނެސްދިނެވެ. ބަރިސްޓާއަކަށް ހުރި އަންހެންކުއްޖާއަށް އޭނަ ބަލައިލިއެވެ. ބަލާބެލުމަށް ހީވަނީ ތިރީސް އަހަރުގެ ޒުވާނެއް ހެންނެވެ. ކަސްޓަމަރަކު ކައުންޓަރާ ހަމައަށް ނުދާ ވަގުތެއްގައި ފެންނަނީ ކޮންމެވެސް ފޮތެއް ހިފައިގެން އުޅޭ ތަނެވެ. އެފޮތުގައިވާ އެއްޗެއް ދަސްކުރަން އުޅޭ ކަހަލައެވެ. ޝައުޤުވެރިކަން އީވާގެ ދެލޮލުން ފެނެއެވެ.\n''އީވްއާއި މާކިން އުޅޭ ގޮތުން ކިރިޔާ ހިނިގަނޑު ފަޅައިގެން ނުދަނީ ވެސް...'' ރައުހާ ހެމުންހެމުން ބުނެލިއެވެ.\n''އެއްވެސް މަޖަލެއް ނޫން... އޭނައާ ހެދި އަހަންނަށް ކްލާހުގައި ކުރިއަށް ދެވޭ ކަމަކަށް ނުވޭ، ކުރިން އަހަންނަކީ އެއްވަނަ، މިހާރު ދެވަނަ...'' ހަށަން ބަނދެލަމުން އީވާ ބުންޏެވެ. މޫނުމަތިން ފެނުނު ހަމަޖެހުމުގެ އަސަރު މިލައިގެން ގޮސްފިއެވެ.\n''ސޮރީ... އެކަމަކު މިހާރު އޭނަ ޓޮލެރޭޓްކުރަން ފަސޭހަ ވެއްޖެހެން ހީވަނީ...'' ކުރިމަތީ ހުރި ކޮފީތަށިން ރަހަ ބަލައިލަމުން ރައުހާ ބުނެލިއެވެ. ''އަންނަ ހަފްތާގަ ރެއިން އަންނާނެ، އަހަންނާއެކު އެއާރޕޯޓަށް ދާނަންތަ؟...''\n''އާނ، ތިހާ ވަރަކުން އުޅޭ ސޮރާއި ބައްދަލުކުރަން ވެސް ޖެހޭނެތާ؟... ވީޑިއޯކޯލްކޮށްގެން ފޮޅުވާ މާތަކުން ވެސް ބައެއްފަހަރު ހަސަދަވެރިވެވޭ، ތި ދެމެދުގައި ވަނީ ވަރަށް ފުރިހަމަ ލޯތްބެއް، މާޝާﷲ...'' ރައުހާއަށް ހިނިތުންވެލަމުން އީވާ ބުނެލިއެވެ.\n''އިރާދަކުރެއްވިއްޔާ މިއަށްވުރެން ފުރިހަމަ ލޯތްބެއް އީވްއަށް ވެސް ލިބޭނެ...'' އީވާގެ ހިތަށް އުއްމީދެއް ގެނެސްދޭން ރައުހާ ބުނެލިއެވެ. އެއާއެކު ރިހުމެއްގެ އަސަރު އީވާގެ ދެލޮލުން ފާޅުވެގެން ދިޔ އެވެ. އެނަސީބު އޭނައަށް ލިބިދާނެ ކަމާމެދު ހިތުގައި ޝައްކު އުފެދިއްޖެތާ ކޮން ދުވަހެއް ހެއްޔެވެ؟ މޮޅިވެރިކަމުގެ ސައިލެއް އައިސް އޭނަ ވަށާލިއެވެ. މާޔޫސްކަން ވެރިކުރުވަމުންނެވެ.\nރައުހާއާއި ފަރްހާން ފޯނުން ވާހަކަދައްކާއިރު އެދެމެދުގައި އޮތްނަ ފުރިހަމަ ލޯބި ފާޅުވެގެން ދެއެވެ. ދެލޯބިވެރިން ވެސް ހިތުގެ ހާލު އަންގާދެއެވެ. ދުރުގައި އުޅެން ޖެހިފައިވުމުން ހިތުގެ ވޭނީ ފަލްސަފާތައް ހިއްސާކުރެއެވެ. ދަން ވިޔަކަސް ވަކިވާކަށް ބެނުމެއް ނުވެއެވެ. ނަމަވެސް ޖާދިން އޭނައަށް ގުޅައިފިނަމަ އީވާ ބަލަނީ އެފޯނުކޯލުން މިންޖުވޭތޯ އެވެ. ލޯބިވާކަން ހާމަކުރިޔަސް އެކަމަށް ރައްދެއް ނުދެވެއެވެ. ހިތަށް ވިސްނައިދީދީ އޭނަ ވަރުބަލިވެއްޖެއެވެ. އުއްމީދު ގެއްލިއްޖެއެވެ. ހިތް ދަނީ ފާޅުގައި އޭނައާ ޖަދަލުކުރަމުންނެވެ. އޭނަގެ ނިންމުންތަކަށް އިންކާރުކުރަމުންނެވެ. ސިއްރު ހިފެހެއްޓިދާނެކަމުގެ ބިރު އީވާއަށް ހީވާން ފަށައިފިއެވެ. ކޮންމެފަހަރަކު މާމަގެ އުއްމީދުތައް ސިކުނޑީގެ ކަނެއްގައި ކޮއްޓާލައެވެ. މީހާއަށް ހާސްކަން ގެނުވަމުންނެވެ.\n''ޖާދު ނުގުޅާތަ؟...'' ރައުހާއަށް އަހާލެވުނެވެ. ފަހަކަށް އައިސް އީވާއާއި ޖާދިންއާ ދެމެދު ވާހަކަ ނުދެކެވޭކަން ހަނދާންވުމުން ރައުހާ އަހާލިއެވެ.\n''ރިސޯޓްގެ ޕްރީއޮޕެނިންގް ކަންތަކުގަ ވަރަށް ބިޒީކޮށް އުޅެނީ...'' އީވާ އޮޅުންފިލުވައިދިނެވެ. ހަޤީޤަތުގައި އެކަމުގެ ސަބަބުން އެހިތަށް ފިނިކަމެއް ގެނެސްދީފައި ވެއެވެ. ލޯބިވާކަމުގެ ތަމްސީލު ކުޅެން ނުޖެހޭތީއެވެ. ޖާދިންއާ ވާހަކަދައްކަން ނުޖެހޭތީއެވެ. އޭނަ އުއްމީދުކުރީ ވިސްނަން ފުރުސަތު ދިނުމުން އޭނަގެ ހިތް ބަދަލުވެދާނެ ކަމަށެވެ. ނަމަވެސް އެކަމުގެ ކޮޅުމަތި ފެނުމުގެ ބަދަލުގައި ޖާދިންއާއި ދުރަށް ދެވުން ނޫންކަމެއް ނުވެއެވެ. އެގުޅުން އިތުރަށް ބަދަހިކުރަން އޭނަގެ ހިތް އެއްބާރުލުމެއް ނުދެއެވެ. އެހާ އަވަހަށް އެގުޅުން ހީނަރުވެގެން ގޮސްފިނަމަ ކަންތައް ވެދާނެ ގޮތަކާ މެދު އީވާ ބިރުގަންނަން ފަށައިފިއެވެ. ކުރިމަތިވެދާނެ ސުވާލުތަކަށް ދޭނެ ޖަވާބެއް ނޭނގި މީހާ ހުއްޓުމަކަށް އަތުވެދާނެތީ އެކަމުގެ ކަންބުޑުވުންތަކުން ހިތަށް ގޯނާ ކުރެއެވެ.\n''އެހެން ދޯ...'' ރައުހާ ބުނެލިއެވެ. ''އީވްއަށް އަދިވެސް އަމިއްލަ ނަފުސާއި އެއްބަސްވުމަކަށް އާދެވޭ ގޮތެއް ނުވޭދޯ؟، އަދި އިތުރަށް ވަގުތު ދިނީމަ ތިހިތުގެ ސުވާލުތަކަށް ޖަވާބު ލިބިދާނެކަން އަހަންނަށް ޔަޤީން...''\nދެއެކުވެރިން ވާހަކައިގައި ތިއްބާ ކެފޭއަށް ވަދެގެން އައި މާކިން ފެނި އީވާގެ ތަބީއަތު ބަދަލުވެގެން ދިޔައެވެ. މޫނު ފުސްވެ ތުން އަނބުރާލެވިއްޖެއެވެ. އީވާއަށް އައި ބަދަލުތައް ފެނި ލިބުނު ހައިރާންކަމާއެކު ރައުހާއަށް ފަސްއެނބުރި ބަލައިލެވުނެވެ. ދޮރަށް ފުރަގަސް ދީގެން އިނުމުން އެތެރެއަށް ވަންނަ މީހުން އޭނައަކަށް ނުފެނެއެވެ. މާކިން ފެނުމާއެކު އީވާއަށް ވެގެން ދިޔަ ގޮތް އޭނައަށް ވިސްނިއްޖެއެވެ.\n''ހިނގާ ދާން... މޫޑު ވެސް ޚަރާބުވެއްޖެ!...'' ގޮނޑިން ތެދުވަމުން އީވާ ބުނެލިއެވެ. އަދި މާކިންއަށް ބަލައިލަމުން ތުން އަނބުރާލިއެވެ. އެއަށްފަހު ރައުހާއަށް މަޑުކުރުމެއްނެތި ބާރުބާރަށް ހިނގާފައި ގޮސް ކެފޭއިން ނިކުމެއްޖެއެވެ. އަވަސްއަވަހަށް ކޮފީ ތަށި ހުސްކޮށްލަމުން މޭޒުމަތީ ބާއްވާފައި ދިޔަ އީވާގެ ފޯނު ހިފައިގެން، ރައުހާ ވެސް ނިކުންނަން މިސްރާބު ޖެހިއެވެ.\n''މޮޔައެއްކަން ނޭނގެ...'' ވައިސޫރިއެއްގެ ބާރުމިނުގައި ނިކުމެގެން ދިޔަ އީވާއަށް ބަލަން ހުރެފައި މާކިން ބުނެލިއެވެ. ދެކޮނޑުއަރުވާލަމުން ޖިންސުގެ ޖީބަށް ދެއަތްތިލަ ޖަހާލަމުން އޭނަ ހިނގައިގަތީ ކައުންޓަރާއި ދިމާއަށެވެ. ކައުންޓަރުގައި އިން އަންހެންކުއްޖާ އޯގާތެރި ހިނިތުންވުމެއް ދިން ކަމުގައި ވިޔަސް މާކިންގެ ފަރާތުން ފެނުނީ ހިމޭންކަމެވެ. އެމޫނުމަތިން އެއްވެސް ޝުޢޫރެއް ފާޅެއްނުވިއެވެ. އެއަންހެންކުއްޖާގެ މޫނަށް ބެލުމެއް ނެތި އޭނަގެ އޯޑަރު ދިނެވެ. މާކިންގެ އަމަލުތަކުން އަންހެންކުއްޖާ ރަކިވެ އުނދަގޫވެއްޖެކަން އޭނަގެ ހަރަކާތްތަކުން ހެކިވިއެވެ.\nހަވީރު ގޭތެރެ ސާފުކުރަން އުޅުނު ރައުހާއަށް ޔުނިފޯމެއްލައިގެން ކޮޓަރިން ނިކުތް އީވާ ފެނުމުން އަތުގައި އޮތް ކުޑަ ބުރުހާއެކު ގަނޑުވެއްޖެއެވެ. ލިބުނު ހައިރާންކަމާއެކު އީވާއާއި ދިމާއަށް ބަލަން ހުރެވުނެވެ. ފައިން ފެށިގެން ގޮސް ބޮލާހަމައަށް ދެފަހަރެއްގެ މަތިން ނަޒަރު ހިންގާލެވުނެވެ. ރައުހާގެ ދެލޮލުގައި އެތައް ސުވާލެއް ވިއެވެ.\n''ތީ ކޮންކަމެއްތަ؟...'' ބުރުހާއެކު އުކުޅުގައި އަތްވިއްދާލަމުން ރައުހާ ސުވާލުކުރިއެވެ.\n''މިދަނީ ކެފޭއަށް ދާން...'' ހިނިތުންވުމަކާއެކު އީވާ ބުނެލިއެވެ. ކޮށްފައި ހުރި ލުއި މޭކަޕާއި ހަށިގަނޑުގެ ވަނާތަކަށް ހިފާލާފައިވި ކަޅާއި ހުދުކުލައިގެ ޔުނިފޯމުގައި އިވާ ފެންނަ ގޮތް ނިކަން ރީއްޗެވެ.\n''ކެފޭއަށޭ، ތިހެން ހުރެ؟... އެކީއްކުރަން؟...'' ދެލޯބޮޑުކޮށްލަމުން ރައުހާ އެހިއެވެ.\n''ޖޮބަކަށްނު، ނެކްސްޓް ބޮލްކްގައި ހުންނަ ވަރަށް މަޝްހޫރު ކެފޭއެއް، ވަރަށް ފަސޭހަ ގަޑިތަކެއްގަ ނިކުންނަން ޖެހެނީ، މުސާރަ ވެސް ރަނގަޅު...'' އީވާ ބުނެދިނެވެ.\n''ވަޓް؟...'' އީވާގެ ގާތަށް ދިއުމަށް ހިނގައިގަންނަމުން ރައުހާއަށް ބުނެވުނެވެ. ''މޮޔަވީތަ؟...''\n''ކޮބާތަ މައްސަލައަކީ؟...'' އީވާ ވެސް ކޮށްލީ ސުވާލެކެވެ. އޭނަ ބުމަ އަރުވާލިއެވެ.\n''ހޮސްޕިޓަލުން ހޯދަދޭން އުޅުނު ފުރުސަތާ، ކްލިނިކަކުން ހޯދަ ދޭން އުޅުނު ފުރުސަތު ދޫކޮށްފަ ދާން ނިންމީ ކެފޭއަކަށްތަ؟، އޯ މައި ގޯޑް!، އީވް ތީ ޑޮކްޓަރެކޭ!... ތިކަހަލަ ކޫސަނި ކަންތައް ކުރާ އުމުރެއް ވެސް ނޫނެއްނު މިއީ، ހަރުދަނާ ނިންމުންތައް ނިންމަޖެހޭ އުމުރު މިއީ، ކެފޭއަކަށް ދަނީ ކީއްކުރަން؟... މުއްސަނދި އާއިލާއަކުން އައިސްފައި ހުރި ޑޮކްޓަރަކު ކެފޭއަކަށް ދިއުން އެއީ ހަމަޖެހޭ ވިސްނުމެއްތަ؟...'' އެކުވެރިޔާގެ ދެކޮނޑުގައި ހިފާ ތަޅުވައިގަންނަމުން ރައުހާ ބުނެލިއެވެ.\nދެކިލަން އެދޭތީ - 32\nއަންނަންދެން ހުންނާނަން ލޯބިން ތިޔަ އިންތިޒާރުގައި - 29


Serie A: Ronaldo Ge2Goal Aaekuves Juventus Ah Fuhdhaalan Jehunee Point Akun - Vaguthu\n5 މަސް ކުރިން ( ފެބުރުއަރީ 3, 2019 )\nއިޓާލިއަން ސެރެއާ އޭގައި ޔުވެންޓަސްއިން ޕާމާއާ ދެކޮޅަށް ކުޅުނު މެޗު 3-3ގެ ނަތީޖާއަކުން އެއްވަރުވެގެން ނިމިއްޖެއެވެ.\nމިހާތަނަށް ލީގުގައި ކުޅުނު އެއްވެސް މެޗަކުން ޔުވެންޓަސް ބަލިވެފައިނުވާ އިރު، 22 މެޗުން 60 ޕޮއިންޓާއެކު ލީގު ތާވަލުގެ އެއްވަނައިގައި އެޓީމު އޮތީ ހަމަޖެހިގެންނެވެ. ދެވަނައިގައި އޮތް ނަޕޯލީއަށް 22 މެޗުން 51 ޕޮއިންޓް ލިބޭ އިރު، ޔުވެންޓަސްއަށް ނުވަ ޕޮއިންޓްގެ ލީޑެއް އެއްވަނައިގައި އެބައޮތެވެ.\nމެޗުގެ ފުރަތަމަ ހާފްގައި ޔުވެންޓަސްއިން އެތައް ހަމަލާތަކެއް އުފެއްދިއެވެ. ޖުމްލަ 17 ހަމަލާއެއް އެޓީމުން ގޯލަށް ފޮނުވާލަން މަސައްކަތް ކުރި އިރު، ހާފް ނިންމާލީ ރޮނާލްޑޯގެ ނަސީބު ގަދަ ގޯލަކާވެސް އެކުގައެވެ. އޭރިއާ ބޭރުން އޭނާ ފޮނުވާލި ހަމަލާ ގޯލަށް ވަނީ ކުޅުންތެރިއެއްގެ ގައިގައި ޖެހިފައެވެ.\nމެޗުގެ ދެވަނަ ހާފްގައި ގިނަ ގޯލްތަކެއް ފެނިގެންދިޔައެވެ. މެޗު ފޯރިގަދަވެގެން ދިޔައީ ޕާމާއިން ދެވަނަ ހާފްގައި ކުޅުންވެސް ރަނގަޅު ކުރުމުންނެވެ. މެޗުގެ 62 ވަނަ މިނެޓުގައި ޔުވެންޓަސްގެ ޑިފެންޑަރު ރުގާނީގެ ބާރު ހަމަލާއެއް ގޯލަށް ވައްދާލާ ޔުވެންޓަސްއިން ލީޑު ފުޅާކުރި ނަމަވެސް، އޭގެ ދެ މިނެޓް ފަހުން ޖުރާޖު ކޫކާ ނަގައިދިން ހުރަސް ގޯލަށް ވައްދާލާ ބަރީލާ ވަނީ ޕާމާއަށް ގޯލެއް ޖަހައިދީފައެވެ.\nއޭގެ ދެ މިނެޓްފަހުން ރޮނާލްޑޯ އޭނާގެ ދެވަނަ ގޯލް ޖެހިއެވެ. އެ ގޯލަކީ ލީގުގައި އޭނާ ޖެހި 17 ވަނަ ގޯލެވެ. މިހާރު ރޮނާލްޑޯއަކީ ސެރެއާ އޭގެ ޓޮޕްސްކޯރާއެވެ.\nޔުވެންޓަސްއިން ލީގުގެ 20 ވަނަ މޮޅަށް މިސްރާބު ހުރި ނަމަވެސް، އެޓީމު ހުއްޓުވީ 74 ވަނަ މިނެޓާއި މެޗުގެ ފަހު މިނެޓްގައި ކައުސީ ޖެހި ދެ ގޯލުންނެވެ. ޕާމާއިން މެޗު ނިންމާލީ ވަރުގަދަ ޔުވެންޓަސް އަތުން ހޯދި މުހިއްމު މޮޅާއެކުގައެވެ.\nމެސީގެ އަހްލާގީ ރެކޯޑް އަދިވެސް ރޮނާލްޑޯ އަށް ވުރެން މާ ބޮޑަށް ރަނގަޅު!


ދިވެހިރާއްޖޭގެ ގައުމީ ޔުނިވަރސިޓީން ކޮށްފައިވާ ދެ އިޢުލާނަކާ ގުޅޭ | އެންޓި-ކޮރަޕްޝަން ކޮމިޝަން\nދިވެހިރާއްޖޭގެ ގައުމީ ޔުނިވަރސިޓީން ކޮށްފައިވާ ދެ އިޢުލާނަކާ ގުޅޭ\nދިވެހިރާއްޖޭގެ ގައުމީ ޔުނިވަރސިޓީން ޓޯނަރ ކާރޓްރިޖު ހޯދުމަށާއި ޔުނިވަރސިޓީގެ ސްކޫލް އޮފް މެޑިސިންއަށް ބޭނުންވާ ފަރުނީޗަރާއި ފިކްސްޗަރ އަދި އިކުއިޕްމަންޓް ސަޕްލައިކޮށް ޑެލިވަރކޮށްދޭނެ ފަރާތެއް ހޯދުމަށް އަލުން އިޢުލާނުކުރުމަށް ދިވެހިރާއްޖޭގެ ގައުމީ ޔުނިވަރސިޓީއަށް މިކޮމިޝަނުން ވަނީ އަންގާފައެވެ.\nދިވެހިރާއްޖޭގެ ގައުމީ ޔުނިވަރސިޓީން ޓޯނަރ ކާރޓްރިޖު ހޯދަން ބޭނުންވެގެން 2019 ވަނަ އަހަރު ކޮށްފައިވާ އިޢުލާނާ ގުޅިގެން މިކޮމިޝަނަށް ހުށަހެޅުނު މައްސަލަ ބެލިބެލުމުގައި ފާހަގަކުރެވުނު ކަންތައްތަކަށް ބަލާއިރު، އެ އިޢުލާނާ ގުޅިގެން ޙިއްޞާކޮށްފައިވާ މަޢުލޫމާތު ކަރުދާހުގައި ތަޖުރިބާގެ ބަޔަށް މާކްސް ދޭނެގޮތް ބަޔާންކޮށްފައި ނުވާކަމާއި، ތަޖުރިބާގެ ބައިގައި ޤާބިލްކަންވެސް ހިމަނާފައިވާއިރު، ޤާބިލްކަމުގެ ބަޔަށް “މިހާތަނަށް ކޮށްފައިވާ މަސައްކަތުގެ ފެންވަރު” އަށް ޕޮއިންޓު ދިނުމުގައި ބަލާފައިވަނީ ކޮންކޮން ކަންތައްތަކަކަށް ކަމާއި، އެބަޔަށް ޕޮއިންޓު ދީފައިވަނީ ކިހިނެއްކަމެއް އެނގެން ނެތަތީއާއި، ތަޖުރިބާގެ ބަޔަށް ލިބޭ ޕޮއިންޓަށް އަންނަ ބަދަލެއްގެ ސަބަބުން ޖުމްލަ ޕޮއިންޓްތައް ބަދަލުވެ، އެންމެ މަތިން ޕޮއިންޓު ލިބޭ ފަރާތްތަކަށް ބަދަލުތަކެއް އައުމުގެ ފުރުޞަތު އޮތްކަމަށް ބެލެވޭތީ، ދިވެހިރާއްޖޭގެ ގައުމީ ޔުނިވަރސިޓީން ޓޯނަރ ކާރޓްރިޖު ހޯދުމަށް އަލުން އިޢުލާން ކުރުމަށް އެޔުނިވަރސިޓީއަށް 29 ޖަނަވަރީ 2019ގައި މިކޮމިޝަނުން ވަނީ އަންގާފައެވެ.\nދިވެހިރާއްޖޭގެ ޤައުމީ ޔުނިވަރސިޓީގެ ސްކޫލް އޮފް މެޑިސިންއަށް ބޭނުންވާ ފަރުނީޗަރާއި ފިކްސްޗަރ އަދި އިކުއިޕްމަންޓް ސަޕްލައިކޮށް ޑެލިވަރކޮށްދޭނެ ފަރާތެއް ހޯދުމަށް އެ ޔުނިވަރސިޓީން ކުރި އިޢުލާނާ ގުޅިގެން އެ ޔުނިވަރސިޓީން ޢަމަލު ކުރަމުން ގެންދަނީ މާލިއްޔަތު ޤަވާޢިދާ ޚިލާފަށް ކަމަށާއި، މި ބިޑްގެ ސްޕެސިފިކޭޝަން އަލުން ރިވައިޒްކުރުމަށް ނެޝަނަލް ޓެންޑަރ ބޯޑުން އެ ޔުނިވަރސިޓީއަށް އެންގިނަމަވެސް މި ބީލަން ބައިބައިކޮށްގެން އަންދާސީހިސާބު ބަލައިގަންނަމުންދާ ކަމަށް ބުނާ މައްސަލާގައި ކަން ހިނގާފައިވާ ގޮތެއް މިކޮމިޝަނުގެ ފަރާތުން ބެލިބެލުމުގައި، ދިވެހިރާއްޖޭގެ ގައުމީ ޔުނިވަރސިޓީގެ މެޑިކަލް ސްކޫލަށް ބޭނުންވާ ފަރުނީޗަރާއި، ފިކްޗަރސް އަދި އިކްއިޕްމަންޓް ހޯދުމަށް، އަލުން ޓެންޑަރކުރުމަށްޓަކައި ސްޕްސިފިކޭޝަން ރިވައިސްކުރުމަށްފަހު މިނިސްޓްރީ އޮފް ފިނޭންސްއަށް ފޮނުވައިދިނުމަށް 05 ޑިސެންބަރު 2018 ގައި އެމިނިސްޓްރީން މޯލްޑިވްސް ނޭޝަނަލް ޔުނިވަރސިޓީއަށް އަންގާފައިވަނިކޮށް، ބައިބަޔަށް ބަހާލައިގެން އެ ތަކެތި ހޯދުމަށް އިޢުލާންކޮށް، އަދި އިޢުލާނާ ގުޅިގެން ހުށަހަޅާފައިވާ ބިޑްތަކަށް ޕޮއިންޓް ދިނުމުގައި ކޮލިޓީގެ ބަޔަށް ޕޮއިންޓް ދިނުމުގައި އަމިއްލަ ކުންފުންޏަކުން ހުށަހަޅާފައިވާ ލިޔުންތަކަށް ޕޮއިންޓް ދީފައިނުވާތީ އާއި ތަޖުރިބާގެ ބަޔަށް ޕޮއިންޓް ދިނުމުގައި ޤާބިލްކަމަށް ޕޮއިންޓް ދީފައިވާގޮތް އެނގެންނެތަތީ އާއި ބިޑްގައި ކުންފުނިންތަކުން ބަޔާންކޮށްފައިވާ ކަންތައްތަކަށް ލިޔުންތައް ހުށަހަޅާފައިވޭތޯ ނުބަލައި ޕޮއިންޓް ދީފައިވާތީ އެކަމުގެ ސަބަބުން އެންމެ މަތިން ޕޮއިންޓް ލިބޭ ފަރާތަށް ބަދަލު އައުމުގެ ފުރުޞަތު އޮތްކަމަށް ބެލެވޭތީ މިކަމަށް ކޮށްފައިވާ އިޢުލާން ބާޠިލް ކުރުމަށްފަހު ދައުލަތުގެ މާލިއްޔަތުގެ ގަވާއިދާ އެއްގޮތަށް އަލުން އިޢުލާން ކޮށްގެން ކުރިޔަށް ގެންދިއުމަށް އެޔުނިވަރސިޓީއަށް 29 ޖަނަވަރީ 2019ގައި މިކޮމިޝަނުން ވަނީ އަންގާފައެވެ.


ފަޚްރުވެރި މަގޭ ރާއްޖެ! | Sandhaanu\nސަރުކާރަށް ފާޑުކިއުން ނުވަތަ ވެރިންނަށް ފާޑުކިއުން މިއީ އަޅުގަނޑުމެންގެ ތެރޭގައި ވަރަށް ޢާންމުކޮށް ބުނެއުޅޭ ބަސްކޮޅެކެވެ. އެހެންކަމުން މިކަމާދޭތެރޭ ވިސްނާލާއިރު މި ފާޑުކިއުން ޙަގީގަތުގައި އަމާޒު މިވަނީ ޖުމުލަކޮށް ހަމަ ދިވެހި ރައްޔިތުންނަށެވެ. އެހެންކަމުން އެހެންގޮތަކަށް މި ޝުޢޫރު ފާޅުކުރަން އެބަޖެހެއެވެ. އޭރުންވެސް ޝުޢޫރު ރައްދުވާފަރާތް ބަދަލެއް ނުވެއެވެ. މިހާރު ވާގޮތަކީ ޙަގީގަތުގައި ފާޑުކިއުން ނުވަތަ ފާޅުކުރެވޭ ޝުޢޫރު ރައްދުކުރެވެނީ އަމާޒުކުރެވޭ ކަމަށް ހީކުރާ ފަރާތަކަށް ނޫނެވެ. ސަބަބަކީ ގާނޫނީ ހަމަތަކުން ބަލާއިރު ސަރުކާރަކީވެސް އަދި ވެރިންނަކީ ވެސް ހުރިހާ ދިވެެހިންނެވެ. އެއްވެސް މީހެއްގެ ޙިއްސާ ވަކި ބޮޑެއްނޫނެވެ. އަދި ޙިއްސާ ބޮޑެއްވެސް ނުވާނެއެވެ. އެހެންކަމުން މިބަސްކޮޅު ” ސަރުކާރު ނުވަތަ ވެރިކަން ހިންގަން ހަވާލު ކުރެވޭ ޚާދިމުން ” މި ގޮތަށް ބަދަލުކޮށްފާ ލިޔަމުންގެންދާނަމެވެ.\nސަރުކާރެއް އުފައްދައި މި ދައުލަތް ހިންގަން ބަޔަކާ ހަވާލު ކުރަނީ ރައްޔިިތުންނަށް ކަންތައްތަކެއް ކޮށްދިނުމާއި ކަންތައްތައް ކުރަންވީގޮތާއި ރައްޔިތުންގެ މެދުގައި މުޢާމަލާތުކުރުންތައް ގެންގުޅެން ޖެހޭ އުސޫލުތަކެއް ކަނޑައަޅައި އެކަންތައް އެމަގުން ހިންގުމަށާއި ހިނގާކަން ކަވަރުކުރުމަށެވެ. އެ ދައުލަތް ހިންގުމަށް ޙަވާލު ކޮށްފާތިބި ޚާދިމުން އެކަންތައް އެމަގުން ނުކުރާނަމަ އެހެންބަޔަކާ ޙަވާލު ކުރުމަކީ ރައްޔިތުންގެ ޒިންމާއެެވެ. އެކަންކުރާނީ މަގުމައްޗަށް ނިކުމެ ހަޅޭއްލަވައި ބޮޑު ހުޅުޖަހައިގެނެއް ނޫނެވެ. ތަޙުޒީބުގޮތަކަށްް އެކަންކުރެވޭނެ މަގުތައް އޮންނަން ޖެހޭނީ ރޭވި ހަމަޖެހިފައެވެ. އެކަން އެގޮތަށް ރާވައި ހަމަޖައްސަންޖެހޭނީވެސް ހަމަ ރައްޔިތުންނެވެ.\nމިހާރުގެ ދުސްތޫރު ހަމަޖެހިފައިއޮންނަ ގޮތުން އެއީ ރައްޔިތުންގެ މަޖިލީހުގެ ބޮލުގައި ރައްޔިތުން އަޅުވާފައިއޮތް ވަރަށް ބޮޑު ގައުމީ އަދި ދީނީ މަސްއޫލިއްޔަތެކެވެ. އެކަމަކު އެބޭފުޅުންގެ (އެ ޚާދިމުންގެ) މަސްއޫލިއްޔަތު އަދާކުރައްވަނީ ރައްޔިތުންގެ ޙައްގުތައް ރައްކާތެރިކޮށް ބެލެހެއްޓުމަށޭ ބުނަން އުދަނގުލެވެ. ހަމަ އެކަނި މިހާރަކު ނޫނެވެ. ހައްތާވެސް ފެނިފައިވަނީ ރައްޔިތުންގެ ޙައްގުތަކަށް ރައްކާތެރިވުމަށްވުރެން ބޮޑަށް ވެރިކަން ހިންގަން ހަވާލުކޮށްފައި ތިބި ޚާދިމުންނަށް އެމީހުނަށް ކަންތައްތައް ފަސޭހަވާނެގޮތްތައް ނުވަތަ ހިތްއެދޭގޮތަށް ރާވައި ހަމަޖައްސަން މަސައްކަތްކުރާތަނެވެ. ނަމަވެސް ބުނަމުންގެންދާނީ އެގޮތަށް ކަންތައްކުރަނީ ރައްޔިތުންނަށް (ގައުމުގެ ވެރިނަށް) ޚިދުމަތްކުރުމުގެ ބޭނުމުގައި ކަމަށެވެ.\nދައުލަތް ހިންގުމަށް އުފެއްދޭ ސަރުކާރެއް އުފައްދަންވާނީ އެބައެއްގެ ފުދުންތެރިކަން ހުރި މިންވްރެއްވެސް ބަލާ އެނގި ތިބެއެވެ. އެމެރިކާގައި ނުވަތަ މިވެނި ތަނެއްގައި ވެރިކަންކުރަނީ އެހެންނޭ މިހެންނޭ ކިޔާފާ އެގޮތަށް ދިވެހިރާއްޖޭގައިވެސް ވެރިކަންކުރެވޭނެކަމަށް ދެކެ އުންމީދު ކުރުމަކީ އަވާމެންދުރަށް މުޑިނެގުން ކަހަަލަކަމެކެވެ. މިތެދު ޙަގީގަތް މިވަނީ ފެނިފައެވެ. މިއީ އިތުރަށް ކިޔާދޭންޖެހޭނެ ވާހައެއްނޫނެވެ.\nއެހެންވީއިރު، ރައްޔިތުންގެ ދިރިއުޅުމަށް ބޭނުންވާ ކަންތައްތައް ރަނގަޅުކޮށްދޭށޭ ބުނެ އަަހަރެެމެންގެ ދަރިންނާއި ކާފަދަރިންނާއި ހަމަޔަށް ދާއިރުވެސް ނުދެއްކޭނެވަރުގެ ބޮޑެތި ދަރަނިތައް ނަގައިގެން މިކުރަނީ މިކުރަނީއޭ ކިޔައިގެން ކުރާކަންތައް ނޭންގޭކަމަށް ހަދާލައިގެން މިތިބެނީ ފަހެ އަލުން ބޮޑުތަކުރުފާނު ވަޑައިގަންނަވާނެ ކަމުގެ އިންތިޒާރުގައި ހެއްޔެވެ ؟ ނޫނީ ރައްޔިތުންގެ ތެރޭން އަމިއްލަ އަންބޮޑި ބޮޑުކުރެވޭނެ ގޮތަކަށް ބަލަބަލާތިބި ހާހެއްހާ މީހުން މިއީ ހާދަވާ ރަނގަޅުގޮތެކޭ ކިޔާފާ އަޑު އަރުވާލީމާ އެއްވެސް ވިސްނުމެއް ފިކުރެއް ނެތި އަތްޖަހަން ފަށަންވީހެއްޔެވެ. އެއްގަބީލާއެއް ވެރިކަންކުރަންހަވާލުވެ ޚަޒާނާގައި ހުރި އެއްޗަކަށް ބޭނުންގޮތެއް ހަދާފައި އަނެއް ގަބީލާއާއި ވެރިކަންކުރަން ޙަވާލު ކުރީމާ ގުދޯގުދޯ ގޮވަމުން ކުރީގެމީހާއަށް ޖަލުން ގަނޑުވަރެއް ބިނާކޮށްދިނީމާ ރައްޔިތުންގެ ޙައްގުތަކަށް ރައްކާތެރިވެވުނީ ހެއްޔެވެ؟ މިހަޑި މުޑުދާރު އާދަކާދަ ބަދަލުކުރަން ޖެހެއެވެ.\nދިވެހިރާއްޖެއަކީ ތަޢުލީމު ލިބިފައިތިބި ބޭފުޅުން ނިސްބަތުން ގިނަ ގައުމެކެވެ. ވާނުވާ ނޭންގުން ނުވަތަ އެބޭފުޅުންގެ ވާޖިބަކީ ކޮބައިކަން ބުނެދޭން ޖެހޭވަރަށްވުރެ އެބޭފުޅުންގެ ޢިލްމާއި ގާބިލުކަން މާބޮޑުކަމަށް ކޮންމެ ރައްޔިތަކުވެސް ގަބޫލުކުރާނެއެވެ. އެހެންވީއިރު އެފަދަ ބޭފުޅުން އުފުއްލަވަން ޖެހިވަޑައިގަންނަވާ ޒިންމާ އެނޫން ރައްޔިތުންނަށްވުރެން މާ ބޮޑުވާނެއެވެ. އެނގުމާއި ނޭންގުމުގެ ތަފާތަކީ އެއީ އެވެ. ސިޔާސީ ޕާރޓީ ހަދައިގެން ސިޔާސީވިސްނުން ވިއްކުމަކީ ދިވެހިންނަށް އޮތް ޙައްލެއްނޫނެވެ. ސިޔާސީ ޕާރޓީތަކަކީ ދިވެހިރާއްޖޭގެ އިގްތިސާދަށް އޮތް މުސީބާތެކޭ މިހާރު ބުނެވިދާނެއެވެ. ސިޔާސީ މަގާމުތަކުގެ އަދަދު ކޮންޓުރޯލެއް ނެތި ދިވެހިރާއްޖޭގެ އާބާދީއާއި ނުބައްދަލު ވަރަކަށް މައްޗަށް އަރައިގެންގޮސް ދަވްލަތަށްލިބޭ އާމްދަނީގެ ބޮޑު ޙިއްސާއެއް ދައުލަތް ހިންގުމަށް ރައްޔަތުން ޙަވާލުކުރި ޚާދިމުންނާއި އެބައިމީހުންގެ ގާތް މިތުރުންނާއި ސަޕޯޓަރުންނަށް ބަހައި ހޭދަކުރާކަމީ އިންތިހާއަށް ރައްޔަތުން ކަންބޮޑުވާންޖެހޭ ކަމެކެވެ. އެހެނީ އެ ޚާދިމުން އިލެކްޝަންގެ ކެމްޕެއިންތަކުގައި ބުނާހެން އަސްލު ވެރިންނަކީ ރައްޔަތުންނެވެ. އެމީހުންނަކީ ފަސް އަހަރަށް ދައުލަތް ހިންގަދޭން ރައްޔަތުންގެ ފައިސާއިން އެކަމަށް ޚަރަދުވާނޭ ބަޖެޓެއް ކަނޑައަޅާ އިސްކުރެވުނެ ޚާދިތަކެކެވެ. އެކަމާއި ޙަވާލުވަނީވެސް މާތްﷲ ގަންދީ ހުވާކޮށްގެންކަން ހަދާން ކުރަންޖެހޭނެއެވެ.\nޢާންމު ވިސްނުމަކުން ވިސްނާއިރު ހުރިހާ ރައްޔިތުން ބޭނުންވާގޮތަށް ބައެއް ކަންތައްތައް ނުކުރެވިދާނެއެވެ. އެހެނަސް ރައްޔިތުންނަށް ދައުލަތް ހިންގަދޭން (ވެރިކަންކޮށްދިނުމަށާއި) އެކަމުގައިބައިވެރިވުމަށް ކުރާ ހުވާގައި އެއްވެސް ރައްޔިތަކު އިސްތިސްނާކުރުން ހުއްދައެއް ނުކުރެއެވެ. ރައީސުލް ޖުމްހޫރިއްޔާ ކަމުގައިވިޔަސް، މަޖިލީހުގެ މެމްބަރަކަށްވިޔަސް އަދި ފަނޑިޔާރަކަށް ވިޔަސް މިކަންއޮތީ މިގޮތަށެވެ.\nމަގޭ ޕާރޓީ ނުވަތަ މަގޭ ދާއިރާ ޚިޔާރުކުރުކޮށް އެހެން ރައްޔިތުންގެ ޙައްގުތަކުން މަހުރޫމްކުރުކަކަށް ޖާގަ ލިބިއެއް ނުދެއެވެ. ކަންމިހެން އޮތްނަމަވެސް މިޒަމާނުގެ ޑިމޮކްރެސީ އަކީ މިއީ އޭ ގިނަބަޔަކު ބޭނުންވަނީ މިގޮތޭ ބުނެ އުޒުުރު ދައްކައި ރިޝްވަތާއި މަކަރާ ޙީލަތް ބޭނުންކޮށް އަދި ނުވިތާކަށް ބޭރުގެ ބޮޑެތި ނުފޫޒުތަށްވެސް ބައިވެރިކުރުވައިގެން މިއޮތީ ބޮޑު ޙީލަތްތެރި ކަންތައްތަކެއްގެ ތެރެއިން ޢާންމުކުރުވާފައެވެ. އެހެންކަމުން އެ ވިސްނުމުގައި މި މިހާރު ޙާލަތަށް ރިޢާޔަތްކޮށް ދިވެހިރާއްޖޭ ބައެއް ކަންތަކާމެދު ބަލާލަމާހިނގާށެވެ. މި ސުވާލުތައް ކޮންމެ ދިވެހިރައްޔިތަކަށް އަމާޒުކުަރަން ބޭނުމެވެ.\nހ. ދިވެހިންގެ ތެރޭގައި އެއްވެސް ސިޔާސީ ޕާރޓީއެއްގައި ބައިވެރި ނުވާމީހުންނާއި ބައިވެރިވާންނޭދޭ މީހުންގެ އަދަދު މާގިނައެވެ. އެހެންވީއިރު ސިޔާސީ ޕާރޓީތައް ހަދައިގެން ހިންގަން ރައްޔިތުންގެ ބައިތުލްމާލުން ދައުލަތް ހިންގުމަށް ރައްޔަތުން އިސްކުރި ޚާދިމުންތަކަށް ބޭނުންގޮތަކަށް ބޭނުންވަރަކަށް ބަޖެޓްހަދައި ޚަރަދު ކުރުން ގާނޫނެއް ހަދައިގެންވިޔަސް ހުއްދަކުރެވުނީ ކޮން އުސޫލެއް ހެއްޔެވެ؟ އަޅެ ހެޔޮވާނެހެއްޔެވެ؟\nށ. ރައްޔިތުންގެ މަޖިލީހަކީ ގާނޫނުތައް ހެދުމުގެ ޒިންމާ ޙަވާލުކޮށްފައިވާ މުއައްސަސާ އަކަށްވެފައި އެތަނުގެ މެމްބަރުންނާއި އެމީހުންގެ އަނބިދަިރިންނަށް އެހެން ދިވެހިރައްޔިތުންނަށް ނުލިބޭ އެތައްއެތައް ޢިނާޔަތްތަކަކާއި އިމްތިޔާޒުތަކެއް ލިބިލިބި ހުންނަގޮތަށް އަމިއްލައަށް ގާނޫނު ހެދުމަކީވެސް އެބުނާ ގިނަބަޔަކު އެއްބަސްވާ ގޮތް ހެއްޔެވެ؟ އަޅެ ހެޔޮވާނެހެއްޔެވެ؟\nނ. ދިވެހިންނަކީ އަންޒަމާނުންސުރެ އެމީހުން ދިރިއުޅުމަށްޓަކައި ބޭނުންވާ ބޯހިޔާވަހިކަމަށް އެރަށްރަށުން އެއްވެސް އަގަކާނުލައި ހިލޭ ބިންލިބެމުން އައި ބައެއްކަން ތާރީޚު ހެކިދެއެވެ. ނަމަވެސް މިއަދު އެކިޔާ ޑިމޮކްރެސީގެ ފާލުގެތެރޭން މިއޮތީ އެ ބިންކޮޅުވެސް ވިޔަފާރިއުސޫލުން ގަންނަން ޖެހިފައެވެ. ވަކިބަޔަކު ބޭނުންވާވަރަށް ބިންލިބި އެބިންތައް ވިއްކައިގެންނާއި އެހެނިހެން ގޮތްގޮތުން މުއްސަނދި ވުމަށްފަހު މިއަދު އެއުސޫލު ބަދަލުކުރުމަކީ ދިވެހިރައްޔިތުންގެ ހަމަހަމަ ކަމާއި ރައްކާތެރިކަން ކަށަވަރުކުރަން އެޅުއްވި މުހިންމު ފިޔަވަޅެއްބާވައެވެ؟ އެޅެ މިގޮތް ހެޔޮވާނެހެއްޔެވެ؟\nވަކި ރަށަކުން ވަކި ވަރެއްގެ ބިމެއް ގަންނަން ބޭނުންވާމީހާއަށް އެ ފުރުސަތުވެސް ހުޅުވާފާއޮތުމަކީ މައްސަލައެއް ނޫނެވެ.\nރ. މާލޭ ސަރަޙައްދަކީ ގްރޭޓަރ މާލޭ ސަރަޙައްދަކަށް ހަދައި ރާއްޖޭގެ ހުރިހާރައްޔިތުން އެތަނަށްގެނެސް ކުލީ ތަންތަނުގައި ނުވަތަ އަގު އަދާކުރެވޭނެ ގޮތެއް ނެތްއިރުވެސް ފްލެޓްގަނޑެއްގައި ދިރިއުޅެން ޖެހިފައިވާއިރު ގައުމަށްލިބޭ އާމްދަނީއާއި ދަރަންޏަށް ރައްޔަތުން (ގައުމުގެ ވެރިން) ރަހުނުކޮށްފާ ދައުލަތް ހިންގުމާއި ރައްޔަތުން ޙަވާލުކޮށްފައިވާ ޚާދިމުންތައް (ސަރުކާރު) ނަގާހާ ފައިސާއިން މާލެ ސަރަހައްދު ނޫން އެހެން އަތޮޅުތައް ތަރައްގީކޮށް ރައްޔިތުންނަށް ހަމަޖެހިލައިގެން ދިރިއުޅެވޭނެގޮތެއް ހަދައިފިނަމަ އަތްނުފޯރާ ހިސާބަށް އެ ރައްޔިތުން ހިނގައިދާނެކަމަށް އެބައިމީހުން ޖެހިލުންވަނީހެއްޔެވެ؟ އަޅެ މިގޮތް ހެޔޮވާނެހެއްޔެވެ؟\nބ. މާލޭރައްޔަތުންނަށް ގޯތީގެ ދަތިކަން ފިލުވައިދެވޭނެކަމަށް ބަލައި ދައުލަތުން ޚަރަދުކޮށް ހިތްކި ހުޅުމާލެ ދައުލަތް ހިންގުމަށް ރައްޔަތުން ޙަވާލުކުރާ ސަރުކާރަކުން ކުންފުންޗެއް އުފަށްދައި (އެޗް.ޑީ.ސީ) ރައްޔަތުންގެ އެފަދަ ބިންމެއް އަގުކުރުމެއްނެތި ނެގުން ހަމަބުއްދީގެ އަހުލުވެރީންނަށް ހަމަ އޯކޭ ވާނެތޯއެވެ. އަދި ނުވިތާކަށް އަލުން ދެން ބާރުލިބުމުން އެ ގުރޭޓަރ މާލޭއޭރިއާ ހަމަ އަގުކުރުމެއްނެތި އެޗް.ޑީ.ސީ އަށް މިލްކުކުރެވިދާނެތޯއެވެ؟ އަޅެ މިގޮތްވެސް ހެޔޮވާނެހެއްޔެވެ.\nތިލަފުށި ހިއްކާފައިވާނީ މާލޭގެ ކުނިއަޅައިގެން ޢުމަރު ޒާހިރު ކިޔުއްވާ ބޭފުޅަކާއި 10 ވަރަކަށް މުއައްޒިފުންލައިގެން ރައްޔަތުންގެ ޚަޒާނާއި ކުރިޚަރަދެއް ކޮށެގެންކަން ނޭގެ ޚާދިމުންތަކެއް މިހާރު ތިބެވެސްދާނެއެވެ. ތިލަފުށި ހިއްކާފައި މާލޭ ރައްޔަތުންނަށް ގޯތިދޭން ވަޢުދުތަކެއްވެ މަޝްރޫޢުތަކެއް ހިންގިފާވަނީ ރައްޔަތުންގެ ޚަޒާނާއިންނެވެ. މާލޭގެ ގުރޭޓަރ މާލޭއޭރިިއާ އަށްވެސް ޚަރަދުކުރީ ސީދާ ރައްޔަތުންގެ ޚަޒާނާއިންނެވެ. ވީއިރު މިފަދަގޮތަކަށް މިބިންތައް ހައުސިން ޑިވެލޮޕްމަންޓް ކޯޕަރޭޝަން (އެޗް.ޑީ.ސީ)ގެ ދަށަށް އަގުކުރުމެއްނެތި ނަގައި މިލްކުކުރެވިދާނެތޯއެވެ. އަޅެ މިގޮތްވެސް ހަމަ ހެޔޮވާނެހެއްޔެވެ؟\nމިއީ ހަމައެކަނި ކުރަންހުރި ސުވާލުތަކުގެތެެއިން ކުޑަމިންވަރެކެވެ. ބޭނުންވާ ޖަވާބުލިބޭނީ ހުރިހާރައްޔިތުން އެއްއަޑަކުން މިސުވާލުތައް ކުރީމައެވެ. އާއެކެވެ ޚިޔާލަކީ ތަފާތު އެއްޗެކެވެ. ނަމަވެސް އިވުމާއި ފެނުމާއި ފަހުމްވުން ކޮންމެ އިންސާނަކަށް ލިބިފައިވެއެވެ.\nމަންމަނު ފެބްރުއަރީ 7, 2021 At 8:03 އމ\nލިއުއްވި ބޭފުޅަކަށް މަގޭ ސަލާން. ދިވެހިރައްޔިތުންނަށް މިލިއުމުގައި ބުނެފައިވާ ސުވާލުތައް ކުރުމުގެ ފުރުސަތު ކޮންމެ ފަސްއަހަރަކުން އެއްފަހަރު ލިބެމުންދެއެވެ. މަޖިލީސްގެ އިންތިޚާބުގެ ތެރޭންނެވެ. މަޖިލީހަށް ވެއްދުމާއި ނެރުމުގެ ބާރު ރައްޔިތުންއަތަށް ލިބޭނެ ގާނޫނެއް ވުޖޫދު ނުކުރެވި އެއްވެސް ކަމެއް ރައްޔިތުން ބޭނުންވާގޮތަކަށް ނުދާނެއެވެ. މިހާރު މިއޮންނަނީ ހަމައެކަނި ވެއްދުމުގެ ބާރެވެ. ނެރުމުގެ ބާރު މި އޮންނަނީ ވަންމީހާގެ އަތުގައެވެ. ދެން ކަންތައް ރަނގަޅުކުރެވޭނެ ގޮތެއް އަޅެ ބުނެބަލާށެވެ. މިސުވާލުގެ ޖަވާބުވެސް އޮތީ ރައްޔިތުންގެ އަތުގައެވެ.\nްޝުއެއިބު ޢަލީ ފެބްރުއަރީ 7, 2021 At 2:01 ޕމ\nހުޅުމާލޭ ހިއްކިބިމުން މާލޭ ރައްޔިތުންނަށް ގޯތި ނުދޭން ނިންމަ ކުރީގެ ރައީސް މުޙައްމަދު ނަޝީދު އަދި އެމްޑީޕީގެ ޕްލޭނިން މިނިސްޓަރު އަސްލަމް އޭރު އޮރު ހުޅުމާލޭ ޑިވެލޮޕްމަންޓް ޔުނިޓު، ހުޅުމާލޭ ޑިވެލޮޕްމަންޓް ކޯޕޮރޭޝަނަށް ބަދަލުކޮށް އެތަނަށް އެސަރަޙައްދު އެއްކޮށް ރިއަލް ސްޓޭޓް ވިޔާފާރިއަށް ދިނީއެވެ. އެކަން ކުރަން ދިން ސިޓީގެ ނަމްބަރަކީ 2009/478 އެވެ. މީދޮގޮއްތޯ ބައްލަވާށެވެ. މިހާރުދެން މުޅި ގްރޭޓަރ މާލޭ އޭރިއާވެސް އެމީހުން އެ މިލްކޮށްލީއެވެ.\nވަޖީހު ފެބްރުއަރީ 7, 2021 At 2:05 ޕމ\nވަރަށް ފުރިހަމަ ބެސްޓް އާރޓިކަލްއެއް ތެދު މަޢުލޫމާތާއިއެކު، ފެކްޓްސް މުޅިންހެން. ބަރާބަރު. އަހަރަމެންގެ ވިސްނުން ޙަގީގަތުގެ މައްޗަށް ބަދަލުވާންޖެހެއެވެ.\nމާހިދު ފެބްރުއަރީ 7, 2021 At 2:07 ޕމ\nވެނުމަސް ވެނަށް ކާންދިނުން. އެއީވެސް ބުއްދިވެރިން ގެންގުޅޭ މަކަރުވެރި އުސޫލެކެވެ. ދުނިޔެ ކާނީ މަކަރާ ޖަހައިގެނެވެ. ބަޓަރާއި ޖޭމު ޖަހައިގެން ކާނީ ޕާންފޮށްޗެކެވެ.\nމުޙައްމަދު ޒާހިރު ފެބްރުއަރީ 7, 2021 At 2:17 ޕމ\nލިޔުން ބަރާބަރު އެހެނަސް ޒިންމާބޮޑީ ރައްޔިތުންގެއެވެ. އެހެނީ އެއް ގަބީލާއިން އަނެއް ގަބީލާދެކެ ރުޅިއަރުވައި ޚަސަދަވެރިކަމުގައި އެނެކާދެކެ އަންނަ ރުޅިން ދެކޮޅަށް ވޯޓު ދެނީއެވެ. އިޝިޢު ބޭސް ކޮށް ވިސްނައެއް ނުލައެވެ. ކަރުން ނާރުނަގައިފަ ލީޑަރު ދޮގުހެދުމުން މަށަށް ވަރަށް މަޖާވެއެވެ. އެމަޖަލުގައި ވޯޓް ލަނީ އެވެ. ނުވަތަ ވޯޓު ވިއްކާލަނީއެވެ. ދެން ތިބީ ތިބުނާ އެއްވެސް ޕާޓީއަކަށް ބަރޯސާވާން ބޭނުން ނޫން މީހުނެވެ. އެމީހުން އެއްކަލަ ތިބުނާ ބޮޑު ދެގަބީލާގެ ވެރިންގެ ދޮގުބަސްތަކަށް ފޫހިވެ އަޅާލާކަށް ބޭނުމެއް ނުވެއެވެ. ދެން ބޮޑުވަރިހަމައިގައި ތިބެނީއެވެ. އހެނަސް އެބޮޑުވަރިހަމަ ނޫންކަން އެނގެނީ ޓެސްތައްބޮޑުވެ، ކަރަންޓުބޮޑުވެ ވަޒީފާ ގެއްލި އުޅުނުގެ ގެއިންވެސް ބޭރުވާން ޖެހޭ ހިސާބުންނެވެ. ދެން ކުރެވޭނެކަމެއްނެތެވެ. ސަލާމްޖެހުމުންވެސް ލިބެނީ މިހާރު 100 ރުފިޔާއޯލައެވެ. ދެން ގުޅެނީ މަޖިލިސް ގަނޑުކޮށް ދިން ގަބީލާގެ ވެރިންނާއެވެ. އަދި މެމްބަރުންނާއެވެ. އެ ތިބުނި ޚާދިމުން ތިބޭ ވެރިންނަ ވަރަށް ވެފައެވެ ވަރަށް ބިޒީއެވެ. ފޯނުން ނުގުޅެޔޯލައެވެ. މެސެޖެއްފޮނުވިޔަސް ޖަވާބެއް ނުދެޔޯލައެވެ. ދެން މި ބޮޑުވަރިހަމަ ގުރޫޕަށް ބޮޑުވަރިހަމައެއް ނުވިއެވެ. ވީއިރު ހަމަތެދެކެވެ. ރައްޔިތުން ވިސްނާ ފިކުރުކޮށް އެމީހުންނަށް މަކަރާއި ޙީލަތް ހަދަން އެމީހުން ހޮވައިފަތިބި ޚާދިމުތަކަށް އިތުރު ޗަރުކޭސް ކުޅުނަ ނުދޭން ނިންމަންވީއެވެ. އެނޫނި މި ޗަރުކޭސް އަށް ބަދަލެއް ނާންނާނެއެވެ.\nމޫސާ މުހައްމަދު ފެބްރުއަރީ 7, 2021 At 2:20 ޕމ\nބަރާބަރު ވާހަކަ. ދެން ބަލަމާ ހިނގާށެވެ. އެޕްރީލްގައި އޮންނާނޭ އެކިޔާ ކައުންސިލް އިލެކްޝަންގައިވެސް ރައްޔަތުން ތަފާތުގޮތަކަށް ވިސްނެކަމަށް. މަށަށް ބުނެވޭނީ ހަމަ ވޯޓް ވިއްކާލާފަ ފަހުން ޝަކުވާ ބޮޑި ބަންނަން ތިބޭނީހެނެވެ. ދިވެހިން ދިވެހިންގެ ގޮތުގައި އަބަދަށް؟؟؟\nއައްޑޫ އަޙުމަދު ފެބްރުއަރީ 7, 2021 At 2:23 ޕމ\nބޯދިގަކާއި ކާއްޓޭއަކާއި އެފެންވަރުގެ ވަކަރުގޭ ކުދިންނަށް ގުރޫ ބުނެގެން ވޯޓް ދީފަ ނުވަތަ ވޯޓު ވިއްކާފަ ދެން ކޮން ރޮއުމެއްތޯއޭ ރޯންވީ. ދެން މާލެވެސް ތިބުނާ އެޗް.ޑީ.ސީ ގެ ދަށަށް ވައްދާލާފަ ސިޓީކައުން ސިލް އުވާލާށެވެ. އޭރުން އެމްޑީޕީ ގެ އެޖެންޑާ19 ފުރިހަމަވީއެވެ. ދިވެހިންނަނީ މިހާރު ރޭރުތަކަކަށް ވެއްޖެކަހަލައެވެ. ސޮރީ..\nތޯރިގު ފެބްރުއަރީ 8, 2021 At 12:36 ޕމ\nދެން އެޖެންޑާ19 ދެކެ ފޫހިވެގެން ރީދޫ ހުން އައިސްގެން އުޅޭކުދިން އެކިޔާ ވަގު ޢަބުދުލްރަޙީމުގެ ގުރޫޕަށް ވޯޓް ދޭންވީއެވެ. މިގަބީލާތަކަކުން ސަލާމަތްވެވިގެން ނޫނީ ހަމަޖެހުމެއް ނެތެވެ. އެކަން ނިމޭނީވެސް ކިހިހެއްތޯއެވެ؟ ރަން 30 އަހަރުގެ ލަވަވެސް އެވެނީ އަޑުހަރުކޮށް ރީންދޫ ހުމުގެ ކުދިން އެ ހަރުގޭގައި ޖަހައި އެކުދިން އޭރު ގޮވި ގޮޅާބޯ ޗާޖުކޮށްދީފައެވެ. އެވަރެއްނެތޯލައެވެ. ނަމަވެސް މިހާރު އެކިޔާނީ އެއީ7ފެބްރުއަރީ ބާޣީ ލީޑަރޯލައެވެ. ނިމުމެއް ނެތެއްނޫންތޯއެވެ. އަޑުގަމީހާ ރުށްގިނަވާނެއޭ ބުނެ އުޅެތެވެ. ވަނީވެސް އެހެންކަން ފެންނަމުން ދޭމެއެވެ.


Pretty Little Liars ge thari Lucy Hale Loabeege gothun gulhigen ulhenee 51 aharuge Skeet aa - AO News\nޕްރިޓީ ލިޓްލް ލަޔާރސްގެ ތަރި ލޫސީހޭލް ލޯބީގެގޮތުން ގުޅިގެން އުޅެނީ 51އަހަރުގެ ސްކީޓްއާ\nދިވެހިންގެ މެދުގައިވެސް ވަރަށް މަގްބޫލްވެގެން ދިޔަ ޓީވީ ސީރީޒް “ޕްރިޓީ ލިޓްލް ލަޔާރސް”ގެ ތަރި ލޫސީހޭލް31 ލޯބީގެ ގޮތުން ގުޅިގެން އުޅެނީ އުމުރުން 51 އަހަރުގެ ފިލްމީތަރި ސްކީޓް އުރިޗް(ބްރިޔަން ރޭ ޓްރައުޓް) އާކަމަށް އޭނާ ބުނެފިއެވެ.\nސްކީޓް އާއި ލޫސީގެ އުމުރުގައި 20 އަހަރުގެ ތަފާތެއް ހުއްޓަސް މި ދެތަރިން އެކުގައި އުޅެނީ ވަރަށް ލޯބިންކަމަށް މީޑިއާ ރިޕޯރޓްތައް ބުނެއެވެ. މި ދެތަރިން އެކުގައި ވަރަށްގިނަ ތަންތަނަށް ދާމަންޒަރު ޕަޕަރާޒީންގެ ކެމެރާތަކަށްވެސް ވަނީ އަރާފައެވެ. ލޫސީއާއި ސްކީޓް ލޯބީގެ ގޮތން ގުޅިގެން އުޅޭތާ މަސްތަކެއްވެއްޖެއެވެ.\nސްކީޓްއާއި ލޫސީ އެންމެ ފުރަތަމަ ދިމާވެފައިވަނީ އެމެރިކަން ޓީން ޑްރާމާ ރިވާޑޭލްގެ ޝޫޓިންގ ތެރެއިން 2019 ވަނަ އަހަރުއެވެ.\nސްކީޓްވަނީ މީގެ ކުރިން 2ކައިވެންޏެއްކޮށްފައެވެ. އޭގެތެރެއިން ފުރަތަމަ ކައިވެންޏަށް އޭނައަށް 2ކުދިންލިބިފައި ވެއެވެ. ލޫސީހޭލް ވެސްވަނީ މީގެ ކުރިން ކޮލްޓަން، ޑޭވިޑް ހެންރީ އަދި ރަޔަން ރޮޓްމެން ފަދަ ތަރިންނާއެކު ލޯބީގެ ގޮތުން ގުޅިގެން އުޅެފައެވެ.\nސްކީޓް ދެން އެންމެ އަވަހަށް ފެނިގެންދާނީ ޑައިރެކްޓަރ މިގެލް ގެ “ބައޯސް” އިންނެވެ. މި އެމެރިކަން ސައިންސް ފިކްޝަން ޑްރާމާ ދައްކަންފަށާނީ މިއަހަރު އޯގަސްޓްމަހު 13 ވަނަދުވަހު އެވެ.\nލޫސީހޭލްޕްރިޓީ ލިޓްލް ލަޔާރސް


Special Olympics Ge 100 Meter Dhuvumun Rajjeyge Sifuna Ran Medal Hoadhaifi - Vaguthu\nސެޕްޝަލް އޮލިމްޕިކްސްގެ 100 މީޓަރު ދުވުމުން ރާއްޖޭގެ ސިފުނާ ރަން މެޑަލް ހޯދައިފި\nޑުބާއީގައި ކުރިއަށްދާ ސްޕެޝަލް އޮލިމްޕިކްސް ވޯލްޑް ގޭމްސްގެ ވުމަންސް 100 މީޓަރު ދުވުމުން ރާއްޖޭގެ ސިފުނާ އިބްރާހީމް ރަން މެޑަލް ހޯދައިފިއެވެ.\nސިފްނާ ރަން މެޑަލް ހޯދީ 100 މީޓަރު ދުވުމުގެ ފައިނަލްގެ ހަވަނަ ހީޓްގައި ވާދަކޮށް، 18.01 ސިކުންތުން ރޭސް ނިންމައިގެންނެވެ. އުމުރުން 33 އަހަރު ސިފުނާ އެ އިވެންޓުން ރަން މެޑަލް ހޯދި އިރު، އިވެންޓްގެ ފަސްވަނައަށް ދިޔައީ ރާއްޖޭގެ މަރިޔަމް ނޫރާ ރަޝާދެވެ. އިވެންޓްގެ ރިހި މެޑަލް އިކުއެޓޯރިއަލް ގިނިއާގެ މާރިޔާ މަގްޑަލީނާއަށް ލިބުނު ލޯ މެޑަލް ހޯދީ ބުރުންޑީގެ ނިޝީމަގިޒްވީއެވެ.\nޑުބާއީގައި ކުރިއަށްދާ ސްޕެޝަލް އޮލިމްޕިކްސް ވޯލްޑް ގޭމްސްގެ 200 މީޓަރު ދުވުމުން، ވަސްމީ ވަހީދު ވަނީ އިއްޔެ ރާއްޖެއަށް ރިހި މެޑަލް ހޯދައިދީއެވެ.\nމިއީ ސްޕެޝަލް އޮލިމްޕިކްސް ވޯލްޑް ގޭމްސްގައި ރާއްޖެއިން ބައިވެރިވާ ދެވަނަ ފަހަރެވެ. ދުނިޔޭގެ 190 އަށްވުރެ ގިނަ ގައުމު ވާދަކުރާ މި ގޭމްސްގައި މިއަހަރު ދުނިޔޭގެ އެކި ކަންކޮޅުތަކުން 7،500 އަށްވުރެ ގިނަ އެތުލީޓުން ބައިވެރިވެއެވެ. މިފަހަރުގެ އިވެންޓްތަކުގައި ރާއްޖޭގެ ހަތަރު އެތުލީޓުން ވާދަކުރާނެއެވެ.\nމީގެ ކުރިން 2011 ވަނަ އަހަރު ރާއްޖޭގެ ހަތަރު ކުއްޖެއް ވަނީ ސްޕެޝަލް އޮލިމްޕިކްސްގައި ފުރިހަމަ ކާމިޔާބީތަކެއް ހޯދާފައެވެ. އެފަހަރު ރާއްޖެއިން ވަނީ ތިން ގޯލްޑް އަދި އެއް ސިލްވާ މެޑަލް ހޯދާފައެވެ.\nމި ގޭމްސްގައި ރާއްޖެއިން ވާދަކުރަނީ އެތުލެޓިކްސްގެ އިތުރަށް ލޯންގް ޖަމްޕްގައެވެ. އެތުލެޓިކްސްގައި ރާއްޖެއިން ވާދަކުރަނީ 50 މީޓަރާއި 100 މީޓަރުގެ އިތުރަށް 200 މީޓަރު ދުވުމުގައެވެ. ލޯންގް ޖަމްޕުގައި ރާއްޖެއިން ވާދަކުރަނީ ސްޓޭންޑިން ލޯންގް ޖަމްޕްގައެވެ.\nމާޗް 18, 2019 20:01\n2011 ވަނަ އަހަރު ގްރީސް ގައި އޮތް ސްޕެޝަލް އޮލިމްޕިކުން ރާއްޖެ ވަނީ3ގޯލްޑް 1 ސިލްވާ 1 ބްރޯންޒް ހޯދާފައެވެ.\nމާޗް 18, 2019 22:07\nމަރްހަބާ ދިވެހި އެތްލީޓުންނައް.


Photo: ފޮޓޯ: ނެދަރލެންޑްސްވެސް ގަދަ 16އަށް Photo: ފޮޓޯ: ނެދަރލެންޑްސްވެސް ގަދަ 16އަށް\nޔޯހަން ކްރައިފް އެރީނާ (17 ޖޫން 2021) : އޮސްޓްރިއާގެ މައްޗަށް ކުރި ހޯދާ ގަދަ 16ގެ ޖާގަ ނެދަރލޭންޑްސްވެސް މިބަމނީ ޔަޤީންކޮށްފައި. ނެދަލެންޑްގެ ފުރަތަމަ ގޯލް ޖަހައިފައިވަނީ ލިބުނު ޕެނަލްޓީއަކުން އެޓީމްގެ ފޯވަރޑް ޑީޕޭ. ދެވަނަ ގޯލް ޖަހައިފައިވަނީ ފަހު ހާފުގެ 22 ވަނަ މިނެޓްގައި މިޑްފީލްޑަރ ޑަމްފްރީސް. ފޮޓޯ: ރޮއިޓަރސް


ޕާޓީގެ އެތެރޭގެ އިންތިޚާބުތައް ބާއްވާނެ ތަންތަން ކަނޑައެޅުމާއި ގުޅޭ – Adhaalath Party\nޕާޓީގެ އެތެރޭގެ އިންތިޚާބުތައް ބާއްވާނެ ތަންތަން ކަނޑައެޅުމާއި ގުޅޭ\nއިއުލާން ނަންބަރު AP-IUL/2019/10 އާއި ހަވަލާދީ ދަންނަވަމެވެ. ދާއިރާ ރައީސުންގެ އިންތިޚާބު ބާއްވާނެ ތަންތަނާއި، ގޮފިތަކުގެ އިންތިޚާބު ބާއްވާނެ ތަންތަން ކަނޑައެޅިގެންދަނީ އެ ތަނެއްގައި ޕާޓީގެ މެމްބަރުން ތިބި ނިސްބަތަކުން ކަމަށްވާތީ، އިންތިޚާބު ބާއްވާނެ ތަންތަން ކަނޑައެޅުމުގެ މަޤްސަދަށްޓަކައި، އިންތިޚާބު ބާއްވާ ތަންތަން ކަނޑައެޅިގެންދާ މުއްދަތު 31 އޮކްޓޯބަރ 2019 ވާ ބުރާސްފަތި ދުވަހުގެ 2:00 އަށް އިތުރުކޮއްފައިވާތީ މި ކަން އާންމުކޮށް އަންގާ އިޢުލާންކުރަމެވެ. އަދި މި އިންތިޚާބުތަކަށް ކުރިމަތިލުމަށް ފަހުން އިޢުލާންކުރެވޭނެ ވާހަކަ ދަންނަވަމެވެ.\nބޭއްވުމަށް ހަމަޖެހިފައިވާ އެތެރޭގެ އިންތިޚާބުތަކާއި ގުޅޭ މަޢުލޫމާތު ތިރީގައި މިވަނީއެވެ.\nދާއިރާ ރައީސުންގެ އިންތިޚާބު\nގޮފިތަކުގެ ހިންގާ ކޮމިޓީގެ އިންތިޚާބު\nއިންތިޚާބީ ދާއިރާއެއްގައި ޕާޓީގެ 150 މެމްބަރުން ހަމަވާނަމަ، ޕާޓީގެ މެމްބަރުންގެ ތެރެއިން މި މަޤާމަށް ޝަރުތު ހަމަވާ ކޮންމެ މެމްބަރަކަށް އެ ދާއިރާއެއްގެ ދާއިރާ ރައީސްކަމަށް ކުރިމަތިލެވޭނެއެވެ. ދާއިރާ ރައީސުންނަކީ ޕާޓީގެ މަޝްވަރާ މަޖިލިހުގެ މެމްބަރުންގެ ގޮތުގައި ކަނޑައެޅޭނެ ބަޔެކެވެ.\nއަދި ހަމަ އެހެންމެ، ދިވެހިރާއްޖޭގެ އެއްވެސް ރަށެއްގައި ޕާޓީގެ 30 މެމްބަރުން ހަމަވެއްޖެނަމަ އެ ރަށެއްގައި ޕާޓީގެ ގޮތްޕެއް ހުޅުވިދާނެއެވެ. މި ގޮތުން ކޮންމެ ރަށެއްގައިވެސް ރަޖިސްޓްރީ ކުރެވޭނީ 1 (އެއް) ގޮތްޕެވެ. ނަމަވެސް އެއް ރަށެއްގައި 1 (އެއް) އިންތިޚާބީ ދާއިރާ އަށްވުރެން ގިނަ ދާއިރާ ހިމެނޭނަމަ، 30 މެންބަރުން ހިމެނޭ ކޮންމެ ދާއިރާއަކަށް ވަކި ގޮތްޕެއް ރަޖިސްޓްރީކުރެވިދާނެއެވެ. ގޮފީގެ ހިންގާ ކޮމިޓީގެ މަޤާމްތަކަކީ؛\nޕާޓީގެ މެމްބަރަކަށް ވުމަށް އެދޭ ފޯމް ޕާޓީގެ ރަޖިސްޓްރަރ އަށް ހުށަހަޅައި، އެ ފޯމަކީ ސައްޙަ ފޯމެއްކަމަށް ރަޖިސްޓްރަރ ކަނޑައަޅާ ހިނދުންފެށިގެން އެ މީޙަކީ ޕާޓީގެ މެމްބަރެކެވެ. އަދި ޕާޓީގެ އަސާސީ ގަވާއިދާއި، ޢަދާލަތު ޕާޓީގެ ދާއިރާ ރައީސުންގެ އިންތިޚާބާއި ބެހޭ ގަވާއިދާއި ޢަދާލަތު ޕާޓީގެ ގޮފިތައް އިންތިޚާބުކުރުމާއި ބެހޭ ގަވާއިދު ޕާޓީގެ ވެބްސައިޓުން ލިބެން ހުންނާނެ ވާހަކަވެސް ދެންނެވީމެވެ. އިންތިޚާބްތަކާއި ގުޅޭގޮތުން އެއްވެސް މަޢުލޫމާތެއް ސާފުކުރަން އެދޭނަމަ admin@adhaalath.org.mv އަށް އީމެއިލް ކުރެއްވުން އެދެމެވެ.\n2 ޞަފަރު 1441